[[A teremben lévők felállnak, és ezzel köszöntik a választópolgárok közösségét. Amikor az ülést vezető elnök helyet foglal, a teremben lévők is leülnek.]] Tisztelt Képviselőtársaim! Az Országgyűlés őszi ülésszakának 11. ülésnapját megnyitom. Tájékoztatom önöket, hogy az ülés vezetésében Szűcs Lajos és Szabó Sándor jegyző urak lesznek segítségemre. Köszöntök mindenkit, aki figyelemmel kíséri a munkánkat.Tisztelt Ház! Szomorú kötelességemnek kell ismét eleget tennem azzal, hogy bejelentem Korinthus Katalin volt képviselőtársunk elhunytát. Korinthus Katalin, az MSZP egykori politikusa, miskolci szervezetének egyik alapító tagja az 1994. évi országgyűlési választásokon a Borsod-Abaúj-Zemplén megye 3. számú egyéni választókerületében szerzett mandátumot, és 1998-ig volt a térség országgyűlési képviselője. Megbízatása alatt a kulturális és sajtóbizottság munkáját segítette. Politikai, közéleti tevékenysége mellett pedagógusként és újságíróként dolgozott, számos civil szervezet alapítója és működtetője volt. Önkéntes munkájáért több ízben is közéleti díjjal jutalmazták. Életének 67. évében hunyt el. Kérem önöket, hogy képviselőtársunk emléke előtt néma felállással tisztelegjünk. [[A teremben lévők néma felállással tisztelegnek az elhunyt emlékének.]] Köszönöm. Tisztelt Országgyűlés! Napirend előtti felszólalásra jelentkezett a Párbeszéd részéről Burány Sándor képviselő úr. Parancsoljon, megadom a szót.
Köszönöm a szót. Tisztelt Elnök Úr! Tisztelt Ház! Az elmúlt hónapokban, illetve hetekben Orbán Viktor miniszterelnök két nyilatkozatot is tett, illetve az egyikre vissza is tért. Az első emlékezetes kijelentése néhány hónappal ezelőtt az volt, hogy nem kell félni a járvány munkahelyekre gyakorolt negatív hatásától, mert kormánya ugyanannyi munkahelyet fog létrehozni, ha vége a járványnak, mint amennyi munkahely a járvány miatt megszűnt. Szeptember közepén pedig egy alkalommal odanyilatkozott a miniszterelnök úr, hogy ezt a vállalását teljesítettnek tekinti. A másik emlékezetes mondása miniszterelnök úrnak az volt, hogy a magyar egészségügy és a kormány felkészült a járvány kezelésére, ezért, ha valaki el is kapja a vírust, mindenkit meg fogunk gyógyítani. Nos, az a szomorú helyzet, hogy egyik állítás sem teljesült. Kezdjük először is a munkahelyekre, a gazdaságra vonatkozó adatokkal! Hát, szó nincs teljesítésről. Ha megnézik a KSH hivatalos számait, legalább kétféle módszertan szerint is számolják a munkanélküliek, a foglalkoztatottak számát, és ha azt a felmérést nézzük, amelyet kérdőíven alapulva készítenek el, akkor is nagyjából 50 ezer fővel több ma a munkanélküli, mint egy évvel ezelőtt volt. Meg kell jegyeznem, hogy ez a módszertan munkaerőpiac szempontjából a leglájtosabb, legkedvezőbb adatokat produkálja elsősorban a kérdőíves felmérésből származó pontatlanságokból adódóan, például a magyar viszonyok sajátosságai miatt jelentős számban méri bele a foglalkoztatottak körébe a feketén foglalkoztatottak számát is. Ezért érdemesebb megnézni az intézményi statisztikát, amely nem felmérésen alapul, hanem a munkahelyek pontos számainak összegzéséből áll össze. Természetesen ennek a módszertannak is van gyengéje, az adatok sokasága miatt az öt főnél nagyobb foglalkoztatókat veszi számba, akár költségvetési intézményről, akár gazdasági vállalkozásról van szó. Nos, az ezeken a pontos munkahelyi számokon alapuló felmérések még drámaibb képet adnak. Ha megnézzük a legutolsó adatot, amely a KSH honlapján elérhető, és megnézzük az azt megelőző egy év hasonló időszakának adatát, akkor szomorúan kell megállapítanunk, hogy a legalább öt főt foglalkoztató magyar vállalkozások és intézmények körében 110 ezer fővel dolgoznak kevesebben, mint egy évvel korábban. Nem véletlen, hogy nemrég egy kisebb tüntetés volt Parragh László irodája előtt, ahol munkavállalók és kárvallottak azt követelték, hogy a kormány szűkmarkú teljesítményéhez képest az álláskeresői járadék időtartamát hosszabbítsuk meg. Ők azt kérték, hogy legalább hat hónapra, mi azt követeljük hónapok óta, hogy állítsák vissza az Orbán-kormány előtti kilenc hónapra ezt az időt, hiszen átlagosan másfél év kell, míg valaki újra munkát talál magának a jelenlegi statisztikai adatok alapján, miközben mindössze három hónap járadékra jogosult. [[13.10]] Nézzük a másik kijelentést, hogy mindenkit meggyógyítanak! Hát, ez az állítás sem jött össze, tragikusan ellentmond miniszterelnök úr szavainak a statisztika. Éppen az elmúlt nap publikálták, hogy újabb rekordszámú fertőzött hunyt el 70 fő Magyarországon, ennek következtében a járványban Magyarországon elhunytak száma elérte az 1889 főt. Tragikus szám! Tragikus szám, innen is együttérzésemet tolmácsolom mindent elhunyt családjának, szeretteinek. Európai összevetésben is nagyon rosszak a magyar adatok. Az elmúlt 14 napban százezer főre vetítve csak Csehországban és Belgiumban haltak meg többen, mint Magyarországon. Ugyanakkor ha megnézik, hogy a kormány azon kívül, hogy még tavasszal egyáltalán nem tartotta fontosnak a maszkot, most kötelezővé tette gyakorlatilag mindenhol, mi az, amit megtesz vagy megtehetne: hát, azt látjuk, hogy tesztelni biztosan nem tesztel, hiszen európai összehasonlításban Magyarországnál mindössze egy országban, Bulgáriában tesztelnek kevesebbet. [[Az elnök a csengő megkocogtatásával jelzi az idő leteltét.]] Összegezve tehát: sem a munkahelyünk, sem az egészségünk nincs biztonságban az önök kormányzása alatt. Köszönöm szépen a figyelmüket.
Válaszadásra Dömötör Csaba államtitkár úré a szó.
Köszönöm a szót, elnök úr. Tisztelt Képviselő Úr! Szeretném most is megismételni, hogy amikor a magyar egészségügy teljesítményét támadják, akkor valójában nem a kormányt támadják, hanem azokat az orvosokat és ápolókat, akik a frontvonalban harcolnak. Ön úgy fogalmazott, hogy európai összevetésben rosszak az adatok. Akkor nézzük meg a tényeket! Ha százezer lakosra vetítjük ki az elhalálozások számát, akkor Magyarországon 14-en, Svédországban 58-an, az Egyesült Királyságban 67-en, Spanyolországban 74-en, Belgiumban pedig 93-an hunytak el, tehát sokszorosa ez a magyar mutatónak. Az a helyzet, hogy sokadik hónapja vagyunk egy rendkívüli időszakban, és hétről hétre meghallgatjuk az önök javaslatait és kritikáit, de van egy alapvető körülmény, amely az önök javaslatait alapvetően zárójelbe teszi, ez pedig az, hogy amikor tettekről volt szó, amikor szavazatokkal kellett volna megtámogatni a védekezést, akkor sohasem lehetett számítani a baloldalra. Nem szavazták meg a védekezésről szóló törvényjavaslat gyorsított tárgyalását, majd végül magát a törvényjavaslatot sem szavazták meg ez az első hullám idején volt , ehelyett még álhíreket is terjesztettek a parlamentről, illetve annak a bezárásáról. Mondhatnánk most, hogy jó, jó, de ez tavasszal volt. Az lehet, de azt már most látjuk, hogy önök a második hullámban is akadályozzák a döntéshozatalt. Múlt héten például volt egy szavazás a karantén szabályairól és a szigorúbb büntetésekről többek között a maszkhasználattal kapcsolatban, azt sem támogatták. Itt voltak, de nem támogatták. Nem támogatta ön, nem támogatta a Gyurcsány-párt [[Dr. Vadai Ágnes: DK!]] , nem támogatta az LMP, de az MSZP vezetői és Karácsony Gergely pártja sem. Bárhogy is legyen ezek után, úgy látszik, hogy az évszakok változnak, de egy dolog állandó: a baloldalra nem lehet számítani, ha baj van. Ezért a kormány mindent meg fog tenni annak érdekében, hogy biztosítsa a gyors döntéshozatalt. Persze voltak önöknek egyébként javaslataik, többek között a digitális oktatás újbóli bevezetése, a speciális vásárlási idősáv újbóli bevezetése vagy hogy még egyet mondjak a tömegközlekedés használatának korlátozása. Csak annyit szeretnék kérdezni ezzel kapcsolatban, hogy konzultáltake az érintettekkel, mielőtt ezt a javaslatot megtették, az idősek szervezeteivel, vagy mondjuk, a szülőkkel. Megtették azt, hogy konzultáltak velük? Abba már bele sem megyek, hogy volt, amit benyújtottak, majd visszavontak, majd megint benyújtottak. Nehéz eldönteni ezek után, hogy a gáncsoskodásaik vagy a kapkodásuk jelenti a nagyobb hátrányt a járvány elleni védekezésben. Ami a gazdasági vonatkozásokat illeti, mert erre is kitért, tudjuk, hogy a koronavírus a gazdaságot sem kíméli, ezért idejekorán lépni kellett, és a kormány lépett is: bértámogatások indultak, beruházási támogatások, kedvezményes hitelprogramok, hitelmoratórium lépett életbe, amit meghosszabbítottunk, és még jobban kibővült az otthonteremtési program, mégpedig azért, mert még a járványidőszak sem változtat azon, hogy a társadalom legfontosabb egysége a család. Ezeknek is köszönhető, hogy most már annyian dolgoznak Magyarországon, mint januárban, tehát a járvány előtti időszakban. Bár a vírus erőteljesen oldalba kapta a magyar gazdaságot, a megtorpanás mértéke az uniós átlag alatt maradt, és jócskán a spanyol, francia vagy olasz szint alatt, ahol egyébként 18-22 százalékos visszaesés következett be. Most az, hogy önök mit tennének vagy tesznek a gazdaságért, nagyon jól mutatja, hogy mit tesznek, illetve mit nem tesznek Budapesten, az mindent elmond. Tudjuk azt, hogy Budapest az ország leggazdagabb önkormányzata. Azt is tudjuk, hogy a legtöbb helyen jócskán megnövelték a védekezést szolgáló kiadásokat, de nem úgy Budapesten. Kiderült ugyanis, hogy nem elég, hogy egy több mint százmilliárdos összegen ülnek, még növekedett is ez az összeg a járvány időszakában. Tehát miközben sorjáznak a másra mutogatós Facebook-posztok és az ATV-s nyafogós interjúk, Karácsony Gergely egyálalán nem akar költeni a bajba jutott ágazatokra és a védekezésre sem, és ezzel nemcsak a fővárosnak, de az országnak is hátat fordít. Tisztelt Képviselő Úr! Összefoglalásképp azt szeretném önnek mondani, hogy három mázsa panaszáradattal, a döntések akadályozásával, nem szavazatokkal nem fognak tudni válságot kezelni, sem járványt, sem gazdasági bajokat. Itt az idő már ha az ország számít önöknek , hogy változtassanak ezen! Köszönöm, hogy meghallgatott. [[Taps a kormánypárti padsorokban.]]
Most Keresztes László Lóránt frakcióvezető úr következik, az LMP részéről. Parancsoljon! [[13.20]]
Köszönöm a szót, elnök úr. Tisztelt Országgyűlés! Tisztelt Képviselőtársaim! Ma is azzal szeretném kezdeni a felszólalásomat, hogy tisztelettel megköszönöm mindenkinek a munkáját, aki a magyar emberek egészségének és biztonságának a megőrzéséért dolgozik. Azt hiszem, ez mindannyiunk kötelessége, amikor elkezdődik egy parlamenti hét. Láthatjuk, hogy mekkora a baj, az elmúlt időszakban mi történt. Az elmúlt héten 20 ezerrel nőtt a fertőzöttek száma. S hogy mennyire meredeken emelkedik a járvány görbéje: ez a szám 7 ezerrel több, mint az azt megelőző héten. Tehát láthatjuk, hogy valóban óriási a probléma, és óriási kihívások előtt áll az egész ország, s persze mondhatjuk, hogy természetesen egész Európa. Én nem gondolom egyébként, tisztelt Dömötör Csaba államtitkár úr, hogy egy ilyen súlyos helyzetben ilyen hangvételű vitákra lenne szükség. Én visszautasítom, noha nem tisztem az ellenzék nevében beszélni és az ellenzéki képviselőtársakat védeni, de visszautasítom azt, hogy ellenzéki képviselőtársaink vagy akár a mi frakciónk bármikor is támadta volna a védekezésben dolgozó szakembereket. Ez nem igaz. Mivel ön tett egy utalást, és ott ül ön mellett Orbán Balázs államtitkár úr, javaslom, térjünk vissza arra, hogy mi történt pontosan egy hónappal ezelőtt. Látható, hogy az őszi ülésszakban a járvánnyal kapcsolatos védekezéssel kapcsolatban elmaradnak a kormánytagok részéről a tájékoztatások. A tavaszi időszakban, az első hullám idején rendszeresek voltak a kormánytagok részéről a beszámolások, rendszeresek voltak a napirend előtti viták, ezért én alapvetően kérdéseket szeretnék feltenni. Az egyik ilyen kérdés erős összefüggésben van azzal, hogy önök mennyire számítanak és mennyire hagyatkoznak a szakemberek, az önök által kinevezett szakemberek döntéseire. Én azért teszek fel önöknek kérdéseket, mert az emberek hozzám is kérdésekkel fordulnak. Elmaradnak a tájékoztatások, és nagyon sokan kérdezik, hogy mi történik most az országban. Láthatjuk, hogy a tavaszi időszakhoz képest köszönőviszonyban sincsenek az intézkedések az akkoriakhoz képest, és döbbenetes mértékben meglódult a járvány. Nem igazán értik az emberek, hogy mi történik, a kormány mi alapján, milyen prognózisok alapján és milyen megfontolások szerint hozza meg a különböző döntéseket. S ha már Dömötör Csaba államtitkár úr említi, hogy ki és milyen módon vonja kétségbe a szakemberek állításait: október 2-án, pontosan egy hónappal ezelőtt Orbán Balázs államtitkár úr tett egy nagyon erős kijelentést Jakab Ferencre, aki az Innovációs és Technológiai Minisztérium koronavírus-akciócsoportjának a vezetője. A professzor úr egy pécsi virológusprofesszorról van szó azt mondta, hogy amíg márciusban a járványügyi intézkedések és a kormány meghozott döntései gyorsak és jók voltak, ezt sajnos most nem látjuk, és elmondta, hogy szerinte a számok nagyon emelkednek és rettentően aggasztóak. S azt is elmondta, hogy ha ilyen tendenciával rohanunk gyorsvonatként a vesztünkbe, akkor az egészségügyi kapacitásaink nagyon gyorsan ki fognak merülni, és nem látjuk azt, mondja Jakab Ferenc, hogy a járvány egyáltalán csúcsosodna, mert a számok emelkednek. Erre azt mondta államtitkár úr, hogy ilyenfajta riogatások az első hullámmal kapcsolatban is voltak, és hogy a számok stabilizálódnak. Sajnos nem stabilizálódtak a számok, és egészen döbbenetes eredményeket produkál a járvány. Sajnos egészen elképesztő módon emelkedik a járvány görbéje. A kérdésem az, eljutotte odáig a kormány, hogy azon kívül, hogy az ellenzéket mindenféle politikai támadásokkal illetik elfogadják a szakemberek jelzéseit. Tehát becsatornázzáke azokat a jelzéseket, amiket a szakemberek nemegyszer a nyilvánosságban is megfogalmaznak, mint ahogy azt idéztem is. S még további kérdéseim is vannak. [[Dr. Orbán Balázs: Nem támogatjátok az intézkedéseinket.]] Tisztelt államtitkár úr, megszavaztuk az orvosok béremelését. Ez nyilván egy rendkívül fontos intézkedés volt, de késlekedésről beszéltek önök. Mikor kerül be az Országgyűlés elé ennek a költségvetési vonzata? Mikor kerül be az Országgyűlés elé az a költségvetés-módosítás, amely lehetővé teszi, hogy ezt az intézkedést foganatosítani lehessen? Önök azt kérdezik az ellenzéki képviselőktől, hogy folytatnake konzultációkat. Önök eljutottake odáig, hogy az Orvosi Kamarát érdemben bevonják az előkészítő munkába, és konzultációkat folytassanak velük? Tehát valóban az orvostársadalmat képviselő Orvosi Kamarát bevonjáke ezekbe az alapvető, mindannyiunk jövőjét meghatározó intézkedésekbe? Önök megint csak arról beszélnek, hogy mi nem teszünk értelmezhető javaslatokat. Ma délelőtt volt a Gazdasági bizottság ülése. S igen, mi konzultálunk például a legalapvetőbb közszolgáltatások fenntartásáért dolgozó szakemberekkel, és ez alapján ismét beterjesztettünk egy javaslatot, de önök ezt érdemi vita nélkül leszavazták. És vannak más egyéb javaslatok is; igen, konzultálunk az emberekkel is, például az alapvető élelmiszerek áfacsökkentéséről több ezer emberrel konzultáltunk már, és sok ezer ember támogatta ezt a javaslatot. Ma ezt is bevittük a Gazdasági bizottság elé, és érdemi vita nélkül leszavazták ezt a javaslatot. Azt mondta a Gazdasági bizottság elnöke, hogy olyan helyzet van, hogy nincs pénz ezeknek az intézkedéseknek a meghozatalára. Hát, kérdezem én: a gazdaságvédelmi intézkedések között nem az egyik legfontosabb, hogy segítsünk azoknak a családoknak, akik most rendkívül nehéz helyzetbe kerültek? S hozzáteszem, hogy körülbelül 170 milliárd forintra becsülte a Gazdasági bizottság elnöke az alapvető élelmiszerek áfacsökkentését. Hát, csak ebben az évben és a jövő évben a Budapest-Belgrád vasúti projektre önök 200 milliárd forintot költenek. De konzultáltake például az önkormányzati szövetségekkel, hogy milyen módon érinti őket az elmúlt időszakban látható megszorítások sorozata? [[Az elnök a csengő megkocogtatásával jelzi az időkeret leteltét.]] Erre szeretném, ha válaszolnának, alapvetően nem is nekem, hanem a magyar embereknek, akik követik az Országgyűlés munkáját. Köszönöm.
Fülöp Attila államtitkár úrnak adom meg a szót.
Köszönöm a szót, tisztelt elnök úr. Tisztelt Országgyűlés! Tisztelt Képviselő Úr! A válasz előtt engedjen meg három apró megjegyzést, mert azt gondolom, hogy ez a kérdés mégiscsak összefüggésben van az előzővel is. Az nem érzelmi kérdés, hanem ténykérdés, hogy például tavasszal lehetette számítani az ellenzékre vagy nem. Ebben elég egyértelmű a válasz, hogy nem. Nem szavazták meg akkor azt a törvényt, amely segíti a védekezést, nem szavazták meg akkor azokat a javaslatokat, amelyeknek egyetlenegy célja volt, hogy mindenkinek az egészségét védjük ebben az országban. Ráadásul minden héten a parlamentben pont egy olyan krízis közepén vonják kétségbe ezeket az intézkedéseket, aminek igazából egyetlen üzenete van, ez pedig az, hogy mindaz, aki a védekezést támadja, és mindaz, aki a védekezést nem segíti, az abban való megbízhatóságot teszi kétségessé. Azt gondolom, hogy ez a mostani helyzetben több mint hazárdjáték, ez pontosan azoknak kedvez, akik vagy nem veszik komolyan ezt a vírusjárványt, vagy maguk is csatlakoznak a vírustagadók táborához. De egyben biztos nem segít, hogy legyen egy olyan össztársadalmi ügy, amiben önök is tudnak segíteni. S azt gondolom, hogy még egy dolgot megmutatott ez a vírus, ez a járvány, hogy valóban nem létezik olyan össztársadalmi ügy, amelyben az ellenzékre számítani tudnánk. Még egy dolgot szeretnék idecitálni, hiszen mégiscsak a halottak napján, illetve a mindenszenteken vagyunk túl. Az a statisztikai dobálózás, ami mindig a halottakat próbálja meg egy ilyen európai helyzetben felcitálni, azt gondolom, hogy nem méltó, kegyeleti okokból sem méltó a hozzátartozók tekintetében. Egyértelmű a kormány állásfoglalása: mi nem további szigorításokat szeretnénk, hanem azt szeretnénk, hogy a már meghozott döntéseket, amelyek jó döntések, mindenki tartsa be, és ezeknek a betartatásán lesz a hangsúly ezentúl. Képviselő úr, én még egy statisztikát szeretnék mondani; az előbb Dömötör államtitkár úr is említett egyet. Ennek a kiadója az ECDC, az Európai Betegségmegelőzési és Járványvédelmi Központ, amely az Európai Uniónak egy ügynöksége. Kénytelen vagyok az elhunytakra válaszolni, ha itt ez felmerült: Magyarországon az elhunytak száma 1 millió lakos tekintetében 186, az Európai Unióban pedig 390, azaz több mint a kétszerese. Romániában 359, Írországban 390, Franciaországban és Svédországban több mint a magyar adat háromszorosa, Spanyolországban meg több mint a négyszerese, Belgium példáját pedig sajnos jól ismerjük, ott több mint az öt és félszerese. Ez nem magyar statisztika, hanem ez az ECDC statisztikája. Azt gondolom, hogy ennek lehet hinni. A kérdésekre is válaszolva három dolgot szeretnék önnel megosztani. Az egyik: azt kérdezte, hogy az érintettekkel konzultáltunk-e. Nos, a nemzeti konzultáció kérdései pontosan arra vonatkoztak, hogy a kormány olyan döntéseket hozzon és olyan kötelezettségeket írjon elő az állampolgároknak, amiket maguk betartandónak és betarthatónak vélnek. Azt gondolom, ez egy lényeges elem. Tehát ebből a szempontból a társadalommal való konzultáció megtörtént. Minden héten szóba kerül a tesztelés ügye. A tesztelés meghatározott protokollok szerint történik, a szakemberek mondják meg, hogy mi a jó tesztelés menete. Épp ezért hiába hozzák ide a parlament falai közé s csinálnak belőle politikát, ez egy szakmai kérdés. Kizárólag azoknak a hozzáértését kérdőjelezik meg, akik egyébként napi 24 órában dolgoznak és próbálnak ezen a járványhelyzeten úrrá lenni. Amikor azzal vádolnak, hogy megkérdezzüke azokat, akik ezen a területen ott vannak, nos, az ő javaslataik alapján születnek a döntések. Az egészségügy tekintetében azt tudom mondani, hogy a járvány előrehaladtával folyamatosan bővülni fog az ellátórendszerben a Covid-ellátásba bevont kórházak száma. Úgy kezdtük, hogy volt elégséges ágy, mert tavasszal elégséges ágy lett felszabadítva. Akkor önök azt is a kormány szemére vetették, hogy miért kell ennyi ágyat felszabadítani, most pedig ott tartunk, hogy az a jó, ha van elég ágy. A mostani helyzetben hat további kórház lesz bevonva a Covid-betegek ellátására, Vác, Cegléd, Esztergom, Hatvan, Baja és Orosháza területén. Azt is láthatják, hogy a mintavételi bővítés is megtörtént, és a laboratóriumi kapacitás is bővült az elmúlt időszakban. Azt gondolom, hogy mindez elégséges tud lenni a megfelelő szabályok betartása mellett. [[13.30]] Még egyszer bár nem sok reménnyel azt szeretném én is kérni, hogy a vírus elleni védekezésben önök is adják meg ezt a fajta támogatást, hogy önökre is tudjunk számítani. Köszönöm, hogy meghallgattak. [[Taps a kormánypártok soraiban.]]
Most Vadai Ágnes, a DK képviselője következik. Parancsoljon!
Köszönöm a szót. Tisztelt Ház! Tisztelt Képviselőtársaim! Az Európai Parlament október 21-én nagy többséggel fogadta el a foglalkoztatási és szociális bizottság „Az euróövezet 2020-as foglalkoztatási és szociális politikájáról” címet viselő jelentését. Idézek a jelentés elfogadott szövegéből:„Az Európai Parlament üdvözli a minimálbérek uniós keretrendszeréről folytatott konzultáció második szakaszát. Felszólítja a tagállamokat, hogy biztosítsanak a szegénységi küszöb feletti, tisztességes megélhetést megengedő béreket valamennyi munkavállaló számára. Felhívja a Bizottságot, hogy terjesszen elő egy európai minimálbérkeretet az aktív keresők szegénységének felszámolása érdekében. Hangsúlyozza, hogy az Unióban minden munkavállalónak meg kell kapni a létminimumot.” Hát, ez bizony, tisztelt képviselőtársaim, nem szól másról, mint az európai minimálbér bevezetéséről, ami a Demokratikus Koalíció európai parlamenti választási programjának egy sarkalatos pontja volt. [[Derültség a kormánypártok soraiban.]] Magát a jelentést is Dobrev Klára, az Európai Parlament DK-s alelnöke terjesztette elő. [[Németh Szilárd István: Kicsoda?]] Óriási siker ez az európai, köztük a magyar munkavállalóknak. Megkezdődik a munka a minimálbér meghatározására vonatkozó, a dolgozói szegénységet felszámolni hivatott egységes szabályok fölállítására az EU tagállamai számára. Persze, az Európai Parlament jelentése önmagában nem elégséges. Szerencsére azonban a Bizottság elnöke, Ursula von der Leyen pár nappal később bejelentette, hogy a Bizottság még az idén beterjeszt egy ilyen javaslatot, így nyugodtan állíthatjuk, hogy a Demokratikus Koalíció egyik választási ígérete immár célegyenesbe ért. [[Moraj és derültség a kormánypárti padsorokban.]] A jelentés elfogadása ellen és a dolgozói szegénység fölszámolása ellen szavazott viszont a Fidesz mind a 13 európai parlamenti képviselője. Szeretném hangsúlyozni, hogy a 145 fős szociáldemokrata képviselőcsoportból senki nem szavazott a jelentés ellen, a néppárti frakció 186 tagjából is 25 szavazott ellene, és ennek több mint a fele a Fidesz képviselője volt. A Néppárthoz tartozik ráadásul a gondolatot fölkaroló bizottsági elnök, Ursula von der Leyen. Tisztelt kormánypárti Képviselő Hölgyek és Urak! Árulják el nekem, hogy miért voltak önök az egyetlen párt az Európai Parlament négy mérsékelt pártcsaládjából, akik ellenezték azt, hogy a munkavállalók a szegénységi küszöb feletti, tisztességes megélhetést biztosító bért kapjanak. De hallom, mert ismerjük, azt mondják, hogy a kormány évről évre drasztikusan emeli a minimálbért. Csakugyan? Hát, nézzük a számokat! 2010-ben, a kormányváltáskor a minimálbér bruttó 73 500 forint volt, ebből a dolgozó nagyjából 60 ezer forintot vihetett haza, ami az akkori, 265 forintos árfolyamon 227 eurót tett ki. Ma a 161 ezer forintos minimálbérből a dolgozó zsebében 107 ezer forint marad, ami nem egészen 290 euró. Hát, akárhogy is számolom, ez 63 euró különbség tíz év alatt, azaz évente 6 euró. A szegénységi küszöböt ráadásul a nettó átlagkereset 60 százalékához szokás mérni. Ha megnézzük ezeket az adatokat, akkor azt látjuk, hogy 2010-ben ez az arány 46 százalék volt. Nem volt túl sok, de egy válság kellős közepén voltunk. Csakhogy eltelt tíz év, halljuk, hogy Magyarország jobban teljesít, viszont mára a minimálbér alig éri el a nettó átlagkereset 40 százalékát. Önök tíz év alatt módszeresen szegényítik el a legkisebb keresetűeket, hogy a közmunkásbérről már ne is beszéljünk, mert az még tragikusabban alacsony összeg. Na, ennek a folyamatnak, amit önök képviselnek, tehát hogy aki szegény, az legyen még szegényebb, ennek fog véget vetni az európai minimálbér. De hogy mi áll annak a háttérében, tisztelt képviselőtársaim, hogy önök egész egyszerűen nem akarják fölszámolni a dolgozói szegénységet, és ellene vannak minden olyan javaslatnak az Európai Unióban és itthon is, ami az állampolgárok jólétét, jobb létét szeretné segíteni, ennek egész egyszerűen Orbán Viktor munkaalapú társadalomnak nevezett rögeszméje húzódik meg, ami nem szól másról, mint hogy mindegy, hogy mit, csak dolgozzanak az emberek. [[Moraj a kormánypárti padsorokban.]] Borzasztóan nehéz azt megértetni önökkel, hogy mára Magyarországon a legnagyobb problémát éppen a dolgozói szegénység jelenti, hogy hiába dolgoznak nagyon sokan ebben az országban, nem tudnak abból a pénzből megélni [[Közbeszólás a Fidesz padsoraiból. Az elnök csenget.]] , különösen azok nem, akik nagyon alacsony hozzáadott értékű munkát végeznek. Ráadásul önök az elmúlt években mindent megtettek, hogy ezeket az embereket még lejjebb nyomják. Éppen ezért az európai minimálbér nemcsak azért lesz fontos, mert fölszámolja a dolgozói szegénységet, hanem azért is, mert az oktatási rendszerbe is át fogja vinni azokat a változtatásokat, amelyek szükségesek Magyarországnak ha nem most, akkor majd 2022 után. Köszönöm szépen. [[Szórványos taps az ellenzék soraiban.]]
Ismét Dömötör Csaba államtitkár úré a szó.
Köszönöm a szót, elnök úr. Most az utolsó mondatba egy kicsit belekapaszkodok, tehát 2022-re utalt a tisztelt képviselő asszony. Tehát az, hogy győzelmi reményeik vannak, azt is jelenti, hogy az a diktatúrázás, amit önök az elmúlt években itt bemutattak, egy vaskos nagy blöff volt, ugye?Ami a béremeléseket illeti, egyetértünk abban, hogy a munkahelyek védelme és a bérek emelése alapvető és fontos cél. A mi felfogásunk szerint két alapvető feltétele van annak, hogy növekedjenek a bérek: először is kell egy olyan környezet, amely inkább munkára ösztönöz, nem pedig a segélyből élésre; másfelől, ha magasabb béreket akarunk, akkor csökkenteni kell a munkát terhelő adókat. Mind a két alapelv ügyében nagyot sikerült előrelépni az önök kormányzásához képest. Ennek is köszönhető, hogy a bruttó átlagbérek Magyarországon 2010 óta megduplázódtak, a nettó átlagkeresetek reálértéke pedig a másfélszeresére nőtt. Ez még akkor is igaz, hogyha tudjuk, hogy még további emelésekre van szükség. Ezzel együtt a munkának nagyobb a becsülete, ami abból is látszik, hogy az önök 12 százaléka helyett 4 százalék alá sikerült csökkenteni a munkanélküliséget. Ezzel szemben mit tudtak önök felmutatni? Rekordmagas adókat, például 36 százalékos jövedelemadó-kulcsot, utcára tett százezreket és egyhavi elvett bért. Ez volt az önök teljesítménye. Ami a minimálbért illeti, mi azt megdupláztuk. Ön ezt nem mondta, de 73 ezerről 161 ezer forintra nőtt a minimálbér. Önök mindössze 23 ezer forinttal emeltek nagyjából ugyanennyi idő alatt. A fene nagy szociális érzékenységüknek az lett a következménye, hogy a baloldali kormányzás végére a minimálbér átlagbérhez viszonyított aránya csökkent, tehát nőtt az olló. Ön, ha jól idézem fel, akkor 40 százalékot mondott. Az önök kormányzása idején 36 volt [[Dr. Vadai Ágnes rázza a fejét.]] , kevesebb volt, tehát nőtt az olló mindezt egy baloldalinak mondott kormányzás idején. Ami a konkrét kezdeményezést illeti, még Szanyi Tibor is tudja, hogy amit mondanak, az nem igaz, sem reggel, sem délben, sem este. A foglalkoztatásért felelős brüsszeli biztos is egyértelművé tette ezt, idézem önnek, hogy mit mondott: „Nem tehát nem ígérjük azt, hogy minden európai számára ugyanakkora lesz a minimálbér. Ez teljességgel lehetetlen és felelőtlenség is.” Azt is mondta, hogy csak egy javaslatról van szó. Szóval, annyit kérünk csak, hogy ha a béreket nem is tudták érzékelhetően növelni a kormányzásuk alatt, akkor legalább ne terjesszenek valótlanságokat. Azt, hogy önök mennyire becsülik a bérből és fizetésből élőket, jól mutatja Dobrev Klárának, Gyurcsány Ferenc feleségének megdöbbentő nyilatkozata. Tudják, hogy hogyan jellemezte őket, a magyar bérből és fizetésből élőket? Olcsók és tanulatlanok. Olcsók és tanulatlanok ezt mondta rájuk. [[Moraj az ellenzéki padsorokból.]] Ön ezzel egyetért, tisztelt képviselő asszony? Egyetért azzal? [[Közbeszólás a Fidesz soraiból: Ezt mondta!]] Szóval, ha majd kikecmeregnek a mostani álhírgödörből, és egy kicsit rendbe szedték magukat [[Az elnök csenget.]] , akkor legyenek szívesek, kérjenek bocsánatot! Nem lehet ilyen lenézően beszélni magyar emberekről, bérből és fizetésből élő magyar emberekről. Azt gondolom, hogy a mostani vagy a következő parlamenti ülés kiváló alkalom lesz erre. Tegyék meg! Most a gazdasági kérdésekről beszéltünk, de a válságkezelésnek értelemszerűen van egy egészségügyi vonatkozása is. Azt látjuk, hogy önök továbbra is kampányt folytatnak az elhunytak számával kapcsolatban. Változatlanul azt gondoljuk, hogy ez szívtelen és érzéketlen. De hadd tegyem fel a kérdést, és ez a gazdasági kérdésekre is vonatkozik és az egészségügyiekre is: hol voltak önök akkor, amikor a védekezést erősítő döntésekről kellett szavazni? Nem szavazták meg a rendkívüli jogrendet, de azért a nemzetközi lejárató kampányt elindították. Miközben a nyilvánosságban lépéseket követelnek, a múlt héten nem szavazták meg a szigorításokat. Nem szavazta meg ön, a pártjából nem szavazta meg Gyurcsány Ferenc és Arató Gergely sem. De nem szavazta meg az új szövetségesük, Jakab Péter sem és a kamuvideós Korózs Lajos sem. Egyébként a Karácsony Gergely pártjához tartozó képviselők sem szavazták meg. Valójában egyetlenegy baloldali párt sem szavazta meg. Szóval, úgy állunk, hogy lépéseket követelnek a gazdaságvédelem és az egészség védelme terén is, de minden alkalommal bedobják a botokat a küllők közé. Tisztelt Képviselő Asszony! Ha még van egy perce, azt szeretném önnek mondani, hogy nem kell szeretniük a kormányt, de attól még kivehették volna a részüket a járvány elleni küzdelemből. Megtagadták ezt, és úgy látom, hogy ez már így is marad. [[13.40]] Vegyék észre, arra kérem, hogy egy olyan időszakban vagyunk, amikor a gyors döntéshozatal itt a Házban is minden másnál fontosabb, a kormány ezért mindent meg fog tenni annak érdekében, hogy ezt biztosítsa. [[Az elnök csenget.]] A második hullámban is fel fogjuk venni a kesztyűt a vírus ellen, önök nélkül is sikerülni fog. Köszönöm, hogy meghallgattak. [[Taps a kormánypártok soraiban.]]
Most Tóth Bertalan, az MSZP frakcióvezetője következik. Megadom a szót.
Tisztelt Képviselőtársaim! Két hete nagy felzúdulást okozott az önök soraiban, amikor azt mondtam, hogy nyáron inkább a tengerparton vagy éppen a tengeren igyekeztek a börtönbe zártság érzését elkerülni ugye, Orbán Viktor mondta, hogy aki nem látja a tengert egy évben, az börtönben érzi magát; ezt megcáfolták, mert elkerülték ezt az érzést, elég sokat tartózkodtak ott , de tény, hogy a vírus második hullámára nem készítették fel az országot. Szeptember közepe óta a Covid-járvány miatt bekövetkezett heti halálesetek száma a 30-szorosára, a kórházban ápoltak száma a 15-szörösére, az egy hét alatt azonosított új fertőzöttek száma az 5-szörösére nőtt, és közben az elvégzett tesztek ötöde pozitív lett, vagyis a járvány tombol és kikerült a kormányzat kontrollja alól, és még mindig csak a felszínt kapargatjuk. Tisztelt Képviselőtársaim! Tisztelt fideszes Képviselőtársaim! Nem gondolkodtak el rajta, hogy kellene már valamit tenni az emberek életének, egészségének és nem mellesleg megélhetési biztonságának érdekében? Nem ez lenne a dolguk?! Tisztelt Képviselőtársaim! Az egész világ védekezik, mindenhol óvják az emberek életét, de a Fidesz nem tesz semmit a fertőzés terjedése ellen. Önök védekezés helyett folytatják az embertelen és igazságtalan világuk kiépítését, amit tíz éve elkezdtek. Urizálnak, jachton nyaralnak, és gyors ütemben teszik magánvagyonná a közvagyont ugye, Orbán Balázs államtitkár úr? Önök a járvány idején védekezés helyett magukra hagyták az embereket, magukra hagyták az orvosokat, az ápolókat, a civileket, az önkormányzatokat, az időseket és az aktív korúakat, a pedagógusokat és a szülőket, a dolgozókat és a munkanélkülieket, a kisvállalkozókat egyaránt, és összevissza hazudoznak a munkanélküliségi adatokkal kapcsolatban. Az nem védekezés, hogy azt mondják, hogy mindenki viseljen maszkot, az nem védekezés, hogy azt mondják: mi az egyéni védekezésre támaszkodunk magyarul mindenki védekezzen, ahogy tud , eközben nyitva tartják a szórakozóhelyeket, az iskolákat, a stadionokat, nem hajlandók teszteléssel felmérni, hogy hol mennyi fertőzött van. Nem tolhatják a felelősséget az emberekre, nem nézhetik tétlenül, hogy minden egyes nap egyre több ember hal meg. Az a kormány, amely ezt teszi, tehetetlen és alkalmatlan. Az pedig nem megoldás, hogy hazudnak és titkolóznak, hazugságok hajtogatásával ez a járvány nem kezelhető. Az pedig csak hab a tortán, hogy éppen most, az U21-es Európa-bajnokságon dolgozó emberek adómentességben részesülnek. Tisztelt képviselőtársaim, mi van a munkavállalókkal, mi van a szociális szférában dolgozókkal? Mi történik az ő adójukkal, az ő bérükkel? Azonnali intézkedésre van szükség a járvány megfékezése érdekében. Az emberek életét meg kell menteni, a fertőzést meg kell fékezni. Ma például sokan azért mennek tünetekkel, betegen dolgozni, mert tartanak a 60 százalékos táppénztől. Az emberek azért fertőzik meg egymást, mert a jelenlegi szabályozás anyagilag bünteti azt, aki a betegség miatt otthon marad. Mi azt javasoljuk, hogy mindenki, a pedagógusok, a szociális szférában dolgozók, a bolti eladók, az autószerelők, mindenki, aki a háziorvos által igazoltan koronavírusos tüneteket mutat, és karanténba kerül, kapjon 100 százalékos táppénzt. Ez az intézkedés visszaszorítaná a járvány terjedését, és az emberek partnerek lennének a fertőzés megakadályozásában, ha segítünk nekik. Hát, tegyük ezt meg! Tömeges szűrésre és kontaktnyilvántartásra van szükség. Szlovákiában meg tudták csinálni, akkor nálunk miért lehetetlen? Legalább kiderülne, hogy mennyire súlyos a helyzet, jobb előbb, mint később. Meg kell szüntetni a káoszt az egészségügyben. Tűrhetetlen, hogy a háziorvosoknak kell felkutatni, hogy a mentők hova vigyék a beteg embereket, hol van szabad ágy. Elfogadhatatlan, hogy nem hallják meg az orvosok, az ápolók segélykiáltásait. A béremelést ki kell terjeszteni a háziorvosokra, valamint a szociális ágazatban, a házi segítségnyújtásban dolgozókra is. Meg kell erősíteni a kórházakat pénzügyileg és szervezetileg is. Nem lehet pénz nélkül hagyni az embereket, meg kell emelni a munkanélküli-ellátás idejét és összegét, meg kell duplázni a családi pótlékot, a családtámogatásokat, a gyest és a gyetet. A nyugdíjasoknak több pénzre van szükségük, tisztes megélhetésre van szükségük. Tisztelt Képviselőtársaim! Egy egészségügyi katasztrófa előtt állunk. Még mindig van lehetőség intézkedni, és a pénz nem lehet akadály; persze ehhez az kell, hogy a védekezésre szánt pénzeket ne stadionokra, űrkutatásra, Mészáros Lőrincre vagy sportakadémiára pazarolják. Önök döntenek, önöké a felelősség, minden felelősség. [[Az elnök csenget.]] Kezdjék el végre közös jövőnként, Magyarországért! Köszönöm szépen.
Ismét Fülöp Attila államtitkár úr fog válaszolni. Megadom a szót.
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Úgy fogalmazott, hogy meg kell erősíteni az egészségügyet, és egy elég dinamikus és tartalmas felsorolást hallottunk, hogy mire lenne szükség ebben az országban, ezért engedje meg, hogy én is egy nagyon rövid felsorolással kezdjem! Svábhegyi Gyermekkórház, Országos Pszichiátriai és Neurológiai Intézet, Szabolcs Utcai Kórház és Schöpf-Merei Kórház, ezek voltak azok, amelyeket önök bezártak; 600 milliárd forint, ennyit vontak ki az egészségügyből; 16 ezer aktív ágy, ennyit szüntettek meg; 6 ezer egészségügyi dolgozó, ennyi hagyta el a pályát az önök kormányzása alatt. Azt gondolom, amikor erről a mostani helyzetről beszélünk, akkor két dolgot szem előtt kéne tartani, egyrészt azt, hogy ez nem Magyarországot érinti, hanem a világot érinti, és mondjuk, ha ma reggel is meghallják a híradásokat, hogy milyen helyzet van és milyen állapot van Nagy-Britanniától Csehországig, akkor azt lehet mondani, hogy Magyarország jól védekezik, és ne tegyünk úgy, mintha ez kizárólag Magyarországon lenne, és független lenne attól, hogy a szomszédos országokban mi van! Ahhoz képest Magyarország is jól védekezik, ezt el lehet mondani, és azt is el lehet mondani, hogy az az egészségügy, amelyet 2010-ben erre a kormányzatra és erre az országra hagytak, rengeteg megerősítésen ment át az elmúlt időszakban, pontosan azért, hogy az ilyen helyzetekben lehetőség szerint helyt tudjunk állni. Egy számot engedjen meg! 2010-hez képest 2021-ben, a már elfogadott jövő évi költségvetés szerint 915 milliárd forinttal több jut az egészségügyre. Önök alatt 600 milliárddal kevesebb, az elmúlt tíz évben pedig 915 milliárd forinttal több jutott az egészségügyre. Azt hiszem, ez sok mindent elárul. És hadd mondjam el még egyszer ezt a statisztikát, amelyről azt gondolom, halottak napján valóban alkalmas, hogy még egyszer megkérjük, ne mindig ezekkel a számokkal dobálózzunk. Na de nézzük meg a statisztikákat! Ebből azt látjuk, hogy Magyarország a legjobban teljesítő országok között van, az EU-s átlag még egyszer mondom a magyar kétszerese az egymillió lakosra jutó elhunytak számának a tekintetében, Románia és Írország adata a magyar adat kétszerese, Franciaország, Svédország adata a magyar adat háromszorosa, Spanyolország és Belgium adata pedig négyszerese és ötszöröse. Ebben a helyzetben a felkészültséggel, amelyről ön azt állítja, hogy nem tett semmit a magyar kormány tavasszal, az a helyzet, hogy a magyar kormány márciusban az elsők között reagált, az elsők között volt, aki reagált az egész világon, és az ennek kapcsán meghozott törvényeknél önök voltak azok, akik azokat nem támogatták, önök voltak azok, akik azt gondolták, hogy nem olyan súlyos a helyzet, hogy mégiscsak kéne egy különleges jogrend [[Közbeszólások a kormánypártok soraiból.]] és mégiscsak védeni kéne az állampolgárainkat. A védőfelszerelések tekintetében több mint százmillió maszkot, több mint 95 millió vizsgálókesztyűt és 11 ezer lélegeztetőgépet hoztunk be akkor, amikor ez másnak nem sikerült. [[Dr. Fónagy János: Így van!]] Én azt gondolom, ez egyetlen dolgot támaszt alá: azt, hogy ez a kormány márciustól kezdve mindent megtesz annak érdekében, hogy az embereket minél kevésbé érintse a járvány, hogy a mostani időszakban odafigyeljünk az emberek egészségére, az emberek életének védelmére, ugyanakkor megőrizzük az ország működőképességét is, a gazdaság működőképességét. Befejezésül pedig engedje meg, hogy még egy észrevételt tegyek, képviselő úr, az itt elhangzott kérdések vagy feltételezések tekintetében! Az egész baloldali koalíció részéről mindig ugyanazt a kritikát és mindig ugyanazt halljuk. Azt gondolom, ha ezt sokat hallgatja az ember, akkor néha eszébe jut már az az Edda-klasszikus, hogy „Kölyköd voltam, véredből lettem”, csak már azt sem tudjuk, hogy ki a kölyök, és ki volt a felmenő. Köszönöm, hogy meghallgattak. [[Taps a kormánypártok soraiban.]]
Most a Jobbik frakcióvezetője, Jakab Péter következik. Megadom a szót. [[13.50]]
Köszönöm a szót. Tisztelt Képviselőtársak! Én rögtön az elején szeretnék valamit leszögezni: ha önök azt gondolják, hogy engem ezzel a 4,4 milliós büntetéssel ami tényleg rekordösszegű el fognak hallgattatni, akkor engem nagyon nem ismernek. Nagyon nem. Büntethetnek milliókra, elvehetik az otthonomat, bezárhatnak a börtönbe, tehetnek, amit csak akarnak, de Isten lássa lelkem, én addig nem nyugszom, addig nem nyugszom, amíg fel nem fogjuk szabadítani ezt az országot az önök álnemzeti, álkeresztény rendszere alól, ami az elmúlt tíz évben semmit nem adott ennek a hazának a szegénységen és a megfélemlítésen túl! [[Taps a Jobbik soraiban.]] Képviselőtársak, tudom nagyon jól, hogy ez a büntetés nem csak nekem szól. Ez a büntetés szól mindenkinek. Szól a civileknek, az ápolóknak, a melósoknak, az egészségügyi dolgozóknak [[Közbeszólások a kormánypártok soraiból. Az elnök csenget.]] és mindenkinek, aki fel meri emelni a szavát az önök rendszere ellen. De én mindenkinek azt üzenem: ne hátráljunk! Ne hátráljunk egy tapodtat sem! Egyszer ebben az életben ne a tisztességesek és ne az igazak hátráljanak, hanem azok, akik itt ülnek velem szemben: hazug emberek, nemzeti színű maszkban. Ellenzéki képviselőtársaim talán nem tudják, ezért elmondom: tudják, hogy ezek az álnemzetiek mikor büntettek meg engem 4,5 millió forintra az igazság kimondásáért? Október 23-án, az ’56-os forradalom és szabadságharc évfordulóján. Miközben mi, jobbikosok ’56 hőseire emlékeztünk, addig Kövér László jó elvtárshoz illő módon szorgosan körmölte a büntetésemről szóló határozatot, csak azért, mert ki mertem mondani az igazat. Kimondtam azt, hogy önök szándékosan szegénységben tartják a magyar embereket azért, hogy aztán négyévente megalázzák őket egy zsák krumplival! Képviselőtársak, ez lenne az önök nagy nemzeti értékrendje? Október 23-án négymillióval büntetni az igazmondást? Vagy nemzeti színű maszk mögött azt mondani, hogy büdös bunkó, mint ahogy azt az önök házelnöke meg az önök frakcióvezetője megtette?! [[Közbeszólások a kormánypártok soraiból.]] Ez az önök nagy nemzeti-keresztény értékrendje? Ez? Vagy a trafik? Vagy az, hogy egy szétvert egészségüggyel nézünk farkasszemet a járvánnyal? Vagy az, hogy tíz év alatt elérték, hogy a magyar legyen a második legcsóróbb nemzet az Európai Unióban? Ez az önök nagy nemzeti értékrendje, képviselőtársak? Szégyelljék magukat! [[Közbeszólás a Fidesz soraiból: Ne sajnáltasd magad! Zaj, közbeszólások.]] Képviselőtársak! A nemzeti politizálás nem ott kezdődik [[Közbeszólások a kormánypártok soraiból. Az elnök csenget.]] hogy magyar tolvajokból, Mészárosokból meg Tiborczokból építenek új nemzeti arisztokráciát, bár tudom, hogy önöknek ez a nemzet fogalma. Önöknek mindenki a nemzet része, aki önökkel együtt lop vagy szemet huny az önök lopása felett, de senki sem, aki másként gondolkodik a világról, mint önök. Kövér elvtárs elmondta, hogy neki az ellenzék nem a nemzet része! Ez igen! Ez az igazi keresztény-nemzeti gondolat! Csak úgy az ország felét kitaszítani a nemzetből! Mi, jobbikosok nem ilyen országot akarunk! A Jobbik mint magyar néppárt egy olyan országért küzd [[Derültség a kormánypártok soraiban.]] , ahol mindenki a nemzet része, aki magyarnak vallja magát, legyen bármilyen a származása vagy szavazzon akárkire. De senki sem lehet a nemzet része, aki ezt a nemzetet meglopja. Hiszem azt, hogy mi, tisztességes magyarok többen vagyunk, mint önök. [[Közbeszólás a kormánypártok soraiból: Bíró László!]] És tudom azt, hogy ha mi, tisztességes magyarok párthovatartozástól függetlenül összefogunk [[Közbeszólás a kormánypártok soraiból: Gyurcsány Ferenccel!]] akkor le fogjuk győzni a tisztességteleneket, a tolvajokat, a hazugokat, és elkezdhetünk felépíteni egy olyan országot, amit egyébként önök önök! harminc évvel ezelőtt nekünk megígértek. Én akkor tízéves voltam, a rendszerváltás idején [[Közbeszólások a kormánypártok soraiból. Az elnök csenget.]] de édesapám mindig azt mondja, hogy Péter fiam, két dolgot megígértek nekünk akkor: szabadságot és jólétet. [[Közbeszólás a kormánypártok soraiból: Gyurcsány!]] Hát, mintha egyiket sem hozták volna el nekünk. [[Közbeszólás a kormánypártok soraiból: A Ferivel beszéld meg!]] [[Közbeszólások a kormánypártok soraiból. Az elnök csenget.]] , de édesapám mindig azt mondja, hogy Péter fiam, két dolgot megígértek nekünk akkor: szabadságot és jólétet. (Közbeszólás a kormánypártok soraiból: Gyurcsány!) Hát, mintha egyiket sem hozták volna el nekünk. (Közbeszólás a kormánypártok soraiból: A Ferivel beszéld meg!) Igen, nagyon úgy tűnik, hogy ezt a harmincéves ígéretet majd nekünk kell valóra váltani, és nekünk kell elkezdeni felépíteni azt az országot, ahol mindenkinek jár a boldogulásnak legalább a lehetősége! Ahol a vidéki is ér annyit, mint a fővárosi! (Közbeszólások a kormánypártok soraiból. Az elnök csenget.) Ahol a magyar is ér annyit, mint egy nyugat-európai, ha már uniós tagok vagyunk. Ahol nemcsak annak jár minőségi betegellátás, aki megfizeti a magánklinikát, hanem annak is, aki épp csak egy életet dolgozott le ezért az országért, és fizette a tb-t. Ahol nemcsak az jut előre, sőt nem az jut előre, aki mélyebbre hajol a polgármester meg a képviselő meg a fényes tekintetű miniszterelnök előtt, hanem az, aki tehetséges, aki szorgalmas, és aki jól dolgozik. Igen, képviselőtársak, véget fogunk vetni annak, hogy ebben az országban tolvajok hoznak törvényeket, és még a vírusból is bizniszt csinálnak a 20 ezer forintos Covid-teszttel. Véget fogunk vetni a Mészárosok pofátlan gazdagodásának, a Rogánok hazudozásának, a Poltok bűnpártolásának, az Orbánok boldog karácsonyának. És igenis vissza fogjuk adni ezt az országot a nemzetnek, azzal a pénzzel együtt, amit önök a nemzettől elvettek, hogy aztán megadhassuk ennek az országnak azt, amit ennek az országnak önök harminc évvel ezelőtt megígértek: szabadságot és jólétet. Jólétet minden magyarnak. Köszönöm a figyelmet. [[Taps a Jobbik soraiban.]]
A kormánypárti képviselőtársaimnak a figyelmét felhívom arra, hogy a maszk mögött az egyenletes légzés egy fontos egészségmegőrző tényező, úgyhogy ne kapkodják gyorsabban a levegőt, mint okvetlenül szükséges, és főleg ne kiabáljanak, mert ha igen, akkor az azt jelenti, hogy beugrottak annak a provokációnak, ami hétről hétre itt zajlik. Parancsoljon, államtitkár úr!
Köszönöm a szót. Tisztelt Elnök Úr! Tisztelt Ház! Tisztelt Frakcióvezető Úr! A gond elsősorban azzal van, hogy ön egy parlamenti szabotőr, egy politikai percember és egy szélsőséges provokatőr. Ez a legfontosabb probléma. [[Taps a kormánypártok soraiban.]] s ez a Ház, az ország Háza ön állítólag történelmet tanított, tehát önnek tisztában kellene lennie a tényekkel [[Jakab Péter közbeszól.]] egy olyan hely, ahova az emberek azért küldik a képviselőket, hogy az ország legfontosabb kérdéseiben tanácskozzanak, vitatkozzanak és döntéseket hozzanak. És egyébként ez pedig egy munkahely is ezzel összefüggésben, nyilvánvalóan a munkahelyen pedig viselkedni kell. És önnel szemben egyetlenegy elvárás fogalmazódik meg, ami elvárásnak ön évek óta visszatérően tudatosan nem tesz eleget: hogy viselkedjen. Ezt szeretnénk kérni öntől, frakcióvezető úr, hogy viselkedjen, mert ez egy munkahely. [[Jakab Péter: Ígérem, nem büdösbunkózok!]] Képzelje el azt a helyzetet, hogy két orvos egy orvosi konzílium kapcsán nem ért egyet, hogy milyen terápiát alkalmazzanak a betegre. Persze, van köztünk vita, van köztünk véleménykülönbség. El tudja képzelni azt, hogy a két orvos elkezdi krumplival dobálni egymást? Hát ez milyen eljárás, képviselő úr? [[Közbeszólások a Jobbik soraiból.]] Egészen egyszerűen arról van szó [[Közbeszólás a Jobbik soraiból: A büdösbunkózás mehet?]] hogy ez az ország Háza, ami mindenféle tiszteletet megérdemel. Tudjuk azt, hogy milyen az, amikor nem tisztelik ezt a Házat, ennek a nyomai még itt látszanak az üléstermekben. Gondoljon arra, hogy ha ön valaha, egyszer is történelmet tanított, akkor pontosan tudta, hogy az a szélsőséges provokáció és az az elfogadhatatlan, parlamentarizmushoz nem méltó viselkedés, amit ön sorozatosan tanúsít mindenkivel szemben, hova vezethet. Úgyhogy arra szeretném kérni, hogy próbáljon meg egyszer nem saját magával foglalkozni, nem a politikai túlélésével foglalkozni, hanem az ország érdekével, és mindezt tegye úgy, hogy ennek a Háznak a méltóságát, tisztességét megőrzi, és akkor pontosan ugyanúgy fog tudni dolgozni, ahogy az összes többi képviselő. [[Taps a kormánypártok soraiban.]] És akkor talán olyan kérdésekről is tudnánk beszélni, amelyek valóban fontosak Magyarország jelene és jövője szempontjából; a járvány elleni védekezés kérdései például ilyenek. Ott mégiscsak az a helyzet, hogy önök kitüntetett felelősséget viselnek azért, hogy politikai okokból, politikai számításból a baloldali szövetségeseikkel együtt nem szavazzák meg a járvány elleni védekezés szabályait. Emlékszik arra, amikor tavasszal itt volt a Házban, és hazudozott? Végig kellett hallgatnunk, mert nekünk sajnos be kell tartanunk, be kellett tartanunk és be is fogjuk tartani a parlamenti viselkedési szabályokat, és végig kellett hallgatnunk azt az egyértelmű hazudozást, amit ön előadott, hogy itt diktatúra épül, és hogy királlyá koronázásról van szó. [[Közbeszólás a Jobbik soraiból: Úgy van!]] A saját baloldali szövetségesei vallották be, hogy ez nem igaz. Ön akkor sem mondott igazat, akkor sem támogatták a védekezéssel összefüggő szabályokat, és azóta sem változtattak a viselkedésükön, noha a magyar emberek egyébként pont az azóta megtartott időközi választásokon, hála a Jóistennek, jól megbüntették önöket ezért a viselkedésért; ezúton is gratulálok Koncz Zsófiának a győzelemhez. [[Közbeszólások a Jobbik soraiból.]] Tehát ha igazán tenni akarnak ezért az országért, akkor arra szeretném kérni önöket, hogy végre ne magukkal foglalkozzanak, hanem az országgal és a koronavírus-járvány elleni védekezéssel. És ha arról van szó, hogy itt maszkviseléssel összefüggő szabályok szigorítása történik, ha arról van szó, hogy látogatási tilalom, testhőmérséklet-vizsgálat, karanténszabályok és egyébként szórakozóhelyek nyitvatartásának korlátozása, akkor ezzel összefüggésben, ezen szabályok betartásával és betartatásával összefüggésben igenis támogatniuk kellene azokat az intézkedéseket, amelyeket a parlament meghatároz. Ezeket a szabályokat a mi véleményünk szerint szigorúan be kell tartani, és szigorúan be kell tartatni. Ezt várjuk el a hatóságoktól, hogy mindenkivel szemben tartassa be ezeket a szabályokat. Ez a kormányzat felelőssége. Az ellenzék felelőssége viszont az, hogy normálisan viselkedjen, felelősen gondolkozzon az országos sorsáról, és a járvány elleni védekezés stratégiájának és gyakorlatának meghatározásával összefüggésben tegye félre a pártpolitikai csatározásokat, és támogassa a nemzeti összefogást. [[14.00]] Önök ettől nagyon messze vannak, úgyhogy legyen szíves, szégyellje magát, és gondolják újra a stratégiájukat! [[Taps a kormánypártok soraiban.]]
Most a Kereszténydemokrata Néppárt frakcióvezetője következik, Simicskó István képviselő úrnak adom meg a szót.
Tisztelt Elnök Úr! Köszönöm szépen a szót. Tisztelt Képviselőtársaim! A KDNP frakciója úgy látja, hogy a kormány és a magyar egészségügy mindent megtesz a hatékony védekezés érdekében. Magyarország igenis helytáll több fronton is: az egészség frontján, a család, a munkahelyek védelmének a frontján és a gazdaság újraindításának a frontján is. A versenyképesség-növelő támogatások sora, a munkahelyvédelmi akció mind-mind jellemzik a magyar kormány eddigi tevékenységét. Fontos, hogy egy ilyen helyzetben egy picit visszatekintsünk, és egy történelmi példát is hadd mondjak el, engedjék meg nekem: ez pedig a több mint száz évvel ezelőtt, 1918-ban a spanyolnáthajárvány okán megfogalmazott gondolatok. Három hullám söpört végig akkor a világon, és ott is a második hullám volt a legpusztítóbb. 1918. október 1-jén Miskolc város akkori vezetése kiadott egy rendeletet, amely többek között azt fogalmazta meg, hogy a tömeges összejövetelektől tartózkodjanak az emberek, óvakodjanak a meghűléstől, viseljenek maszkot, és mindenki mosson gyakorta kezet. Napjainkban is, ha megnézzük Miskolc városát és számos baloldali vezetésű várost, települést, így a fővárost is, akkor persze láthatunk különböző döntéseket. Többek között Miskolc baloldali vezetése éppen lakbért emel, sőt a közlekedési díjakat és a temetkezés költségeit is megemelte a járvány idején. Jól látható, hogy a baloldal hátráltatja a védekezést, és nem csak Miskolcon: hátráltatja az Országgyűlésben, hátráltatja Brüsszelben és itthon, a magyar települések élén is. Sokan beszéltek már erről, többek között Dömötör államtitkár úr is, hogy valóban, az Országgyűlésben nem szavazták meg önök a koronavírus-törvényt, nem szavazták meg a veszélyhelyzet meghosszabbítását, és legutóbb nem szavazták meg a szigorításokat, ami a hatékony védekezés egyik feltétele. Az a helyzet, hogy az embernek természetesen ilyenkor az jut eszébe, hogy minden szinten, mindenhol akadályozzák a védekezés hatékonyságát. Tisztelt Képviselőtársaim! Budapesten Karácsony Gergely vezetésével a vállalkozások megadóztatását készítik elő, a kerületi polgármesterek bérletidíj-emeléseket vezetnek be, lakbéremelést és különböző megszorításokat. A VII. kerületben a DK-s polgármester, Niedermüller Péter éppen az építményadó összegét emeli meg, de eközben egy újabb képességről tett tanúbizonyságot, ez pedig, gondoljanak bele: bányát nyitottak Erzsébetvárosban, méghozzá a hírek szerint kriptobányászati tevékenységet is folytatnak, ráadásul úgy, hogy az áramot is lopják hozzá. Felháborító, hogy a válság idején nem a segítségnyújtás, nem a kormány tevékenységének és a magyar egészségügynek a segítése jár az eszükben, hanem ilyen trükkök, amelyek valóban felháborítóak. És ha nem lenne járvány, itt eszembe jut gyermekeim kedvenc rajzfilmje, a Tesz-Vesz város, akkor újabb és újabb sajátos trükkel lephetnék meg a szerzőt, Richard Scarryt Niedermüller Péternek ajánlom szíves figyelmébe. Nem beszélve Újbudáról, ahol szintén különböző lakossági megszorítások várhatóak és láthatóak, és nem beszélve arról, hogy Gyurcsány Ferenc ügyvédje, Czeglédy Csaba 50 milliós szerződéssel a háta mögött gyarapodik és gazdagodik, miközben Újbudán a járvány közepette, csak úgy személyesen hadd jegyezzem meg, még egy gusztustalan plakátkiállítást is létrehoztak és felállítottak a Bikás parkban, ahol a magyar egészségügyet és az EMMI miniszterét is gúny tárgyává igyekeznek tenni. Jól mutatja, tisztelt képviselőtársaim, hogy kire lehet számítani a bajban, kire lehet számítani a védekezés során. A kispesti baloldali polgármester a piaci árusokat sarcolja éppen. Ózdon csökkentették az óvónők fizetését. Gyöngyösön az önkormányzati lakások lakbéreit… hosszú a sor, tisztelt képviselőtársaim. A baloldali önkormányzatok a járványban nem segítenek, hanem sarcolják az embereket és a családi vállalkozásokat. Tudjuk, megtapasztaltuk, hogy a baloldal válságkezelése mindig is megszorításokból állt, kormányzásuk idején és most is. A kormány az emberek érdekében végzi a munkáját, és a baloldal nem segít, sőt kihasználják a helyzetet, és hátráltatják a védekezést. Szeretném itt is elmondani, hogy a magyar kormányra igenis számíthatnak az emberek az elkövetkező napokban, hetekben és hónapokban is. Köszönöm szépen, hogy meghallgattak. [[Taps a kormánypártok soraiban.]]
Válaszadásra megadom a szót Schanda Tamás államtitkár úrnak.
Köszönöm szépen. Tisztelt Elnök Úr! Tisztelt Országgyűlés! Tisztelt Képviselő Úr! A magyar baloldal már valóban többször bizonyította, hogy semmiképpen nem ért semennyire sem a válságok kezeléséhez. Teljesen álságos éppen ezért az összes tőlük érkező bírálat, hiszen amikor ők tehettek volna nehéz helyzetben a magyar emberekért, Magyarországért bármit is, akkor valójában nem tettek semmit, sőt kormányzásuk alatt a csőd szélére sodorták Magyarországot. A baloldal újabb és újabb és újabb terheket rakott a magyar emberek vállára, ahelyett, hogy segítséget nyújtott volna a számukra. Ezt tették a Bokros-csomagnál, de ezt tették a 2009-es megszorítások idején is. Érdemes számot vetni azzal, hogy melyek azok a bűnök, amelyeket elkövettek: megszüntették a 13. havi nyugdíjat, csökkentették a gyes időtartamát, az áfa általános kulcsát 5 százalékponttal emelték, megemelték a nyugdíjkorhatárt, csökkentették a táppénzt, elvettek egyhavi bért a közszférában dolgozóktól, ingatlanadót akartak bevezetni, és hogy mindezt megspékeljék még egy húzással, mindeközben hatalmas hitelt vettek fel és adósították el az országot. Eközben pedig Magyarországon magyar emberek százezrei tengődtek segélyen, és munkahelyteremtés helyett munkahelyek szűntek meg, akik mégis dolgoztak, azokat pedig agyonadóztatták. Most is ott ülnek ezekben a baloldali frakciókban többen, akik személyesen megszavazták az egyhavi bérnek és az egyhavi nyugdíjnak az elvételét vagy a fizetős egészségügyet, az áfaemelést, a tandíjnak vagy az ingatlanadónak a bevezetését. Tisztelt Képviselő Úr! Ezzel szemben az elmúlt évtized megmutatta, hogy a magyar emberek munkából tudnak és munkából akarnak is megélni, a nemzeti polgári kormány pedig bizonyította, hogy tud munkahelyeket teremteni, ez pedig újra sikerül és sikerülni fog. 2020 elején 850 ezer emberrel több dolgozott Magyarországon, mint a 2010-es kormányváltás előtti utolsó negyedévben, a foglalkoztatási ráta 70 százalék fölé emelkedett a korábbi 54 százalékról, és a munkanélküliségi ráta pedig 12 százalékról 3,3 százalékra csökkent. Tisztelt Képviselő Úr! Ahogyan ön is fogalmazott, a magyar kormány mindent megtesz azért, hogy a lehető legtöbb munkahelyet megvédje, erről szól a gazdaságvédelmi akcióterv, és ezért tartalmazza mindazokat a támogatásokat, amelyeket frakcióvezető úr is felsorolt és megemlített, részben munkahelyvédelmi, részben versenyképesség-növelési, részben pedig munkahelyteremtő támogatások formájában. És valóban, az a szomorú helyzet, hogy bár most nincs kormányzati felelősségük, de most sem támogatott ezen lépések közül semmit a baloldal, sőt ahol csak tudta, ott akadályozta a munkát, és próbálta hitelteleníteni a kormánynak a munkáját: fake newsokat gyártottak, ahelyett, hogy dolgoztak volna az emberek érdekében gondoljunk csak a kamuvideós Korózs Lajos pártjának a tevékenységére vagy a Karácsony-pártból érkező különböző vállalhatatlan kijelentésekre és kirohanásokra. Tisztelt Képviselő Úr! Tisztelt Frakcióvezető Úr! A baloldal a munkahelyek és a családok életszínvonalát megvédő intézkedéseket a járvány kezdete óta folyamatosan, újra és újra elutasítja, ha rajtuk múlna, akkor se bértámogatás, se hitelmoratórium, se adócsökkentés nem lenne. Ehelyett újabb és újabb segélyeket vezetnének be, és emelnék az adókat, ahogy ezt látjuk ott, ahol hatalomban vannak. [[14.10]] Ma is a csőd szélére akarják kergetni az országot, úgy, mint ahogy ezt kormányzásuk ideje alatt tették. És valóban, frakcióvezető úr is számtalan példát hozott fel arra, hogy a baloldali vezetésű önkormányzatok most is megszorításokban gondolkodnak. Ebből is látszódik, hogy ahogy régen, úgy most is alkalmatlanok a válságkezelésre. Karácsony Gergely főpolgármesterben pedig [[Az elnök a csengő megkocogtatásával jelzi az idő leteltét.]] jól láthatóan semmifajta felelősségérzet nincsen, és a teszetoszaságával folyamatosan a kormányra mutogat, ahelyett…
Államtitkár úr, lejárt az ideje egy ideje.
… köszönöm , hogy bevezetné Budapesten a szükséges intézkedéseket. Köszönöm. [[Taps a kormánypártok soraiból.]]
Az utolsó napirend előtti felszólalásra Kósa Lajos képviselő úr jelentkezett, a Fidesz részéről. Megadom a szót.
Elnök Úr! Tisztelt Ház! Régi népi bölcsesség, hogy bajban ismeri meg az ember a barátot, és bajban ismerni meg az embert. Sajnos, az elmúlt időszakban Magyarország többször is került komoly bajba, és mindannyiszor azt láttuk, hogy a baloldalra nem lehet számítani. [[Balla György: Így van!]] Sőt, azt kell mondjam, hogy most már kirajzolódik a baloldal válságkezelésének a természetrajza. Talán emlékszünk rá, 2008-ban Gyurcsány Ferenc mondta azt, hogy semmilyen válság nincsen, aki erről beszél, az rémhírterjesztő provokátor; mert a válságot magát is akkor tagadták el, amikor már mindenki számára világos volt, hogy komoly baj van, és nem is készítették fel az országot a váratlan nehézségekre. Emlékezzünk vissza, ez a válság úgy kezdődött, hogy Karácsony Gergely főpolgármester úr legfontosabb tanácsadója, kebelbeli jóbarátja, Jávor Benedek azt írta, hogy relatíve ártalmatlan lesz ez a járvány. És nem vonták vissza ezt az egész felelőtlen kijelentést, sőt azzal jutalmazták egyébként, hogy ő ma a főváros brüsszeli irodájának a vezetője gondolom, szép pénzért. Aztán, amikor nyilvánvaló lesz a járvány, akkor az első dolog, ami eszébe jut a baloldalnak, az a fizetések csökkentése, a jövedelmek csökkentése és adóemelés. Így volt ez egyébként 2008-2010 között, de most is így van. Mert, gondolja csak meg, a főváros első számú vezetőjének mi jutott az eszébe: hogy gyorsan spórol egy kicsit a BKV-n, és bevezette a járvány idején azt az elképesztő intézkedést, hogy csökkentette, ritkította a BKV-járatok számát, ezzel mesterségesen növelve a járatokon a zsúfoltságot; vissza is kellett vonni. A kormánynak kellett meglépni az ingyenes parkolást; a kormánynak kellett Karácsony Gergely helyett eljárni az idősek otthonánál, főleg a Pesti úton, ahol a főpolgármester még arra se volt képes, hogy odamenjen személyesen; egyébként máig nem látták ott. És nem támogatták a Fidesz-KDNP-kormányt a válságkezelés elejétől fogva, nem szavazták meg a vonatkozó törvényeket, ellenben hazugságokat terjesztettek Magyarországról. Így fordulhatott az elő, hogy a CNN riportere végig arról faggatta a külügyminiszterünket, hogy miért szüntettük be a parlament működését; miközben egyébként a parlament működött, mindannyian itt voltunk, ebben az időszakban Szijjártó Péter többször felszólalt a parlamentben. De nem támogatták azokat a kulcsfontosságú intézkedéseket, amelyek a járvány első szakaszában segítettek az országon, és tették nyilvánvalóvá azt a kérlelhetetlen tényt, hogy Magyarország a legjobb országok között van a járványkezelés szempontjából. Ellenben azt terjesztették itt mindannyian hallottuk Karácsony pártjának frakcióvezetőjétől , hogy Magyarországon van a legtöbb halott, nem relatíve, abszolút értelemben, ami egy nyilvánvaló képtelenség. Aki ismeri a világ országainak populációit, az pontosan tudja, hogy ez abszolút nem lehet igaz. És mi történik most, mert nincs új a nap alatt: amikor arról beszéltek folyamatosan a járvány második szakasza kapcsán, hogy szigorítani kell, mikor lép a kormány, mikor hozza meg azokat a kulcsintézkedéseket, amelyek szükségesek a járvány megfékezéséhez, előterjesztettük, és nem szavazták meg. Nem szavazták meg a szigorításokat, nem szavazták meg azokat az eszközöket, amelyek szükségesek lennének. Sőt, Gyurcsány Ferenc még azzal tüntetett, hogy akkor, amikor a parlament döntött a maszk viselésének a szigorításáról, akkor az internet tanúsága szerint ifjú rajongókkal maszk nélkül ölelkezett, és puszilgatták egymást. [[Moraj a DK soraiban.]] Mi ez, ha ez nem nyilvánvaló provokáció? Arról most nem is beszélve, hogy természetesen eközben a Fidesz-KDNP-kormány, miután nem áll meg az élet, de védekezünk a járvány ellen, sorra hozza azokat a családbarát, az otthonteremtést segítő, a családokat, a kismamákat segítő intézkedéseit, amelyeket az ellenzék szintén nem támogat. Tehát nemcsak a járványkezelést nem segítik, nem támogatják, nemcsak kamuvideókkal járatják le az országot meg leginkább saját magukat, hanem eközben [[Az elnök a csengő megkocogtatásával jelzi az idő leteltét.]] azokat a lépéseket sem támogatják, amelyek az embereket segítenék. Köszönöm szépen a figyelmet. [[Taps a kormánypártok soraiból.]]
Válaszadásra Zsigó Róbert államtitkár úré a szó.
Köszönöm a szót, elnök úr. Tisztelt Országgyűlés! Tisztelt Képviselő Úr! Ahogy képviselő úr is mondta, nincs új a nap alatt, valóban érdemes összehasonlítanunk, hogy mi történt a válság idején 2008-2009-ben, és mi történik ma. Akkor a baloldal a kormányzása alatt teljesen kiürítette az államkasszát, IMF-hitel tartotta lélegeztetőgépen az országot, feladták hazánk gazdasági szuverenitását, kiárusították és szétlopták a nemzeti vagyont, folyamatos volt a költségvetési hiány, és akkor megduplázták a munkanélküliséget is. [[Közbeszólás a Fidesz soraiból: Így van!]] Néhány konkrét intézkedést is tudunk, emlékeznek rá mindannyian: elvettek egyhavi bért a közszférában dolgozóktól, elvettek egyhavi nyugdíjat az idősektől, megadóztatták a családi pótlékot, megemelték a nyugdíjkorhatárt [[Kocsis Máté: Szégyen!]] , és megrövidítették a gyes időtartamát. Ilyen volt a baloldali válságkezelés akkor, amikor mindig a megszorítások jutottak eszükbe. Azt is mondhatjuk egy mondattal, hogy a saját alkalmatlanságuk árát a magyar emberekkel, a magyar családokkal, a magyar vállalkozásokkal fizettették ki. Nézzük meg, hogy mi történik most: a Fidesz-KDNP kormányzása óta gazdasági fordulatot hajtottunk végre, tartós növekedési pályára állt a magyar gazdaság, és pénzügyileg is stabilizálódott az ország. Segítjük a magyar embereket, a magyar családokat, és segítjük a magyar vállalkozásokat is a válság időszakában is. Visszaépítjük jövő év januártól a 13. havi nyugdíjat. Az eddigi legnagyobb mértékű orvosibér-emelés fog megtörténni. Bevezettük és meghosszabbítottuk a hitelmoratóriumot. Munkahelyvédő bértámogatást és munkahelyteremtő támogatásokat biztosítunk az embereknek, a vállalkozásoknak. És 2010 óta a magyar családpolitika fontos alapelve, hogy soha nem veszünk el a támogatásokból, hanem inkább mindig bővítjük azt, a járvány során is így járunk el. A magyar kormány akkor sem hagyja cserben a családokat, amikor a világ valamennyi országa gazdasági válsággal kénytelen szembenézni, sőt ezekben a hetekben-hónapokban megvalósítjuk minden idők legnagyobb otthonteremtési támogatását is. Ez a program a családokat, a munkavállalókat és a munkaadókat egyaránt segíti, hozzájárul egyrészt a családok életszínvonalának a javításához, másrészt élénkíti a gazdaságot, és egyébként új munkahelyeket is hoz létre. Ezek alapján állítottuk össze az otthonteremtés öt lépését, amelyek egymásra épülve és egymást kiegészítve akár több tíz millió forinttal járulhatnak hozzá egy fiatal pár otthonteremtéséhez. Ilyen lépés az áfa csökkentése. Az első bejelentett intézkedés, hogy az új építésű lakások esetében az áfa 27 százalékról 5 százalékra történő csökkentésével segít a lakásvásárlóknak. Ehhez kapcsolódóan az áfamentességet is be fogjuk vezetni: azoknál a gyermeket nevelő családoknál, akik CSOK-ot vesznek igénybe, az állam teljesen elengedi az áfa megfizetését. Az otthonfelújításra is gondolunk. Következő lépésként azokra a családokra is gondoltunk, akik már rendelkeznek saját otthonnal és felújítást terveznek ott. Úgy döntöttünk, hogy a felújítási költségek felét, maximum 3 millió forintot átvállalunk a családoktól. A felújítás összegét mind az anyagköltség, mind a munkadíj tekintetében is visszaigényelhetővé tesszük. Januártól azok a családok, akik új vagy használt lakóingatlanuk megvásárlásához CSOK-ot vesznek igénybe, teljes mértékben mentesülnek a 4 százalékos illeték megfizetése alól. Végezetül, a többgenerációs otthonteremtést is támogatjuk. A program kidolgozásánál minden élethelyzetet figyelembe vettünk, lehetőséget szeretnénk kínálni azoknak a családoknak is, akik közös fedél alatt, egymást támogatva, de mégis külön légtérben képzelik el a jövőjüket. [[14.20]] Úgy járul hozzá ehhez a magyar állam, hogy januártól a tetőtér-beépítéshez is igénybe vehető az új lakás vásárlására vonatkozó CSOK összegének megfelelő támogatás. Látszik a felsoroltakból, hogy mi a különbség a baloldali válságkezelés, és mi a különbség a jelenlegi, a polgári kormány által elvégzett válságkezelés között. A magyar emberek, a magyar családok és a magyar vállalkozások továbbra is számíthatnak ránk, azon dolgozunk, hogy a magyar emberek elmondhassák, biztos tető van a fejük fölött. Köszönöm szépen a figyelmüket. [[Taps a kormánypártok soraiban.]]
Tisztelt Országgyűlés! Most Farkas Félix roma nemzetiségi szószóló napirend előtti felszólalására kerül sor. Megadom a szót.
Tisztelt Elnök Úr! Köszönöm a szót. Tisztelt Képviselő Hölgyek és Urak! Mi, a hazánkban élő nemzetiségek, a magyar politikai közösség részei vagyunk, és ezzel együtt államalkotó tényezők is. Magyarország az alapvető jogokat mindenkinek bármely megkülönböztetés, nevezetesen faj, szín, nem, fogyatékosság, nyelv, vallás, politikai vagy más vélemény, nemzeti vagy társadalmi származás, vagyoni, születési vagy egyéb helyzet szerinti különbségtétel nélkül biztosítja. Minden valamely nemzetiséghez tartozó magyar állampolgárnak joga van önazonossága szabad vállalásához és megőrzéséhez. A Magyarországon élő nemzetiségeknek joguk van az anyanyelvhasználathoz, a saját nyelven való egyéni és közösségi névhasználathoz, saját kultúrájuk ápolásához és az anyanyelvű oktatáshoz. Mindezeket az Alaptörvény rögzíti.Ahogyan az Alaptörvény rögzíti azt is, hogy a véleménynyilvánítás szabadságának a gyakorlása nem irányulhat a magyar nemzet, a nemzeti, etnikai, faji vagy vallási közösségek méltóságának megsértésére. Fájó, hogy hazánkban még mindig vannak olyan szélsőséges politikai pártok, akik bőrszín vagy faji alapon különbséget tesznek. Ez a Jobbik [[Felzúdulás és közbeszólások a Jobbik soraiból.]] vagy már nem csak ők? Azért mondom, mert a közelmúltban, a szerencsi időközi országgyűlési választások előtt még a Jobbik kétarcúságával roma felzárkózásról beszél, és aztán a választást követően, amikor dr. Koncz Zsófia országgyűlési képviselői mandátumot szerzett, amihez ezúton is tiszta szívből gratulálunk [[Taps a kormánypártok soraiban.]] , az ellenzéki pártok azonnal támadásba lendültek, jön egy ilyen kijelentés: sosem győznétek a cigányok nélkül. El kell mondanom, hogy a hazai romák a társadalom integráns részeként rendelkeznek választójoggal, és semmi meglepőt nem látok abban, hogy élve a választójogukkal arra teszik le voksukat, aki nem kirekesztő megjegyzéseket tesz rájuk, hanem segíti életüket, előrehaladásukat. No, de a választások előtt én felhívtam a Jobbik figyelmét arra, hogy a hazai cigányság nem felejti el, hogy önök még nem is olyan régen riogattak romát és nem romát egyaránt, és Jakab Péter, a Jobbik pártelnöke igen sokszor rasszista kijelentéseket tett. [[Derültség és közbeszólások a Jobbik soraiból, köztük Jakab Péter: Senkit nem tettünk a kazánba. Senkit.]] Szerinte a cigányok jelentős rész lop, a szoba közepére piszkít, és nem akar dolgozni, mélyigénytelen életvitelt akar fenntartani, élősködő és romboló. Ehhez pedig a baloldal valamennyi pártja asszisztál. Talán még egyet is értenek ezzel? Mert ugye, a szerencsi időközi választáson az ellenzéki baloldal a mögé a Bíró László mögé sorakozott fel, akinek szintén voltak rasszista megjegyzései. Nem csodálkozom ezen, hiszen ő is a Jobbikhoz tartozik. Szégyenteljes, hogy a magát liberálisnak tartó baloldal nem határolódik el az antiszemita megnyilvánulásokat hordozó Jobbiktól és Jakab Péter krumpliosztogatós nézeteitől sem. A magyarországi cigányság megfélemlítésére hozta létre a Jobbik a Magyar Gárdát is, ezzel minden jóérzésű emberben félelmet keltettek. Nem véletlenül ülnek 17-en ma ebben a teremben és nem 26-an, mint ahányan két éve mandátumot szereztek. Az antiszemita nézetek vallása a XXI. században már nem számít trendinek. Önökkel ellentétben a jelenlegi kormány az Alaptörvényben foglaltaknak megfelelően védi nemzetiségeit, lehetőséget biztosít a felzárkózásra, ösztöndíjat a tanulásra, munkát a megélhetéshez. Higgyék el, a cigányok nem lopnak, dolgozni akarnak, és dolgoznak is, nem piszkítanak a szoba közepére. A cigányságnak történelme van, a cigányságnak kultúrája van, a Magyarországon élő cigányoknak pedig hazája van, a hazánk Magyarország. Majdnem egymillióan élünk itt ugyanúgy, mint bármelyik másik nemzetiség, ugyanúgy, mint magyarok, mert mi is magyarok vagyunk. Köszönöm megtisztelő figyelmüket. Vigyázzanak magukra, vigyázzanak egymásra! Köszönöm. [[Taps a kormánypártok soraiban.]]
Soltész Miklós államtitkár úr fog válaszolni a kormány nevében. Parancsoljon!
Köszönöm a szót, elnök úr. Tisztelt Országgyűlés! Tisztelt Szószóló Úr! Ahogy beszél, ahogy viselkedik a Jobbik pártelnöke, frakcióvezetője, ahogy a frakció és pártja nagy része viselkedik [[Jakab Péter: Iszom a szavait.]] az sajnos leszűrődik választásokba és minden más területre, amely a Magyarországon élő nemzetiségek, így akár a cigányság ellenében is sajnos tapasztalható. És tipikus baloldali kettős mérce, hogy miközben a Jobbik fenyeget, a cigányság ellen uszít, addig a szövetségeseit, a baloldalt mindez nem zavarja. [[Folyamatos közbeszólások a Jobbik és az ellenzéki pártok soraiból.]] Nyíregyházán azonban a Huszártelepen jól működő, cigány gyermekeket tanító iskolát támadtak meg, hogy azt bezárják. Gyöngyöspatán csak ürügyként használták föl az ottani problémákat, amelyeket egyébként ők indítottak el az Európai Unió felé, de a felzárkózás, a családok fölzárkózása nem érdekelte őket. [[Folyamatos közbeszólások a Jobbik, a DK és a Párbeszéd soraiból.]] Cigány emberek, cigány családok sorsa nem érdekli a baloldalt egyáltalán. Sem ott, sem az országban nem számíthatnak semelyik településen a baloldalra. Brüsszel felé fölhasználják kicsinyes politikai céljaikra, de nem állnak ki mellettük.De mi van akkor, amikor a baloldal kormányon van? Semmit nem tesznek az érdekükben. A baloldal 2010 előtt a felzárkóztatáshoz legszükségesebb oktatási területen pusztított talán a legjobban. A most már DK-s államtitkár, Arató Gergely vezetésével 381 településen zártak be iskolákat, 15 ezer pedagógust bocsátottak el többségében hátrányos helyzetű településeken. A gyöngyöspatai per oka az ő kormányzásuk idején indult el. A baloldal nem készítette elő a roma fölzárkóztatási programot, az Európai Unió hiába várta Magyarországtól. A baloldal egekig emelte a rezsiárakat, tovább fokozva ezzel a szegénységet. S a baloldal csak a segélyt, a megalázó segélyt adta, és a munkát, azt nem kínálta sem a cigányságnak, sem az elesett embereknek. Mi az, amit a Fidesz-KDNP tudott kínálni és kínált is az elmúlt tíz évben? [[Közbeszólások a Jobbik soraiból.]] Segély helyett munkát, a gyermekek azt látják, hogy az édesapa, édesanya elmegy dolgozni. Míg 2016-ban 223 ezer közfoglalkoztatott volt, mára ez a szám 94 ezerre csökkent, a többségük elsőrendű, vagyis az elsődleges munkaerőpiacon van. [[Derültség és közbeszólások az ellenzéki pártok soraiból.]] Köszönet az önkormányzatoknak, köszönet a cégeknek, és köszönet a cigány családoknak is, hogy ezt vállalták. 2010 óta kedvezményes és ingyenes étkeztetés van a szünidőben is. Több mint háromszorosára emeltük a támogatást. Tíz év alatt elértük, hogy 2020-ban most már minden nappali tagozatos diák ingyenes tankönyvet kap. Megalkottuk az európai romastratégiát, ami egyedülálló, azóta is Európában ez a követendő. A felzárkózó települések programján keresztül a 300 leghátrányosabb településen több mint 320 ezer embert érintően védőnők, szűrőprogramok, munkahelyi lehetőségek, sport és oktatás lehetőségét teremtettük meg. 2011 óta bevezettük a szociális tüzelőanyag-programot, idén is 2329 kistelepülésen ingyenesen kapják a rászorultak. [[14.30]] A Covid-járvány idején az első fordulóban 400 hátrányos helyzetű, többnyire romák lakta, cigányok lakta településen a kitartó pedagógusoknak bruttó 500 ezer forint jutalmat tudtunk adni. Nyilván lehetne még többet, nyilván lehetne jobbat és tökéletesebben, de míg 2010-ben 3 millió volt a szegénységi küszöb alatt élők száma, addig 2019-re több mint 900 ezerrel csökkent ez a szám; egyébként kétszeresével, mint ami vállalásunk volt az EU felé, és amit ambiciózusnak nevezett az EU, hogy tíz év alatt ennyivel csökkentjük a szegények számát. 2010 óta 850 ezerrel nőtt a munkahelyek száma. A számok igazolják: a döntések szolgálják a Magyarországon élő cigányság kitörési lehetőségét és megbecsülését. Köszönjük azoknak, a többségnek, akik mindenben szerepet vállaltak, azokra meg ne hallgassanak, így Gyurcsány Ferenc feleségére, Dobrev Klárára [[Az elnök a csengő megkocogtatásával jelzi az időkeret leteltét.]] aki tanulatlan, kétkezi munkásnak nevezi a cigányságot is. Köszönöm szépen a figyelmüket. [[Taps a kormánypárti oldalon. Közbeszólások a Jobbik padsoraiból, köztük: Hazudik!]]
Tisztelt Országgyűlés! A napirend előtti felszólalások végére értünk. Felkérem Szabó Sándor jegyző urat, hogy ismertesse a további napirenden kívüli felszólalókat.
Tisztelt Országgyűlés! A mai napon napirend utáni felszólalásra jelentkezett Keresztes László Lóránt, LMP; Fülöp Erik, független; Varju László, DK; Varga Zoltán, DK; Steinmetz Ádám, Jobbik.A holnapi napon napirend előtti felszólalásra jelentkezett Tordai Bence, Párbeszéd; Demeter Márta, LMP; Varju László, DK; Bangóné Borbély Ildikó, MSZP; Steinmetz Ádám, Jobbik; Latorcai János, KDNP; Halász János, Fidesz; Farkas Félix nemzetiségi szószóló. A holnapi napon napirend utáni felszólalásra jelentkezett Keresztes László Lóránt, LMP; Z. Kárpát Dániel, Jobbik; Balczó Zoltán, Jobbik. A szerdai napon napirend utáni felszólalásra jelentkezett Z. Kárpát Dániel, Jobbik; Balczó Zoltán, Jobbik; Kálló Gergely, Jobbik. A csütörtöki napon napirend utáni felszólalásra jelentkezett Keresztes László Lóránt, LMP; Kálló Gergely, Jobbik.
Tisztelt Országgyűlés! Most a mandátumigazolás és a képviselői eskütétel következik. Tájékoztatom a tisztelt Országgyűlést, hogy a Koncz Ferenc képviselőtársunk halála miatt megüresedett helyre kiírt időközi választáson a Fidesz-KDNP jelöltjeként Koncz Zsófia asszony szerzett mandátumot.A mandátumvizsgáló bizottság az ülést megelőzően tanácskozott, és a választási iratok alapján Koncz Zsófia asszony megbízólevelének szabályszerűségét megvizsgálta. Megadom a szót Hargitai János úrnak, a Mentelmi bizottság elnökének, aki a mandátumvizsgálat eredményéről, az egyes házszabályi rendelkezések 9. § (2) bekezdésének megfelelően jelentést tesz az Országgyűlésnek.
Köszönöm a szót, elnök úr. Tisztelt Országgyűlés! Koncz Ferenc halálával a 2018-ban szerzett egyéni képviselői mandátuma megüresedett. Borsod 6. számú választókörzetének polgárai lányát, dr. Koncz Zsófiát választották meg október 11-én országgyűlési képviselőnek. [[Taps a kormánypárti padsorokban.]] Október 16-án az egyéni választókerületi bizottság határozatával ezt a mandátumot a képviselő asszonynak kiadta. Ez a határozat október 25-én vált jogerőssé, így a mai bizottsági ülésen a Mentelmi bizottság az ilyenkor szokásos iratokat megvizsgálta, azok hiánytalanul megérkeztek a bizottság elé. Koncz Zsófia képviselő asszony nyilatkozott arról, hogy vele kapcsolatban összeférhetetlenség nem áll fenn, így a Mandátumvizsgáló bizottság egyhangúlag meghozta döntését, melyben azt javasolja az Országgyűlésnek, hogy dr. Koncz Zsófia képviselő asszony mandátumát az Országgyűlés igazolja. Köszönöm a figyelmüket. [[Taps a kormánypárti padsorokban.]]
Tisztelt Ház! Felhívom a figyelmüket, hogy a mandátumvizsgálat eredményéről szóló jelentéshez módosító javaslatot nem lehet benyújtani, a mandátumot az Országgyűlés vita nélkül igazolja. Mielőtt megkezdjük a mandátumigazolási eljárást, a szavazógépek működésének ellenőrzése érdekében kérem, nyomják meg a szavazógépük valamelyik gombját. [[Jelenlét-ellenőrzés. Jelen van: 159; távol van: 39.]] Úgy látom, senki nem jelezte, hogy a gépe nem működne, úgyhogy rátérünk a szavazásra. Kérdezem tehát a tisztelt Országgyűlést, hogy igazoljae Koncz Zsófia asszony mandátumát. Kérem, szavazzanak! [[Szavazás.]] A Ház 159 igen szavazattal egyhangúlag igazolta Koncz Zsófia képviselő asszony mandátumát. [[Taps a kormánypártok padsoraiban.]] Most a megválasztott képviselő ünnepélyes eskütétele és az esküokmányok aláírása következik. Felkérem Koncz Zsófia képviselő asszonyt, hogy fáradjon az ülésterem közepére, és tegye le az esküjét. Felkérem Szűcs Lajos jegyző urat, hogy olvassa elő az eskü szövegét, a tisztelt Házat pedig kérem, hogy szokásainknak megfelelően felállva hallgassák meg azt. [[A teremben lévők felállnak. Dr. Koncz Zsófia a terem közepére lép. Dr. Szűcs Lajos előolvassa az eskü szövegét.]]
Én, dr. Koncz Zsófia fogadom, hogy Magyarországhoz és annak Alaptörvényéhez hű leszek, jogszabályait megtartom és másokkal is megtartatom; országgyűlési képviselői tisztségemet a magyar nemzet javára gyakorolom. Isten engem úgy segéljen!
Most az esküokmányok aláírására kerül sor. Felkérem Móring József Attila jegyző urat, hogy aláírásra készítse elő az esküokmányokat, a megválasztott képviselő asszonyt pedig, hogy kézjegyével lássa el azokat. [[Megtörténik. Az esküokmányt aláírató Móring József Attila gratulál dr. Koncz Zsófiának, és átadja az aláírt esküokmány egyik példányát.]] Engedjék meg, tisztelt Ház, képviselőtársaim, hogy Koncz Zsófia képviselő asszonynak az Országgyűlés és a magam nevében gratuláljak, és munkájához, annak ellátásához sok sikert és jó egészséget kívánjak. Bejelentem, hogy az országgyűlési képviselők létszáma ismét 199 fő. [[Dr. Koncz Zsófiának elsőként Kocsis Máté, dr. Simicskó István, Soltész Miklós, Novák Katalin, dr. Ritter Imre, dr. Gurmai Zita, dr. Keresztes László Lóránt, Varga Zoltán és Burány Sándor gratulál. Taps.]] Tisztelt Országgyűlés! Folytatjuk munkánkat. Áder János köztársasági elnök úr új államtitkár kinevezéséről szóló átiratot küldött az Országgyűlésnek. Felkérem Szabó Sándor jegyző urat, hogy ismertesse ezt.
„Kövér László úr, az Országgyűlés elnöke részére. Tisztelt Elnök Úr! Tájékoztatom az Országgyűlést, hogy az Alaptörvény 9. cikk (4) bekezdés j) pontja, valamint a kormányzati igazgatásról szóló 2018. évi CXXV. törvény 202. § (2) bekezdése alapján a miniszterelnök javaslatára Erdős Norbertet 2020. november 1-jei hatállyal az Agrárminisztérium államtitkárává kineveztem. Budapest, 2020. október 19. Üdvözlettel: Áder János” [[Taps a kormánypárti padsorokban.]] bekezdés j) pontja, valamint a kormányzati igazgatásról szóló 2018. évi CXXV. törvény 202. § (2) bekezdése alapján a miniszterelnök javaslatára Erdős Norbertet 2020. november 1-jei hatállyal az Agrárminisztérium államtitkárává kineveztem. Budapest, 2020. október 19. Üdvözlettel: Áder János” (Taps a kormánypárti padsorokban.)
Tisztelt Országgyűlés! Engedjék meg, hogy az Országgyűlés és a magam nevében gratuláljak Erdős Norbert úrnak, és sok sikert kívánjak a munkájához. Soron következik ma kezdődő ülésünk napirendjének megállapítása. A napirendre, az ülés időtartamára, a felszólalási időkeretekre az elnöki jogkörben előterjesztett javaslat alapján döntünk. [[14.40]] Az MSZP képviselőcsoportja kezdeményezte, hogy a külföldről támogatott szervezetek átláthatóságáról szóló 2017. évi LXXVI. törvénynek az Európai Unió jogának való megfelelés érdekében történő hatályon kívül helyezéséről szóló T/11058. számú előterjesztést sürgős eljárás keretében tárgyalja az Országgyűlés. A sürgősségi javaslatot T/11058/3. számon a honlapon megismerhetik. Tisztelt Képviselőtársaim! Felhívom figyelmüket, hogy a sürgős tárgyalás elrendeléséhez a jelen lévő képviselők kétharmadának igen szavazatára van szükség. Kérdezem tehát a tisztelt Országgyűlést, hogy hozzájárule a T/11058. számú előterjesztés sürgős tárgyalásához, a képviselőcsoport indítványa szerint. Kérem, szavazzanak! [[Szavazás.]] Megállapítom, hogy a Ház 48 igen szavazattal, 109 nem ellenében, tartózkodás nélkül a sürgős tárgyaláshoz nem járult hozzá. Most az elnöki jogkörben előterjesztett napirendi javaslatról döntünk. Kérdezem a tisztelt Országgyűlést, hogy elfogadjae a napirendi ajánlást. Kérem, kézfelemeléssel szavazzanak! [[Szavazás.]] Megállapítom, hogy a Ház látható többsége a napirendet elfogadta. Soron következik az Országgyűlés bizottságainak létrehozásáról, tisztségviselőinek és tagjainak megválasztásáról szóló 5/2018. országgyűlési határozat módosításáról történő határozathozatal. Az elnöki jogkörben előterjesztett S/13515. számú javaslatot a honlapon megismerhették. Felkérem Szűcs Lajos jegyző urat, hogy ismertesse az elnöki jogkörben előterjesztett személyi javaslat tartalmát.
„Az Országgyűlés bizottságainak létrehozásáról, tisztségviselőinek és tagjainak megválasztásáról szóló 5/2018. országgyűlési határozat módosításáról. 1. Az Országgyűlés bizottságainak létrehozásáról, tisztségviselőinek és tagjainak megválasztásáról szóló 5/2018. (V. 8.) országgyűlési határozat 1. pontja a következők szerint módosul. „Az Országgyűlés a Fenntartható fejlődés bizottságába Koncz Ferenc, Fidesz, korábban megüresedett tagsági helyére dr. Koncz Zsófiát, Fidesz, a bizottság tagjává megválasztja. 2. Ez a határozat az elfogadáskor lép hatályba. Budapest, 2020. november 2. Kövér László”
Tisztelt Országgyűlés! Most ismét határozathozatal következik. Kérdezem a Házat, elfogadjae az S/13515. számú személyi javaslatot. Kérem, szavazzanak! [[Szavazás.]] A Ház a személyi javaslatot 159 igen szavazattal, egyhangúlag elfogadta. Most mentelmi ügy megtárgyalására és határozathozatalára kerül sor. Tájékoztatom önöket, hogy Vadai Ágnes, DK, országgyűlési képviselő mentelmi jogának felfüggesztésére irányuló indítvány érkezett 2020. október 26-án 16.Bpk.1600/2020/2. számon a Budapesti II. és III. Kerületi Bíróságtól becsületsértés vétsége miatt indított magánvádas ügyben. Az Országgyűlés elnöke ezt megvizsgálásra kiadta a Mentelmi bizottságnak. Tájékoztatom önöket, hogy a Mentelmi bizottság az ügyben benyújtotta határozati javaslatát, így a napirendi javaslat szerint a mentelmi jog felfüggesztéséről a mai ülésnapon döntünk. Erről az Országgyűlés vita nélkül határoz. A határozathozatal előtt megadom a szót Hargitai Jánosnak, a bizottság elnökének, aki a bizottság javaslatát szóban is meg kívánja indokolni. Parancsoljon!
Köszönöm a szót, elnök úr. Ahogy már elhangzott, a Budapesti II. és III. Kerületi Bíróság átiratában indítványozta Vadai Ágnes képviselő asszony mentelmi jogának felfüggesztését becsületsértés vétsége miatt. Október 1-jén Vadai Ágnes egy kommentben megjegyzéseket fűzött a III. kerület obuda.hu oldalán megjelent közleményhez, ezt a közleményt a kerület jelenlegi polgármestere jegyezte. A Nemzeti Nyomozó Iroda Kiberbűnözés Elleni Főosztálya egy III. kerületi védőnőt és élettársát azonosította bizonyos bűncselekmények elkövetésében pedofíliát érintő bűncselekményekről van szó , és három közszereplő, tulajdonképpen Vadai Ágnes, a kerület jelenlegi polgármestere és a volt polgármestere a nyilvánosság előtt vitázott gyakorlatilag azon, hogy az az eljárásrend, ahogy az előző önkormányzati vezetés ezt az ügyet kezelte, megfelele minden kívánalomnak. Nyilvánvalóan az ellenzéki képviselő asszony álláspontja szerint pedig ez nem így van. A feljelentő, a volt polgármester azt gondolja feljelentésében, hogy nagy nyilvánosság előtt történt, ami történt, szándékosan félretájékoztatta Vadai Ágnes a közvéleményt, és ezt politikai indokokkal tette, ez pedig az ő becsületének csorbítására alkalmas. A Mentelmi bizottság, mint mindig ilyen ügyben, azt vizsgálja, hogy közvádas ügyről vagy magánvádas ügyről van szó. Ugyan három közszereplő vitázik a nyilvános térben egymással, de ettől még ez egy magánvádas ügy. Az Országgyűlés Mentelmi bizottsága, kötve magát az eddigi gyakorlatához, éppen ezért azt javasolja az Országgyűlésnek, hogy Vadai Ágnes képviselő asszony mandátumát ebben az ügyben, tehát az adott ügyben ne függessze fel. Köszönöm. [[Taps a kormánypártok soraiban. Dr. Vadai Ágnes képviselői helyéről elindul a pulpitus felé.]]
Vadai Ágnes képviselő asszony fel kíván szólalni, ha a ráutaló magatartást jól értelmezem. [[Moraj a kormánypártok soraiban. Közbeszólás a Fidesz soraiból: Jaj!]] Nincs indok a hőbörgésre, uraim! Parancsoljon! [[Közbeszólás a KDNP soraiból: Bányászszakszervezet!]]
Köszönöm a szót, elnök úr. Tisztelt Ház! Tisztelt Képviselőtársaim! Nem azért kértem szót, hogy a mentelmi jogom felfüggesztése kapcsán bármit is kérjek. [[Közbeszólás a KDNP soraiból: Akkor miért?]] Azért kértem szót, mert az alapügy, ami idáig vezetett, mélységesen felháborít és elkeserít. Ahogy említették, Bús Balázs, volt óbudai fideszes polgármester feljelentett becsületsértésért. Azért tette ezt, mert egy sajtótájékoztatón számonkértem, hogy miért titkolt el még polgármesterként egy pedofilügyet egy óbudai óvodában. Konkrét e-mailezés bizonyítja, hogy Bús tudott erről az ügyről, mégsem tett semmit. Az ügy nagyon világos: egy óvónő pornográf felvételeket készített a rábízott gyerekekről. Bús mindezt tudta, és ahelyett, hogy azonnal értesítette volna a szülőket és a képviselő-testületet és kivizsgálta volna a történteket, inkább megpróbálta eltitkolni az ügyet. [[Közbeszólás a Jobbik soraiból: Kaleta!]] És mindezt onnan tudjuk, hogy Óbuda tavaly októberben megválasztott ellenzéki vezetése és Kiss László polgármester példás alapossággal feltárta ezt az ügyet, és megtett minden intézkedést a gyermekek védelmében, mindazokat, amiket Bús Balázs elmulasztott. Tisztelt Képviselő Hölgyek és Urak! Ezt a konkrét, ellenem tett feljelentést majd én kezelem, ez irreleváns. Az viszont nem, hogy nem egyedi esetről van szó. A gyermekek sérelmére elkövetett bármilyen bűncselekmény, az én jogi és erkölcsi megítélésem szerint, a legsúlyosabb bűncselekmények közé tartozik. Gyerekek szexuális bántalmazói és kizsákmányolói egész egyszerűen szörnyetegek. Ha valaki bármilyen okból, bármilyen szándékból, de különösen politikai szándékból az ilyen jellegű cselekményeket eltitkolja, annak jogi megítélésétől függetlenül, az én szememben bűnös. Tegyék fel maguknak a kérdést, ha az önök gyereke, unokája, unokahúga vagy unokaöccse lett volna az áldozat, akkor önök elvárták volnae, hogy haladéktalanul kapjanak tájékoztatást. Ha az önök féltett kincse lenne óvodás ott, ahol ilyen szörnyűség történik, nem rohantak volna azonnal az óvodába, hogy kivegyék a gyereket, és követeltek volna haladéktalanul átfogó vizsgálatot? Követeltek volna. Én soha nem jöttem volna fel ide a magam ügyében. De ez az ügy és az a cél, hogy ezt eltitkolják, egész egyszerűen idehozott, erre a pulpitusra. Azt gondolom, hogy a legvisszataszítóbb, hogy ebben az egész folyamatban az áldozatok érdekeire hivatkozva próbálták eltussolni az ügyet. Rövid időn belül ez már a harmadik pedofilbotrány, amivel szembesülünk, amit a Fidesz megpróbált eltitkolni. [[Dr. Völner Pál: Hazudsz!]] Előbb megpróbálták eltitkolni Kaleta Gábor volt perui nagykövet ügyét, akinek a számítógépén 19 ezer pedofil tartalmú fényképet találtak. A legnagyobb titokban menekítették haza. Aztán megpróbálták eltitkolni, hogy Fohsz Tivadar, a XVII. kerület volt fideszes alpolgármestere szintén pedofilgyanús ügybe keveredett. Komolyan mondom, nem térek magamhoz! [[Közbeszólás a kormánypártok soraiból: Látszik! Szórványos derültség a kormánypártok soraiban. Nunkovics Tibor a kormánypártok sorai felé: Ezen röhögsz, te? Szégyelld magad!]] A pedofil bűncselekmények megítélésének nincsen neme, nemzetisége, vallása vagy éppen párthovatartozása. Az ilyen cselekmények elkövetőit ki kell vetnie a közösségnek, és ezt nyomatékosan szeretném mondani a katolikus egyház képviselőinek is. A gyermekek védelme emberi, erkölcsi kötelessége mindenkinek. Az ilyen ügyek eltitkolása nem segíti sem a bűnösök elítélését, sem az áldozatok megnyugvását. Sőt, sokszor bátorítást ad arra, hogy ilyen ocsmány bűncselekményeket kövessenek el. [[14.50]] Kérem, vegyék nagyon komolyan, amit most mondok! Önök nem tehetik meg, hogy lehajtják a fejüket, és titkolóznak, ha a sajátjaikról van szó. Ezeket a szörnyetegeket bíróság elé kell állítani, és el kell ítélni, nem pedig babusgatni és védeni őket. Én pedig minden, tudomásomra jutott ügyet a nyilvánosság elé fogok vinni, nem érdekel, hányszor kell majd itt állnom, és hányszor jelentenek föl. Könyörgöm, hát gyerekekről van szó! Gondolkodjanak már egy kicsit! [[Felzúdulás a kormánypártok soraiból.]] És illő tisztelettel kérem önöket, hogy csatlakozzanak hozzám a pedofilok elleni harcban, segítsenek önök is, hogy az ilyen ügyeket ne lehessen eltitkolni! És jelzem: utoljára kértem ilyen szépen. Köszönöm szépen. [[Felzúdulás a kormánypártok soraiból. Taps az ellenzéki oldalon.]]
Tisztelt Országgyűlés! Most a határozathozatal következik. Emlékeztetem önöket, hogy a bizottság úgy foglalt állást, hogy a képviselő mentelmi jogát az Országgyűlés ne függessze fel. A mentelmi jog felfüggesztéséhez, mint az közismert, a jelen lévő országgyűlési képviselők kétharmadának igen szavazatára van szükség. Kérdezem tehát a tisztelt Országgyűlést, hogy felfüggesztie Vadai Ágnes országgyűlési képviselő mentelmi jogát. Kérem, szavazzanak! [[Szavazás.]] 3 igen szavazattal, 143 nem ellenében, 2 tartózkodás mellett a Ház a képviselő asszony mentelmi jogát nem függesztette fel. Tisztelt Országgyűlés! Tekintettel arra, hogy egyetlen frakció sem kért elhangzásra interpellációt, ezen napirendi pont tárgyalására nem kerül sor. Most, 14 óra 52 perckor áttérünk az azonnali kérdések tárgyalására egy rövid technikai szünet után, miután minden képviselő hölgy és úr a lehető leggyorsabban és legcsendesebben elhagyja az üléstermet, ha máshol akadt dolga. [[Számos képviselő elhagyja az üléstermet. Rövid szünet.]] Tisztelt Országgyűlés! Jakab Péter és Szilágyi György, a Jobbik képviselői, azonnali kérdést kívánnak feltenni a miniszterelnök úrnak. A miniszterelnök úr távolléte miatt válaszadásra Novák Katalin családokért felelős tárca nélküli minisztert jogosította fel. Kérdezem a képviselő urat, hogy elfogadjáke a miniszter asszony válaszát. [[Szilágyi György: Megvárjuk Orbán Viktort.]] Csányi Tamás és Lukács László György, a Jobbik képviselői, azonnali kérdést kívánnak feltenni az emberi erőforrások miniszterének. A miniszter úr távollétében Fülöp Attila áll készen a válaszadásra, amennyiben a képviselő urak elfogadják. [[Dr. Lukács László György: Megvárom a minisztert.]] Szintén megvárják a válaszadó személyes jelenlétét. Ander Balázs, a Jobbik képviselője, azonnali kérdést kíván feltenni a belügyminiszternek. Kérdezem, Kontrát Károly államtitkár úr válaszát elfogadja-e. [[Jelzésre:]] Igen, úgyhogy parancsoljon, öné a szó.
Köszönöm a szót, elnök úr. Tisztelt Képviselőtársaim! Ma napirend előtt Farkas Félix fideszes szóvivő bocsánat, akarom mondani: roma nemzetiségi szószóló állítólag a cigányság érdekében és az általa vélelmezett ellenzéki rasszizmus kapcsán szólalt föl. Nehezményezte azt, hogy az ellenzék, hát, nem nagyon örült a borsodi időközi választás eredményének, holott neves cigány közéleti személyiségek is rávilágítottak a krumplin vásárolt voksok gyalázatára. Mit lehet egyébként mondani akkor, amikor fideszes aktivista a közösségi médiában maffiakapcsolataival henceg, és azzal dicsekszik, hogy ő 800 embert toborzott, tízezer forint fejpénzt fizetett. Aztán ahhoz is van képe ennek a másfél mázsás és nem túl bizalomgerjesztő jóembernek, hogy abban a faluban, ahol ő lakik, az ellenzéki szavazókat kompletten fajgyűlölőnek nevezze, és nem is burkolt módon, de megfenyegesse őket, mondván, hogy ettől kezdve majd jobban oda fognak rájuk figyelni. Farkas Félix felállt, elmondta itt a magáét, és neki egyébként a teljes hazai cigányságot kellene képviselnie, nemcsak a fideszes cigányságot, hanem a Jobbik-szavazókat és a baloldali cigány szavazókat is. Ennek ellenére kvázi egy hűségesküt tett most az Orbán-kormány felé. Pedig sokkal autentikusabb lett volna a cigányságért érzett aggodalma, ha, mondjuk, néhány kérdést intéz a korábbi miniszterelnöki romaügyi biztoshoz, Farkas Flóriánhoz azzal kapcsolatban, hogy mégis hova tűnt az az 1,6 milliárd forint, amit felzárkóztatásra akartak fordítani. [[Z. Kárpát Dániel: Most lehetne kiabálni!]] Vagy éppen megkérdezhette volna Pócs Jánost, a fideszes Pócs urat, hogy miért olyan mókás dolog egy kiszolgáltatott munkásembert kazánba zárni. Aztán megkérdezhette volna valamelyik kormánytagot is azzal kapcsolatban, hogy miért vonták el az Igazgyöngy Alapítvány tanodája állami támogatásának felét, ahol pontosan halmozottan hátrányos helyzetű cigány gyerekeket tanítanak, akiknek ez az egyetlen reménysugár az életükben. [[Az elnök csengetéssel jelzi az idő leteltét.]] Ő ezt nem tette meg. Önöket kérdezem: önök szerint pártpolitikailag helyes dolog volt… [[Az elnök kikapcsolja a képviselő mikrofonját.]] Köszönöm. [[Taps a Jobbik soraiból.]]
Képviselő úr már nem kérdezhet semmit sem, mert lejárt az ideje. [[Z. Kárpát Dániel: Négy másodperc miatt?! Ne vicceljen már! Legyen ez a nap élvezete! Taps a Jobbik soraiból.]] Felhívom tisztelt képviselőtársaim figyelmét, hogy az azonnali kérdések órájának viszonylag szigorú szabályai vannak az időgazdálkodásra tekintettel, úgyhogy két perc az első körben és egy perc a másodikban, mindenkinek, államtitkár úrnak is. Parancsoljon!
Köszönöm a szót, elnök úr. Tisztelt Elnök Úr! Tisztelt Országgyűlés! Tisztelt Képviselő Úr! Az ön hozzászólásában, azonnali kérdésében az látszik, hogy nem tudták elfogadni még mindig az október 11-ei választás eredményét, nem tudták elfogadni [[Felzúdulás a Jobbik soraiban. Z. Kárpát Dániel: Válaszolj a kérdésre!]] nem tudták elfogadni, és nem tudják elfogadni, hogy önök veszítettek, hogy az önök jelöltjére nemet mondtak a választók Borsod 6. számú választókerületében. Ami pedig a Farkas Félix roma nemzetiségi szószólóval kapcsolatos megjegyzését illeti, azt gondolom, hogy a nemzetiségi szószóló úr által elmondottak önmagukért beszélnek. [[Derültség, taps a Jobbik soraiban. Potocskáné Kőrös Anita: Ez így igaz!]] Ő azokat a szélsőséges megnyilatkozásokat, illetőleg azokat a megnyilatkozásokat tette szóvá, amit az elmúlt tíz esztendőben önök Magyarországon a romákkal kapcsolatban tettek, akár a 2011-es gyöngyöspatai megfélemlítés kapcsán, akár a gyűlöletkeltő, egyéb megnyilatkozásaik kapcsán [[Jakab Péter: A kazánról mondj már valamit! Az elnök csenget.]] akár, a különböző vonulások kapcsán, aminek következtében a büntető törvénykönyv szigorítása kellett annak érdekében, hogy az egyenruhás bűnözést megfékezzük. Meg kellett fékezni. [[Z. Kárpát Dániel: Azért vagy itt, hogy válaszolj! Jakab Péter: Cigány embert jó a kazánba tenni?! Válaszolj!]] Meg kellett fékezni, és megfékeztük. Ma már elmondhatjuk, hogy Magyarország biztonságos ország, Magyarországon rend van, biztonság van, és azok a fenyegetések, amelyek az önök részéről érték a törvénytisztelő magyar állampolgárokat, a romákat, azok teljesen megalapozatlanok. [[Z. Kárpát Dániel: Neked nem fényezned, neked válaszolnod kell! Nunkovics Tibor: Határolódjon már el!]] És az, amit Farkas Félix nemzetiségi szószóló úr elmondott, az önöknek szól, és ezeket önök nem tudják megcáfolni, mert ezek fejezik ki azt a valóságot, amely önöket jellemezte az elmúlt tíz évben, és amit a roma kisebbséggel kapcsolatban önök elmondtak, megcselekedtek. [[Potocskáné Kőrösi Anita: Lejárt az idő! Taps a kormánypártok soraiból.]] [[Az elnöki széket dr. Latorcai János, az Országgyűlés alelnöke foglalja el.]]
Köszönöm szépen, államtitkár úr. Köszöntöm képviselőtársaimat. Egyperces viszonválaszra Ander Balázs képviselő úré a szó. Parancsoljon!
[[Nacsa Lőrinc: Ne cigányozz!]] Köszönöm a szót, elnök úr. A luxuskormány szemen köpi a magyar embereket. Szemen köpi azokat, akiknek az adójából urizálnak, és szemen köpi azokat is, akiket ezekből a pénzekből fel kellene zárkóztatni. Ennek az egésznek egyébként a legszégyenteljesebb szimbóluma, mondjuk, az, amikor a gyermekéhezés elleni főtanácsadójuk 36 ezer forintos luxusborról szóló számlát mutat be. [[Z. Kárpát Dániel: Hoppá! Erre válaszolj!]] Az a helyzet, hogy erről is kellett volna beszélnie Farkas Flóriánnak de ezt nem tette meg. Egyet tudunk itt ígérni: az Orbán-kormány bukása után is baráti jobbot fog a néppárti Jobbik nyújtani minden becsületes embernek, származásra való tekintet nélkül, akik a felelősen vállalt gyermekeik jövőjét a tanulásban és a munkában látják. [[Potocskáné Kőrösi Anita: Ez így van!]] Ez a helyzet. Nem kell itt a cigányságnak sem félnie, egyes-egyedül a bűnözőknek kell félniük, a politikusbűnözőknek is [[Jakab Péter: Azok meg itt vannak!]] akik jobban teszik, ha gyorsan elkezdik kortyolgatni a 36 ezer forintos Gabbiano Chiantit, mert már nem sok idejük lesz az ilyesmire. Köszönöm. [[Taps a Jobbik soraiból.]] [[15.00]]
Köszönöm szépen, képviselő úr. Egyperces viszonválasz illeti meg Kontrát Károly államtitkár urat is. Parancsoljon, államtitkár úr! [[Jakab Péter: A kazánról valamit!]] Bocsánat, államtitkár úr! Frakcióvezető úr, önnek az a feladata, hogy a rendet fenntartsa a saját frakciójában, és nem az a feladata, hogy közbekiabáljon! [[Jakab Péter: Engem annyira zavar, hogy cigány embert tett a kazánba, és még mindig itt ül!]] Ne haragudjon, próbáljon már legalább ezen a téren korrektül viselkedni! Parancsoljon, államtitkár úr!
Köszönöm a szót, elnök úr. Tisztelt Országgyűlés! Tisztelt Elnök Úr! Tisztelt Képviselő Úr! Látszik, hogy önök idegesek, önök félnek [[Zaj, derültség a Jobbik padsoraiból.]] és ezért vannak ezek a reakciók, mert önök is tudják, hogy a Farkas Félix, és nem Farkas Flórián, ahogy ön átkeresztelte [[Magyar Zoltán: Ugyanaz!]] a Farkas Félix által elmondottak megfelelnek a valóságnak. Azt is el kell mondani, hogy az elmúlt tíz esztendőben a kormány milyen intézkedéseket tett a roma kisebbség felzárkóztatása érdekében. [[Z. Kárpát Dániel: Miért nem mersz válaszolni? Potocskáné Kőrösi Anita: Hol a pénz?]] 2012 óta 900 ezer ember került ki a szegénységből [[Z. Kárpát Dániel: Nem igaz!]] a legszegényebbek között ott vannak a romák is, így őket is kedvezően érintette ez a változás. [[Nunkovics Tibor közbeszól.]] A mélyszegénységben élők száma a 2013-as 481 ezerről 2018-ra 103 ezerre csökkent. A foglalkoztatás területén sikerült előrelépni, 180 „Biztos kezdet” gyerekház működik, 185 tanodában segítjük a roma gyerekeket a tanulásban [[Z. Kárpát Dániel: Nagyon gáz! Nagyon gáz! Köszönjük, hogy vége!]] mindennap az iskola után. Tisztelt képviselőtársaim, fáj önöknek az igazság, önök félnek, önök idegesek, látszik ez a megnyilvánulásokon, a bekiabálásokon is [[Jakab Péter: Tíz másodperc!]] és az is látszik, hogy önök elveszítették a roma közösség bizalmát. Köszönöm szépen. [[Potocskáné Kőrösi Anita: Ülj le, egyes! Taps a kormánypártok padsoraiból.]]
Tisztelt Ház! Gurmai Zita képviselő asszony, az MSZP képviselője, azonnali kérdést kíván feltenni a miniszterelnök úrnak: „Hogy is van ez Miniszterelnök Úr?” címmel. Tisztelt képviselő asszony, miniszterelnök úr távolléte miatt válaszadásra Novák Katalin családokért felelős tárca nélküli miniszter asszonyt jogosította fel. Tisztelettel kérdezem önt, hogy elfogadjae a válaszadó személyét, vagy a miniszterelnök úrtól személyesen kéri a választ. Parancsoljon!
Köszönöm szépen, elnök úr. Megvárom a miniszterelnök urat.
Köszönöm szépen. Képviselő asszony, tájékoztatom önt arról, hogy a miniszterelnök úrnak a második soron következő azonnali kérdések órájában kell válaszolnia, és az élet olyan, hogy öné a következő kérdés is. Tisztelt Ház! Gurmai Zita képviselő asszony, az MSZP képviselője, azonnali kérdést kíván feltenni a miniszterelnök úrnak: „Miért spórol a Kormány a nyugdíjasokon?” címmel. Miniszterelnök úr távolléte miatt válaszadásra Novák Katalin családokért felelős tárca nélküli minisztert jogosította fel. Tisztelettel kérdezem, hogy elfogadjae a válaszadó személyét.
El.
Látom, jelzi számomra, hogy elfogadja. Gurmai Zita képviselő asszonyé a szó. Parancsoljon!
Köszönöm szépen, elnök úr. Képviselőtársaim! Miniszter asszony! Mondjuk ki: a Fidesz gyalázatosan elbánt a nyugdíjasokkal. Zúgolódhatnak emiatt, de mondják meg, hogy amióta a járvány tart, milyen segítséget kaptak önöktől a nyugdíjasok. Egyetlen dolgot tudnak csak mondani: egyheti nyugdíjat, de az is csak még ígéret, amit jövő év februárjában kapnak. Mindeközben a boltokban brutális drágaság tombol. Van olyan élelmiszer, amely egy év alatt a duplájára drágult, de a gyógyszerek is sokkal többe kerülnek. Tudják, mit csináltak önök év eleje óta? Alultervezték az inflációt azzal, hogy a különbözetet az év végén megtérítik. Mondjuk ki: a Fidesz-kormány csaknem egy teljes évig használta az idős emberek pénzét. És önök még így sem adják oda a nyugdíjasoknak azt, ami jár nekik. Az elmúlt években ugyanis a kiegészítő nyugdíjemelés mértékét az első nyolc hónap számai alapján határozták meg. Idén azonban a KSH az első háromnegyed év, vagyis kilenc hónap nyugdíjas-árindexével számolt, ami 4 százalék, holott ha az első nyolc hónapot nézték volt, akkor ez a szám 4,3 százalékhoz közelítene. Önök az év eleji 2,8 százalékos emelést mégis csak 1,2 százalékkal egészítenék ki. Miért nem adják oda a nyolc hónap számítása szerint járó plusz 0,3 százalékot? De ha ezt még vitatnák is, az, ugye, kétségtelen, hogy a nyugdíjasok kosarában levő élelmiszerek ára az átlagos infláció több mint kétszeresére emelkedett. Ez bőven indokolná a 1,5 százalékos nyugdíjemelést. Nagyon sok nyugdíjas konkrétan nyomorog és éhezik, és ezek között, bizony, nagyon sok nőtársamat találjuk, hiszen a nyugdíjas nők 40 százalékkal kevesebb nyugdíjat kapnak, mint a férfiak. Szerintünk egy ilyen helyzetben az lenne a méltányos, hogy a visszamenőleges emelés során novemberben minden nyugdíjas legalább 50 ezer forintot kapna. Ezért kérdezem a kormányt, mit fognak tenni a nélkülöző nyugdíjasokért, hajlandóke nekik érdemben segíteni. Köszönöm a türelmét, elnök úr.
Köszönöm szépen, képviselő asszony. Mint említettem, képviselő asszony azonnali kérdésére a választ Novák Katalin miniszter asszonytól fogjuk hallani. Parancsoljon, miniszter asszony, öné a szó.
Köszönöm szépen a szót, tisztelt elnök úr. Tisztelt Elnök Úr! Tisztelt Képviselő Asszony! Tisztelt Képviselőtársak! Köszönöm, hogy egy fontos kérdésről beszélhetünk, hiszen az, hogy a magyar nyugdíjasok, illetve a magyar idős korosztály a lehető legtöbb támogatást kapja meg békeidőben és most is, amikor őket különös veszélyek fenyegetik, azt hiszem, mindannyiunknak közös célkitűzése.2010-ben azt az ígéretet tettük a magyar nyugdíjasoknak, hogy megőrizzük a nyugdíjak vásárlóértékét. Az nem is volt kis vállalás 2010-ben, és mondhatom, hogy ezt a vállalásunkat nemcsak hogy teljesítettük az elmúlt tíz évben, hanem sikerült amellett, hogy betartottuk túl is teljesíteni ezt a vállalást. Ez azt jelenti, hogy az inflációhoz kötöttük a nyugdíjak emelkedését. Tehát egy inflációkövető nyugdíjrendszer van ma Magyarországon, ráadásul egy olyan nyugdíjrendszer, amely garantálja, hogy a nyugdíjasok akkor sem járhatnak rosszabbul, ha az év elején rosszul becsüljük meg, nem pontosan becsüljük meg az infláció mértékét. Tehát ez annyit jelent, hogy a tervezett infláció mértékének megfelelően emeljük meg év elején a nyugdíjakat, és ha aztán az infláció alacsonyabb lesz, mint a tervezett infláció, több olyan év is volt, amikor ez volt a helyzet, akkor sem kell természetesen visszafizetniük semmit a megemelt nyugdíjakból, megtarthatják ezt a megemelt nyugdíjat, sőt ehhez képest emelkedik a következő évben a nyugdíjuk. Ha pedig meghaladja a tényleges infláció a tervezett infláció mértékét, akkor ezt utólag korrigáljuk. Ez a törvény szerint meghatározott módon történik minden évben, így történt az idei évben is. Hozzáteszem: ez egyébként a nyugdíjas fogyasztói kosárhoz igazított inflációval számol, tehát ennek megfelelően emelkedtek meg a nyugdíjak. Egyébként, ha a 2010-hez viszonyítjuk, akkor reálértéken, tehát vásárlóerő-értéken több mint 10 százalékkal emelkedtek már a nyugdíjak, ami persze mindig lehetne magasabb, de azért azt se felejtsük el, hogy három alkalommal tudtunk Erzsébet-utalványt adni a nyugdíjasoknak, rezsiutalványt is, illetve közel 300 ezer nő tudott a „Nők 40”-nek köszönhetően nyugdíjba menni korai nyugdíjazással. Köszönöm szépen, elnök úr. [[Taps a kormánypártok padsoraiból.]]
Köszönöm szépen, miniszter asszony. Egyperces viszonválaszra Gurmai Zita képviselő asszonyé a szó. Parancsoljon!
Köszönöm szépen miniszter asszony a válaszát. Nyilvánvaló, hogy nemcsak erre a 300 ezer nőre gondoltam, hanem ennél sokkal több nőről beszélünk. Nyilvánvaló, hogy én nagyon pontosan azt kérdeztem, hogy miért az első kilenc hónapot és miért nem az első nyolc hónapot számították bele, hiszen az 1,2 és az 1,5 közötti különbség ebből van. Még egyszer jelzem: nagyon-nagyon sok olyan nyugdíjas van, akiknek minden fillér számít. Akárhogy is nézzük, az önök kormánya soha nem adott 13. havi nyugdíjat, ha jól emlékszem, mi pedig bizony ezt jó néhányszor megtettük.Tehát azt szeretném miniszter asszonynak mondani, hogy a nyugdíjasoknak nem jövőre van szükségük segítségre, hanem most azonnal. Beszélt a nyugdíjaskosárról. Itt is nagyon pontosan elmondtam, hogy bizony a duplájára emelkedett. Ez nem tükröződik ebben a számban. Nagyon szépen kérem, adjon esélyt azoknak a nyugdíjasoknak, akik nyomorognak. Köszönöm szépen.
Köszönöm szépen, képviselő asszony. Egyperces viszonválasz illeti meg a miniszter asszonyt is. Parancsoljon, miniszter asszony, öné a szó.
Köszönöm szépen a szót, tisztelt elnök úr. Ha már képviselő asszony felvetette, muszáj annyit reagálnom a 13. havi nyugdíj kapcsán, hogy az én emlékeim szerint éppen a baloldali kormány vette el a 13. havi nyugdíjat, mi pedig visszavezetjük. Tehát adtak vagy nem adtak? elvették. Ezt az egyet biztosan tudjuk, hogy elvették. De tekintsünk előre, ezt kérte képviselő asszony, és én ebben partner vagyok. Tekintsünk előre: visszavezetjük a 13. havi nyugdíjat. Ráadásul egyébként a korábban ismert módhoz képest négy ponton nagyobb, bővebb lesz a 13. havi nyugdíj, mint korábban. Egyrészt azért, mert nemcsak az öregségi nyugdíjasok kapnak, mint korábban, hanem minden nyugdíjban vagy nyugdíjszerű ellátásban részesülő, nem lesz felső plafonja, tehát a nyugdíj összegétől függetlenül mindenki megkapja a 13. havi nyugdíját. Egy összegben fogják megkapni, nem úgy, mint régebben, hogy szétbontva, hanem egy összegben kapják meg év elején, illetve nem vezetjük ki a nyugdíjprémiumot. Amikor önök megszüntették a 13. havi nyugdíjat, akkor vezették be a nyugdíjprémiumot, amit egyébként soha nem fizettek ki, ezt is a mi kormányunk tette meg először, másodszor és harmadszorra is. Köszönöm szépen, elnök úr. [[Taps a kormánypártok padsoraiból.]] [[15.10]]
Köszönöm szépen, miniszter asszony. Tisztelt Képviselőtársaim! Sebián-Petrovszki László, a DK képviselője, azonnali kérdést kíván feltenni a miniszterelnök úrnak: „Minden gyerek lakjon jól chiantival és luxuspezsgővel?” címmel. Miniszterelnök úr távolléte miatt válaszadásra Novák Katalin családokért felelős tárca nélküli miniszter asszonyt jogosította fel. Tisztelettel kérdezem képviselő urat, hogy elfogadjae a válaszadó személyét, vagy a miniszterelnök úrtól személyesen kéri a választ.
Elfogadom, köszönöm.
Nagyon szépen köszönöm. Sebián-Petrovszki László képviselő urat illeti a szó. Parancsoljon!
Köszönöm szépen, elnök úr. Tisztelt Ház! Melyikünk ne emlékezne arra a képre, amikor Hegedűs Zsuzsa, a miniszterelnök szegényügyi főtanácsadója luxusautóból kiszállva adott a szegénysoron malacot és csibét a szegényeknek, mindent elmondva arról, hogy ez a kormány mit gondol szegénységről, mit gondol a szegények életét jobbá tévő intézkedésekről vagy akár az emberi méltóságról? Egy közel egymillió forint havi jövedelemmel bíró tanácsadóról beszélünk, aki ugyan Minden Gyerek Lakjon Jól! elnevezésű alapítványt hozott létre, ahol közpénzek százmilliói áramlottak, majd fantomizálódott az a szervezet is, ugyanakkor ő mint miniszterelnöki főtanácsadó is, hogy úgy mondjam, sajtóhírek szerint évek óta tudható módon gyanús módon használta fel például a repikeretét.A DK-ban ezt mi nem hagytuk, és hároméves jogi hercehurcával kipereltük ezeket a költéseket, ezért aztán kérdezném tisztelettel államtitkár urat, ki az a gyermek, ki az az éhező gyermek, aki a korgó gyomrát azzal akarja enyhíteni, hogy 15 ezer forintos Veuve Clicquot francia luxuspezsgőt vásárol neki. Vagy hogyan fogja megoldani a gyermekek, mondjuk, meleg étkezésének a problémáját, ha az ő életüket jobbá tenni szándékozó vagy ezzel a feladattal megbízott miniszterelnöki főtanácsadó 35 ezer forintnál is drágább chiantit, olasz vörösbort vesz a rá bízott állami vagyonból? Természetesen nem fogják ezek az intézkedések megoldani a problémát, ez nem is szándéka Hegedűs Zsuzsának. Teljesen nyilvánvaló, hogy a miniszterelnöki főtanácsadó fogta ezeket az állami forrásokat, és a saját jólétére fordította ezeket. Miféle ember az, aki erre kap felhatalmazást, mégis ezt teszi?! Kérdezem államtitkár urat, meddig marad Orbán Viktor főtanácsadója a miniszterelnöki megbízott, a gyermekek pénzét elpezsgőző Hegedűs Zsuzsa? Köszönöm szépen. [[Taps a DK és az LMP soraiból.]]
Köszönöm szépen, képviselő úr. A válaszra Novák Katalin miniszter asszonynak adok szót. Parancsoljon, miniszter asszony, öné a szó.
Köszönöm szépen a szót, elnök úr. Tisztelt Képviselő Úr! Tisztelt Képviselőtársak! Szerintem beszéljünk a lényegről. A lényeg pedig az, hogy hogyan küzdünk azért, hogy Magyarországon a szegénységet csökkentsük, illetve azért, hogy a cigányságot felzárkózni segítsük. Ez tízéves célkitűzésünk volt már 2010-ben, és azóta igyekszünk mindent megtenni azért, hogy egyre kevesebb szegény gyermek és szegény család legyen Magyarországon, és hogy a cigányok is egyre inkább úgy érezhessék, hogy a lehetőségeik folyamatosan bővülnek.Az egyik alapelv, amit követünk 2010 óta, hogy segély helyett munkát kínálunk. Mi felszámoltuk azt a segélyelvű politikát, amit a baloldal magáénak érez. Mi azt mondtuk, hogy nem segélyt kell adni az embereknek, hanem munkalehetőséget. Ezt visszaigazolják azok a számok is, amelyek mutatják azt, hogy egyre többen dolgoznak Magyarországon, egyre alacsonyabb a munkanélküliség, és hogy valóban visszatért a munka becsülete, ma Magyarországon ismét tisztessége van a munkának. Ezért ezt nem adjuk fel a jövőben sem, ezért vezettük be a munkaelvet a segélyalapú gondolkodás helyett. Beszéljünk az ingyenes gyermekétkezésről például, amelynek köszönhetően ma minden rászoruló gyermek ingyenesen kap étkezést! De ha az összes gyermeket tekintjük, akkor is félmillió óvodás és iskolás gyermek étkezik ingyenesen vagy kedvezményesen. Háromszorosára emeltük a gyermekek étkezésére fordított összeget. Ez már 86 milliárd forintot jelent a 2021-es költségvetésben. Hogy ne éhezhessenek ezek a gyermekek nemcsak az iskolaidőben, hanem a szünidőben sem, ezért vezettük be a kötelező szünidei gyermekétkeztetést, ami arról szól, hogy minden szünetben tavaszi, nyári, őszi, téli szünetben és hétvégéken egyaránt a rászoruló gyermekek, ha kérik ezt a szüleik, akkor ingyenesen kapnak az önkormányzatnál étkezést. Minden köznevelésben részt vevő gyermek szeptembertől ingyenesen kapja a tankönyveket. Ez is abban segít, hogy a gyermekek szegénységnek való kitettsége csökkenjen, de ezt szolgálják az Erzsébet-táborok is. Ha a romaprogramunkra gondolnak, akkor 2010 óta tűztük a zászlónkra a cigányok integrációját, a cigányok felzárkózását, azóta dolgozunk azért, hogy ez a program minél sikeresebben megvalósuljon. Köszönöm, elnök úr. [[Taps a kormánypárti padsorokból.]]
Köszönöm szépen, miniszter asszony. Egyperces viszonválasz illeti meg Sebián-Petrovszki László képviselő urat. Parancsoljon!
Köszönöm szépen. Miniszter asszony, egyetlenegy felvetésemre vagy kérdésemre nem sikerült válaszolnia. Egész konkrétan semmilyen módon nem érintette azt a témát, amelyben én önnek kérdéseket tettem fel. Egész konkrétan arról beszélünk, hogy Hegedűs Zsuzsa, a szegények pénzét elpezsgőző miniszterelnöki főtanácsadó meddig lehet még a posztján. Gondolkodnake azon, hogy vissza kellene fizetnie például, hogy visszafizettessék vele ezeket a költéseket? Tudom, hogy az a panel íródott önöknél pénteken, hogy ezt valójában másnak adta át reprezentációs ajándéknak, csak az a baj, hogy itt vannak nálam azok a bírósági iratok, köztük a Kúria ítélete, amelyben a Miniszterelnöki Kabinetiroda és Hegedűs Zsuzsa ismeri el azt, hogy azért nem akarják az adatokat átadni, mert azokból következtetést lehet levonni étkezési, fogyasztási szokásaira, illetve az ételek speciális jellegéből az érintett személy egészségügyi állapotára. Ezt ő fogyasztotta el. Kérdezem tehát még egyszer, mi lesz Hegedűs Zsuzsa sorsa, aki szimptomatikus jelenség, és nyilván az Adrián ringatózó luxusjachtokból meg a magánrepülőgépek masszázsfoteljeiből nem látszódik az a nyomor, amit ő nem segített megoldani. Kérem a válaszát. [[Taps a DK és az LMP soraiból.]]
Köszönöm szépen, képviselő úr. Egyperces viszonválaszra miniszter asszonyt illeti a szó. Parancsoljon!
Köszönöm szépen a szót. Tisztelt Elnök Úr! Nekem nem tisztem Hegedűs Zsuzsannát megvédeni, de én azért is kerültem el ezt a részét a kérdésének, és a lényegről igyekeztem beszélni, mert néhány hívó szót tudnék képviselőtársaim figyelmébe ajánlani. Éhségmenet emlékeznek rá? Nyakó István emlékeznek erre a névre, aki elismerte, hogy szaunázással töltötte az idejét akkor, amikor az éhségmenet végén megpihentek? Vagy akár a Gyurcsány-kormány ideje alatt politikai államtitkárként dolgozó munkatársuk, aki pedig Harley Davidsonnal járt. Kordás László Harley Davidsonnal járt, és ő is az éhségmenet tagjaként tüntetett. Tehát jöhetünk itt elő ilyen történetekkel, önök is, mi is, szerintem beszéljünk a lényegről. Beszéljünk arról, hogy legyen az a közös célunk, hogy Magyarországon minél kevesebb legyen a szegénységnek és a szegénység kockázatának kitett gyermek, kitett család, és inkább tegyenek önök is azért, hogy ebben az ügyben még tovább tudjunk előre lépni. Koncentráljunk a lényegre, képviselőtársam! Köszönöm a figyelmet. [[Taps a kormánypárti padsorokban.]]
Köszönöm szépen, miniszter asszony. Tisztelt Országgyűlés! Képviselőtársaim! Csárdi Antal képviselő úr, az LMP képviselője, azonnali kérdést kíván feltenni a miniszterelnök úrnak: „Pálinkát vagy ételt az asztalra?” címmel. Tisztelt Képviselő Úr! Miniszterelnök úr távolléte miatt válaszadásra Novák Katalin családokért felelős tárca nélküli miniszter asszonyt jogosította fel. Tisztelettel kérdezem önt, elfogadjae válaszadónak a miniszter asszonyt, avagy miniszterelnök úrtól személyesen kéri a választ.
Szeretném megvárni miniszterelnök urat.
Köszönöm szépen. Tájékoztatom önt és a tisztelt Házat, hogy miniszterelnök úrnak a második soron következő azonnali kérdések órájában kell választ adnia, és ha minden igaz, akkor ön fog következni a következő kérdéssel is.Csárdi Antal képviselő úr, az LMP képviselője, azonnali kérdést kíván feltenni a pénzügyminiszternek: „Mi a szándéka a kormánynak?” címmel. Tisztelt Képviselő Úr! Miniszter úr távolléte miatt válaszadásra Tállai András államtitkár urat jogosította fel. Tisztelettel kérdezem, hogy elfogadjae a válaszadót. [[Jelzésre:]] Köszönöm szépen, jelzi képviselő úr, hogy elfogadja a válaszadót. Csárdi Antal képviselő urat illeti a szó. Parancsoljon!
Köszönöm szépen a szót. Tisztelt Elnök Úr! Tisztelt Ház! Tisztelt Államtitkár Úr! Döbbenetes heteken vagyunk túl, mert azt tapaszaljuk, és azt láthatjuk, hogy bár pont államtitkár úr válaszolta azt nekem néhány héttel ezelőtt az alapvető élelmiszerek áfacsökkentése témájában feltett azonnali kérdésemre, hogy a költségvetés ebben a nehéz, válság sújtotta időben nem bírja el ennek terhét, önök ezzel szemben ahelyett, hogy az alapvető élelmiszerek áfáját csökkentették volna, levitték az új építésű lakások árát, aminek a költségvetési vonzata a pénzügyminiszter úr tájékoztatása szerint mintegy 120 milliárd forint, és ezzel párhuzamosan az otthon főzött pálinkák adózását is gyakorlatilag megszüntetik, tehát adómentessé tették az otthon főzött pálinkát.Döbbenetes látni ezt, úgyhogy néhány kérdést engedjen meg a tisztelt Ház! Milyen társadalompolitikai cél húzódik meg annak hátterében, hogy míg az alapvető élelmiszerek áfájának a többsége 27 százalék, és igen, tudom, hogy van néhány darab, amely 5 százalékkal adózik… ha megígéri nekem államtitkár úr, hogy nem sorolja fel ezeket, akkor én sem teszem meg, de direkt kigyűjtöttem. [[Derültség az LMP soraiból.]] [[15.20]] A másik kérdésem pedig az, hogy milyen szakmai érvek alapján döntötték el, hogy míg egyes alapvető élelmiszerek, például az UHT tej 5 százalékos áfakörbe tartozik, addig a zöldség és a gyümölcs nem ebbe a körbe tartozik. Milyen szakmai ezt szeretném nagyon aláhúzni: milyen szakmai érvek húzódtak meg e mögött? Mi alapján döntötték el, hogy egy adott termék az 5 százalékos vagy a 27 százalékos sávba tartozzon, főleg akkor, ha mind a kettő alapvető élelmiszer? Köszönöm szépen.
Köszönöm szépen, képviselő úr. A választ Tállai András államtitkár úrtól fogjuk hallani. Parancsoljon, államtitkár úr, öné a szó.
Köszönöm szépen, elnök úr. Tisztelt Országgyűlés! Tisztelt Képviselő Úr! Hát, így néznek ki a dolgok a Belvárosból vagy a Várnegyedből. Azt támadni, hogy a magyar kormány, az Országgyűlés az új építésű lakások áfáját leviszi 5 százalékra, egyszerűen fölfoghatatlan, még ellenzéki képviselőtől is, hiszen a lakásunk a legalapvetőbb szükségletünk. Ahhoz, hogy családot tudjunk alapítani és megfelelő egzisztenciánk legyen, saját lakással kell rendelkezni, így gondolkodik a magyar ember. A kormány ezzel a döntésével a családokat fogja segíteni, sok más egyéb, lakásfelújítást, -vásárlást, -bővítést segítő támogatással. Így néz ki az otthon főzött pálinka adómentesítésének a támadása is. Azért azt elmondanám, hogy ez vidéken másképp néz ki. Amikor néhány gyümölcsfát örökölnek a szülőktől, vagy esetleg egy fiatal család saját maga ültet, akkor bizony az azon termett szilvát, körtét, almát vagy meggyet hasznosítani kell. S mivel ezt nem mindig sikerül elfogyasztani, ezért az az évtizedes vagy évszázados szokás alakult ki Magyarországon, hogy abból pálinkát főznek. [[Közbeszólások, zaj.]] A kormány már 2010-ben deklarálta, hogy küzdeni fog azért, hogy a magyar embereknek ezt a hagyományát, ezt a szokását elősegítse és adómentesítse. Ezt a harcot sikerült most megnyerni, és 2021-től lesz alapvetően adómentes az otthon főzött pálinka, amely nem kerül kereskedelmi forgalomba, és saját maga által előállított gyümölcsből készül. Tisztelt Képviselő Úr! Valóban nagyon sok alapvető élelmiszer áfája 5 százalékos, de mivel az időm lejárt, és nem az ön kérésének teszek eleget, ezt most nem sorolom föl, de még maradt egy percem, és nem ígérem, hogy nem fogom fölsorolni. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Egyperces viszonválasz illeti meg Csárdi Antal képviselő urat. Parancsoljon!
Köszönöm szépen a szót. Tisztelt Államtitkár Úr! Az ön szövegértése rendkívül döbbenetes, mondhatnám azt is, hogy felháborító. Nem sikerült megértenie a kérdést, és nem sikerült megértenie azt a problémát, amit fölvázolni szándékoztam a kérdés föltételével. Egyszerűen azt látjuk, hogy ön azzal próbálja magyarázni az adómentes otthoni pálinkafőzést, hogy ennek évszázados hagyományai vannak. Tisztelt államtitkár úr, az ebédnek és a vacsorának is sok évszázados hagyományai vannak ebben az országban, és nagyon remélem, hogy ez még így marad sokáig. Remélem, abban nem vitatkozunk, hogy az alapvető élelmiszerek ma még egy család számára sokkal fontosabbak, mint hogy legyen egy kis pálinka az asztalon reggel. Tisztelt államtitkár úr, döbbenetes és elfogadhatatlan a válasza. Az a tiszteletteljes kérésem, hogy tiszteljen meg engem és a választókat azzal, hogy a kérdésre válaszol, tehát elmondja, hogy milyen társadalompolitikai célkitűzés van a mögött, hogy önök ezeket a döntéseket meghozták, illetve milyen szakmai elvek alapján döntötték el egy-egy alapvető élelmiszerről, hogy az 5 százalékos vagy a 27 százalékos áfakörbe tartozzone a jövőben. Köszönöm szépen.
Köszönöm szépen, képviselő úr. Egyperces viszonválasz illeti meg államtitkár urat. Parancsoljon!
Köszönöm szépen, elnök úr. Azonnali kérdésben társadalompolitikai célokat kifejteni egy vagy két percben elég nehéz. Viszont politikai célzatú támadást, illetve választ intézni egymáshoz lehetséges, sőt a parlamentben talán szükséges is. Ezért, ön kérdezett, ha megengedi, én is kérdeznék. Újra és újra miért nem szavazta meg a pártja az alapvető élelmiszerek áfájának csökkentését? S akkor most itt sorolnám, ha megengedi. A sertéstőkehúsét nem szavazták meg, a baromfihús áfájának csökkentését 27 százalékról 5 százalékra nem szavazták meg, a tojás áfájának csökkentését nem szavazták meg. Tisztelt Képviselő Úr! Előbb tegye a saját pártját tisztába, beszéljék meg, hogy amikor itt volt a parlament előtt, miért nem szavazták meg ezt a fontos társadalompolitikai célt, és utána kérje számon azt, hogy az önök pártja hogyan gondolja tovább az áfacsökkentést. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Kocsis-Cake Olivio képviselő úr, a Párbeszéd képviselője, azonnali kérdést kíván feltenni a miniszterelnök úrnak: „Mi folyik itt?” címmel. Tisztelt Képviselő Úr! Miniszterelnök úr távolléte miatt válaszadásra Novák Katalin, családokért felelős tárca nélküli miniszter asszonyt jogosította föl. [[Jelzésre:]] Képviselő úr jelzi, hogy elfogadja a válaszadó személyét, köszönöm szépen. Kocsis-Cake Olivio képviselő urat illeti a szó. Parancsoljon!
Köszönöm a szót. Tisztelt Elnök Úr! Tisztelt Országgyűlés! Tisztelt Miniszter Asszony! Korábban a kormány vállalta, hogy biztosítja a főváros számára az új trolik és villamosok beszerzésének a forrását, de úgy tűnik, hogy ez az ígéret elszállt a semmibe. Pedig összesen 19 kerületben több mint 3 millió ember életét könnyítené meg és a kényelmét teremtené meg ez a beszerzés. Ráadásul ez nagyon olcsó lenne, hiszen a hatályos szerződés alapján a piaci árnál 40 százalékkal olcsóbban jutnának ezekhez a járművekhez a fővárosiak. Tisztelt Miniszter Asszony! Ez nem lehet politikai vagy pártkérdés, ez 3 millió budapesti és nem budapesti ember kényelméről és közlekedéséről, valamint a fideszes és nem fideszes emberek kényelméről és közlekedéséről szól. Mivel a kormány nem biztosította ezt a forrást, ezért a főváros előkészített egy rendkívül kedvező megállapodást az Európai Beruházási Bankkal. Hasonlót kötött korábban Tarlós István és az előző városvezetés, sőt a kormány is. Mivel a jogszabályok szerint a kormányzatnak jóvá kell hagynia ezt a hitelt, de ezt nem teszi, ezt is megtagadja a fővárostól, ezért most úgy tűnik, hogy erre a beszerzésre nem kerülhet sor. Miközben Tarlósnak engedték, önmaguknak engedték, úgy néz ki, hogy a budapestieknek meg nem engedik. Tisztelt Miniszter Asszony! Mi akadályozza meg ezt az egy aláírást, amely engedélyezné ezt a nagyon kedvező hitelt, ezt a projektet ezekkel a nagyon kedvező feltételekkel igénybe venni, ezeket a trolibuszokat és villamosokat megvásárolni? Várom válaszát.
Köszönöm szépen, képviselő úr. Mint említettem, Novák Katalin miniszter asszony fog válaszolni az ön kérdésére. Parancsoljon, miniszter asszony, öné a szó.
Köszönöm szépen a szót, elnök úr. Tisztelt Elnök Úr! Tisztelt Képviselő Úr! Tisztelt Képviselőtársak! Valóban, számos olyan döntés áll most a budapesti vezetés előtt, amelyeket meg kell hozniuk, s még azt is állítom, hogy ezek nem könnyű döntések. Végig kell gondolni azt, hogy milyen fejlesztéseket tudnak megvalósítani, milyen fejlesztéseket tudnak saját forrásból megvalósítani, és mi az, amire a saját forrásaikat egyáltalán el szeretnék költeni. Elindult egy olyan egyeztetés a főváros és a kormányzat között, amely arról szól, hogy melyek azok a költségek, amelyeket akár a kormány is kész átvállalni, melyek azok a programok, projektek, fejlesztések, amelyek megvalósítását úgy vállalja át a kormány, hogy nemcsak a fedezetét biztosítja, hanem garantálja azt is, hogy ezek a fejlesztések aztán rendben meg is valósulnak. Ezek az egyeztetések tudomásom szerint többé-kevésbé, több-kevesebb sikerrel folyamatosan zajlanak. Mi mindenesetre, mint eddig, továbbra is nyitottak vagyunk minden ilyen egyeztetés előtt. Azért arra emlékezzünk vissza, hogy 2010 óta, tehát az elmúlt tíz évben 375 milliárd forintnyi adósságot vállalt át a kormány a budapesti költségvetéstől, tehát már eddig is elég sokat igyekezett a kormány segíteni a budapestiek terhein. Ez azt jelenti, hogy ha a kormány segít, akkor a magyar emberek összessége segít a budapestieknek. A főváros iparűzésiadó-bevételei közben 85 milliárdról 164 milliárd forintra emelkedtek, és ha jól tudom, jelenleg a főváros rendelkezésére áll közel 28 milliárd forint, valamint 135 milliárd forintnyi állampapír, tehát van pénz a költségvetésükben. Azt is vállalta a magyar kormány éppen az utóbbi napokban zajlottak erről egyeztetések, s mi egyértelművé tettük , hogy 60 milliárd forintnyi városfejlesztési programot átvállalunk Budapesttől, amennyiben erre igényt tartanak. Itt a rakpartok átalakítása, a budai fonódó villamos meghosszabbítása, a Gellért-hegyi sikló és hasonló programok szerepelnek. [[15.30]] Valamint Budapest az egyetlen olyan önkormányzat, amely támogatást kap a közösségi közlekedés üzemeltetéséhez a kormányzattól. [[Az elnök csenget.]] Budapestnek és a budapestieknek tehát minden létező eszközzel igyekszünk segíteni a jövőben is. [[Taps a kormánypártok soraiban.]]
Köszönöm szépen, miniszter asszony. Egy percre Kocsis-Cake Olivio képviselő úré a szó. Parancsoljon!
Köszönöm a szót. Tisztelt Miniszter Asszony! Nem válaszolt arra a kérdésre, hogy mi az akadálya az aláírásnak. Az az állítás, hogy Budapestnek van erre pénze, az, önök is tudják, nem igaz, azok a pénzek, amelyekkel Budapest rendelkezik, azok már meglévő projektek finanszírozására, illetve jövőbeni projektek finanszírozására vannak, felelőtlen lenne a főváros, hogyha ezeket a pénzeket előre elköltené. Ilyen egyeztetések során kapta a főváros azt az ígéretet, hogy az újvillamos- és -trolibeszerzések forrását biztosítja, ezek az egyeztetések akkor, úgy néz ki, fölöslegesek, hogyha ezeket az ígéreteket utána a kormány nem váltja be. Ami meg a 60 milliárdos átvállalást illeti, tisztelt miniszter asszony, a budapestiek 2019 októberében nem arra szavaztak, hogy mostantól a Fidesz dönti el, hogy milyen beruházásokat és kivel csináltat a fővárosban. A budapestiek arra szavaztak, hogy az új budapesti városvezetés dönti el és a budapestiek döntik el, hogy hol és miket szeretnének fejleszteni. Legyenek kedvesek, ehhez tartsák magukat, és a kérdésem továbbra is az, hogy mi akadályozza meg azt, hogy a főváros megkapja ezt a támogató aláírást [[Az elnök csenget.]] ezáltal ezeket az új trolikat és villamosokat meg tudja venni mindenki számára. Köszönöm szépen. [[Taps a DK soraiban.]]
Köszönöm szépen, képviselő úr. Egyperces viszonválasz illeti meg a miniszter asszonyt is. Parancsoljon, miniszter asszony!
Köszönöm szépen a szót. Tisztelt Elnök Úr! Hogyha már a választásokról és a választók felhatalmazásáról van szó, az én emlékeim szerint és kérem, erősítsenek meg ebben 2018-ban harmadszor kaptunk kétharmados felhatalmazást arra, hogy kormányt alakítsunk és kormányzati döntéseket hozzunk. Tudomásom szerint ezt legitim módon senki nem vitathatja el tőlünk. Kormányzati döntésekről beszéltem. Én úgy tudom, hogy továbbra is lehetőségünk van arra, hogy a kormányzat nevében a döntéseket mi magunk hozzuk meg a választók felhatalmazásának köszönhetően. Ami pedig ezt a konkrét ügyet és a konkrét döntést illeti, abban nem leszünk partnerek, hogy a budapestiek eladósodjanak, és ezen keresztül Magyarország eladósodjon, illetve hogy adósságba verjék magukat. Ebben valóban nem vagyunk partnerek, általában nem hiszünk abban, hogy adósságból kellene finanszírozni bármilyen beruházást. Erről szól ez az álláspontunk, és az ön szavaival élve én abban bízom, hogy a főváros vezetése nem lesz felelőtlen. Köszönöm szépen, elnök úr. [[Taps a kormánypártok soraiban.]]
Köszönöm szépen, miniszter asszony. Tisztelt Országgyűlés! Tisztelt Képviselőtársaim! Bajkai István képviselő úr, a Fidesz képviselője, azonnali kérdést kíván feltenni a belügyminiszternek: „Hogy áll az erzsébetvárosi áramlopás ügyének felderítése?” címmel. Tisztelt Képviselő úr! Tájékoztatom önt, hogy miniszter úr távolléte miatt a válaszadásra Kontrát Károly államtitkár urat kérte fel. Tisztelettel kérdezem önt, elfogadjae a válaszadó személyét. [[Dr. Bajkai István jelzésére:]] Köszönöm szépen, a képviselő úr jelzi, hogy elfogadja a válaszadó személyét. Bajkai István képviselő úré a szó. Parancsoljon!
Köszönöm szépen a szót. Tisztelt Elnök Úr! Tisztelt Államtitkár Úr! Tisztelt Országgyűlés! A sajtóból mindannyian értesülhettünk róla, hogy a nyomozó szervek házkutatást tartottak a VII. kerületi önkormányzat épületében, tetten érték Niedermüller Péter polgármester jobbkezét, Oláh Lajos DK-s országgyűlési képviselő bizalmasát, a DK erzsébetvárosi elnökét, a Pénzügyi és Kerületfejlesztési Bizottság elnökét, Borka-Szász Tamást egy titkos bitcoinbánya üzemeltetése közben. Beszédes, hogy a nagyteljesítményű szerver és számítógépes eszközök lefoglalása után néhány órán belül Borka-Szász Tamás lemondott képviselőségéről, párttagságáról, és elérhetetlenné vált. Felháborító, hogy a baloldal ott folytatja Erzsébetvárosban, ahol 2010-ben abbahagyta. Azt mindig is tudtuk, hogy a baloldal kreatív módon leli meg a lopás útjait, náluk a lopás hagyomány, hiszen annak idején Hunvald György MSZP-s polgármester és SZDSZ-es bizottsági elnök jobbkeze is találékony módon élte fel a kerület vagyonát mindaddig, amíg tevékenységüknek a rendőrségi elfogás véget nem vetett. Az erzsébetvárosiak azonban ebből még egyszer nem kérnek. Bár a Gyurcsány Ferenc által vezérelt baloldal szeretné az ügyet lealacsonyítani, azonban rendkívül súlyos ügyről van szó, hiszen a DK-s szerver online kapcsolatban állt a dark webbel, az internet sötét oldalával, ahol terroristák, emberkereskedők, drogcsempészek, kódfeltörők és kémek cserélnek egymással láthatatlanul pénzt és információt. Felszólítjuk Niedermüller Pétert és Oláh Lajost, hogy valljanak színt: vajon részesülteke személyesen a lopott haszonból, netán a saját pártjukat is finanszírozták ebből a láthatatlan bitcoin pénzből? Szomorú, hogy miközben az egész ország védekezik, a baloldal azzal foglalkozik, hogy hogyan lopja az áramot és hogyan csaljon. A biztonsági berendezések nélküli szerver működése [[Az elnök csenget.]] ugyanakkor veszélyeztette az önkormányzati épület és az ott tartózkodók biztonságát, életét, ami a lopás mellett tovább súlyosbítja ezt az ügyet. Az sem kizárt, hogy a titkos szerveren keresztül önkormányzati és kormányzati adatokhoz jutottak hozzá. Az elhangzottakra tekintettel kérdezem a tisztelt államtitkár urat [[Ungár Péter: 2 perc 24! Közbeszólások az ellenzék soraiból.]] hogy hogyan áll az erzsébetvárosi áramlopás [[Az elnök kikapcsolja a mikrofont.]] ügyének felderítése. [[Taps a kormánypártok soraiban.]]
Képviselő úr [[Dr. Bajkai István: Elnézést kérek!]] , felhívom szíves figyelmét az időkeret betartására. A választ Kontrát Károly államtitkár úrtól fogjuk hallani. Parancsoljon, államtitkár úr!
Köszönöm a szót, elnök úr. Tisztelt Elnök Úr! Tisztelt Országgyűlés! Tisztelt Képviselő Úr! A napokban kiderült, hogy a Demokratikus Koalíció által vezetett Budapest Erzsébetvárosi Önkormányzatnál igen súlyos bűncselekmény történhetett. A hírek szerint a kerület DK-s frakcióvezetője, aki egyúttal programozó matematikus, illegálisan az önkormányzat hálózatára kötött egy kriptovalutát bányászó számítógépet, mindezt úgy, hogy a gyanú szerint ipari mennyiségben lopta az áramot az önkormányzattól, ezzel pedig kiszolgáltatta az önkormányzat informatikai hálózatát a nemzetközi internetes bűnözésnek is.Az illegális és nem szokványos számítógépet nagyon sokan láthatták nap mint nap, többek között a polgármester és a körzet országgyűlési képviselője is, akik rendszeresen megfordultak a szóban forgó irodában, ezért az ügyben megkerülhetetlen a Demokratikus Koalíció felelőssége. Az emberek joggal várják el, hogy a helyi közügyek képviselője, illetve a közügyekben eljáró önkormányzat az érdekeiket szolgálja, és munkája során jogszerűen, törvényesen és etikusan járjon el. A tárgyi ügyben a Budapesti Rendőr-főkapitányság VII. kerületi kapitányságához érkezett feljelentés lopás és más bűncselekmények miatt. A feljelentés szerint az önkormányzat hivatali helyiségében bitcoinbányászatot folytató gépet találtak, illetve annak működését észlelték. A büntető törvénykönyv 370. §-a szerint kisebb értékre elkövetett lopás vétségének gyanúja merült fel, amelynek büntetési tétele akár két évig is terjedő szabadságvesztés is lehet. A nyomozást a Készenléti Rendőrség Nemzeti Nyomozó Irodája folytatja le. Az önkormányzat hivatali helyiségében 2020. október 16-án a jegyző közreműködésével házkutatást hajtottak végre. Az eljárási cselekmény során a Nemzeti Nyomozó Iroda adatmentést végzett, illetve az érintett számítógépet lefoglalta. A kutatás során adatgyűjtést végeztek további releváns információk megállapítása, tanúként kihallgatandó személyek azonosítása érdekében. [[Taps a kormánypártok soraiban.]]
Köszönöm szépen, államtitkár úr. Egyperces viszonválaszra Bajkai István képviselő úrnak adok szót. Parancsoljon!
Köszönöm szépen. Köszönöm szépen a válaszát, államtitkár úr. Én magam is szeretném még egyszer kiemelni és aláhúzni, hogy meggyőződésem szerint itt messze többről van szó, mint egy egyszerű áramlopásról közpénzen az önkormányzat épületében. Ahogy arra korábbi felszólalásomban is kitértem, Borka-Szász Tamás, Niedermüller Péter polgármesternek a jobbkeze ketten együtt úgymond irányították ezt a hivatalt , valamint Oláh Lajos országgyűlési képviselőnek a bizalmasa. Az is tudnivaló, és azt is lehet tudni, hogy Borka-Szász Tamás mind Niedermüller Péternek, mind pedig Oláh Lajosnak a kampányát támogatta, abban aktívan részt vett, és miután ahogy az az államtitkár úr válaszából is kiderül ez az internetes hozzáférés adott esetben veszélyeztette kormányzati és önkormányzati adatok biztonságát, ennek a szervernek a működése veszélyeztette az épületet, ami adott esetben tragédiához is vezethetett volna, kérem, hogy a nyomozást ennek megfelelő súllyal folytassák. Köszönöm szépen. [[Taps a kormánypártok soraiban.]]
Köszönöm szépen, képviselő úr. Egyperces viszonválasz illeti meg az államtitkár urat is. Parancsoljon, államtitkár úr!
Köszönöm a szót. Tisztelt Országgyűlés! Tisztelt Elnök Úr! Tisztelt Képviselő Úr! Köszönjük, hogy ezt a súlyos ügyet itt a tisztelt Ház előtt szóba hozta, hiszen közérdeket képviselünk itt a parlamentben, és fontos az, hogy a VII. kerületben élők érdekeit képviselje, és hogy a köz érdekében felszólalt a képviselő úr, ezt köszönöm. Tájékoztatom, hogy a nyomozás kiterjed mindazon körülmények vizsgálatára és megállapítására, amelyeknek a történeti tényállás megállapítása, illetőleg az elkövetett cselekmény büntetőjogi minősítése kapcsán jelentősége lehet. A nyomozó hatóság minden lehetséges és szükséges nyomozati cselekményt meg fog tenni. Köszönöm szépen. [[Taps a kormánypártok soraiban.]] [[15.40]]
Köszönöm szépen, államtitkár úr. Tisztelt Ház! Tisztelt Képviselőtársaim! Földi László képviselő úr, a KDNP képviselője, azonnali kérdést kíván feltenni a családokért felelős tárca nélküli miniszter asszonynak: „Milyen újabb otthonteremtési kedvezményeket kapnak a magyar családok?” címmel. Földi László képviselő úré a szó. Parancsoljon!
Köszönöm a szót, elnök úr. Tisztelt Miniszter Asszony! Tisztelt Képviselőtársaim! A 2010-ben megalakult Fidesz-KDNP-kormány már a kormányzása kezdetén azonnal egyértelművé tette, hogy intézkedéseinek középpontjában a családok állnak. Magyarország Alaptörvénye is rögzítette, idézem: „Magyarország védi a házasság intézményét mint férfi és nő között, önkéntes elhatározás alapján létrejött életközösséget, valamint a családot mint a nemzet fennmaradásának alapját.” Megszületett az új családtámogatási rendszer, melynek keretében bevezetésre, illetve később bővítésre került a családi adókedvezmény. A kormány Magyarország teljesítőképességéhez mérten folyamatosan bővítette, bővíti a családtámogatási rendszert. A rendkívül sikeres családi otthonteremtési kedvezmény, azaz a CSOK mellett 2019-ben lett meghirdetve a 7 pontos családvédelmi akcióterv, elemei életbe is léptek. Tisztelt Miniszter Asszony! A koronavírus-járvány hatására a magyar gazdaság nehéz helyzetbe került, de ettől függetlenül a megszorítás nem lehet alternatíva. Éppen ezért a KDNP örömmel üdvözölte, hogy a miniszter asszony rögtön kinevezésekor bejelentette, hogy már dolgoznak a családvédelmi akcióterv további elemein. Ennek számos része már napvilágot is látott október folyamán. Ezek közül talán a legfontosabb az újonnan épült lakások áfájának 5 százalékra való csökkentése, ami egy 50 milliós háznál több mint 8 millió forintot hagy a család zsebében. Tisztelt Miniszter Asszony! A KDNP-frakció minden olyan intézkedést támogat, amely a magyar családokat segíti. Éppen ezért kérdezem, miniszter asszony: milyen újabb otthonteremtési kedvezményeket kapnak a magyar családok a jövőben? Várom a miniszter asszony megtisztelő válaszát. [[Taps a kormánypártok soraiban.]]
Köszönöm szépen, képviselő úr. Válaszadásra Novák Katalin miniszter asszonynak adok szót. Parancsoljon, miniszter asszony!
Köszönöm szépen a szót, tisztelt elnök úr. Tisztelt Képviselőtársam! Tisztelt Ház! Először is hadd köszönjem meg minden képviselőtársamnak, aki támogatja azt, hogy a magyar családokat a korábban ismert módnál jobban tudjuk segíteni, ez ugyanis a Fidesz-KDNP-kormánynak a határozott célkitűzése 2010 óta, és azóta igyekszünk bővíteni a családtámogatásunkat. Ez olyan, mint egy háznak az építése: építőelemenként folyamatosan bővítjük a családok támogatására rendelkezésre álló eszközöket. Ennek az a célja, hogy a lehetőségek körét bővítsük azoknak, akik gyermekvállalás előtt állnak vagy már gyermeket nevelnek. Az a határozott célkitűzésünk, hogy Magyarországon ne lehessen anyagi akadálya annak, ha egy fiatal pár családot szeretne alapítani, ne kelljen az erre vonatkozó döntésüket elodázniuk azért, mert nincs meg az anyagi hátterük ahhoz, hogy egy önálló otthont vásárolhassanak vagy építhessenek, és ahhoz, hogy a gyermekneveléshez szükséges feltételeket megteremtsék. Valóban erről szól a családi adókedvezmény, vagy éppen erről szól a gyes harmadik évének a visszavezetése, a családvédelmi akcióterv, aminek egyik fontos eleme volt az, hogy egy olyan babaváró támogatást vezettünk be tavaly, amelynek köszönhetően ma már egy fiatal pár tízmillió forinttal indul el, amit bármire fordíthatnak, ezt szabadon felhasználhatják, és akkor nem is kell visszafizetniük, ha nagycsaládot vállalnak az előttük álló évtizedben. Tehát egy soha nem látott lehetőséget kínál a fiatal pároknak. És bizony, erről szól az otthonteremtési program is, amely most már ötéves, öt évvel ezelőtt vezettük be a CSOK-ot, és azóta több mint 150 ezer családnak tudtunk segíteni, ez több mint 600 ezer ember, ezermilliárd forintnyi támogatást jelentett ez ennek a 150 ezer családnak. Most ezt az otthonteremtési programot nemcsak hogy bővítjük, hanem bevezetjük Magyarország eddigi történetének legnagyobb otthonteremtési programját. Erről szól az áfacsökkentés, az áfának a nulla százalékra való csökkentése az áfa-visszaigénylés lehetőségének a megteremtésével, az illetékmentesség a CSOK-kal otthont vásárlóknak, vagy éppen az otthonfelújítási vagy tetőtér-beépítési program. Köszönöm szépen. [[Taps a kormánypártok soraiban.]]
Köszönöm szépen, miniszter asszony. Egyperces viszonválaszra a képviselő úré a szó. Parancsoljon!
Köszönöm a válaszát, tisztelt miniszter asszony. Én örömmel hallom, hogy a magyar kormány Magyarország teljesítőképességéhez mérten mindig és folyamatosan bővíti a családtámogatás otthonteremtési rendszerét, és még most is, a koronavírus égisze alatt. Ezt azért is mondom, mert négygyerekes apaként és hat unokával megáldva fontosnak tartom, hogy a saját gyerekeim is ezeket a dolgokat kihasználják, és az unokáim is tisztességes körülmények között tudjanak majd felnőni. Úgyhogy büszke vagyok ezekre az intézkedésekre, és ahol csak lehet, mindenütt szerét ejtem, hogy ezt propagáljam, mert ennél nagyobb lépést nem tud tenni a kormány, de nagyon sokat tettünk már eddig is. Köszönöm szépen. [[Taps a kormánypártok soraiban.]]
Köszönöm szépen, képviselő úr. Egyperces viszonválasz illeti meg a miniszter asszonyt is. Parancsoljon, miniszter asszony!
Köszönöm szépen a szót. Tisztelt Elnök Úr! Tisztelt Képviselőtársam! Tisztelt Ház! Ha a jövő évi elfogadott költségvetésünket nézzük, amelyet önök is megszavaztak, akkor már két és félszer akkora összeg áll rendelkezésre a családok támogatására, mint amekkora 2010-ben volt. Tehát nemcsak hogy megdupláztuk, két és félszeresére emeltük a családok támogatására rendelkezésre álló összeget. Ha ma egy fiatal pár nekiindul a közös életnek, a 10 millió forintos babaváró támogatás mellett megkaphatja a 10 millió forintos vissza nem fizetendő CSOK-ot, a hozzá kapcsolódó 15 millió forintos CSOK-kölcsönt, tehát egy olyan mozgástere van, amihez hasonló korábban nem volt, ráadásul most már január 1-jétől majd illetékmentesen vásárolhatja meg az otthonát, és ha új otthont vásárolnak CSOK-kal, akkor ezt ráadásul nulla százalékos áfával tehetik meg. Most nyújtottuk be az Országgyűlés elé az áfacsökkentésről, illetve az illetékmentességről szóló törvénymódosító javaslatunkat. Én azt kérem öntől is, képviselő úr, illetve minden képviselőtársamtól, hogy támogassák ezt a törvényjavaslatot is; csütörtökön kezdődik el a vitája, számítok akkor is önökre. Köszönöm szépen. [[Taps a kormánypártok soraiban.]]
Köszönöm szépen, miniszter asszony. Tisztelt Ház! Képviselőtársaim! Rig Lajos képviselő úr, a Jobbik képviselője, azonnali kérdést kíván feltenni az emberi erőforrások miniszterének: „Mi a véleménye?” címmel. Tisztelt Képviselő Úr! A miniszter úr távolléte miatt válaszadásra Fülöp Attila államtitkár urat jogosította fel. Tisztelettel kérdezem, elfogadjae a válaszadó személyét, vagy személyesen a miniszter úrtól kéri a választ.
Megtisztelő az államtitkár úr válasza.
Köszönöm szépen. Rig Lajos képviselő urat illeti a szó. Parancsoljon!
Köszönöm szépen a szót. Tisztelt Államtitkár Úr! Múlt héten hétfőn egy azonnali kérdéssel fordultam az EMMI felé, akkor Vitályos Eszter államtitkár asszony volt a válaszadó. Kérdésként feltettem azt, hogy tudnake arról, hogy a darvastói intézetben egy egészségügyi gócpont alakult ki, hiszen akkor még 102 gondozottról és 30 gondozóról tudtunk, akik pozitív teszttel rendelkeztek, de az államtitkár asszony a válaszában azt mondta, hogy ő, az EMMI nem tud ilyen gócpontról, de majd utánanéznek. Azóta azért kiderült, hogy több mint 200 bentlakó, illetve 54 dolgozó rendelkezik pozitív teszttel. Sajnos az állami gépezetnek a fogaskerekei lassan őrölnek, a felszólalásom után egy héttel, tehát vasárnap jelent meg a honvédség a területet fertőtleníteni, az ott dolgozók heroikus küzdelmet folytatnak a vírussal, heroikus küzdelmet folytatnak nap mint nap. A kérdésem a következő, államtitkár úr: ön személy szerint egyetérte azzal, hogy pozitív teszttel rendelkező dolgozók dolgozhatnak az intézményben, még akkor is, ha ők csak pozitív bentlakókat látnak el? Ez azért is érdekes, hiszen Müller Cecília országos tiszti főorvos asszony azt mondta: aki ilyen teszttel rendelkezik, az lehetőleg maradjon otthon, és erősítse az immunrendszerét. Munka közben hogyan lehet pihenni és immunrendszert erősíteni? Akik otthon maradtak pozitív dolgozók, ők megkapjáke a maximális táppénzt, illetve önök tervezike azt, hogy azokat, akik negatív teszttel rendelkeznek és bejárnak munkába, napi szinten rapid gyorsteszttel mindennap szűrik munkába állás előtt, azt kivédve, hogy ők esetleg fertőzötté váljanak, és továbbadják azt akár a munkatársaiknak, illetve a bentlakóknak? És szeretnék még pár adatot hallani arról, hogy az SZGYF fenntartása alá tartozó dákai intézetben tudnake fertőzött betegekről. Várom a megtisztelő válaszát.
Köszönöm szépen, képviselő úr. Mint említettem, a választ Fülöp Attila államtitkár úr fogja megadni. Parancsoljon, államtitkár úr, öné a szó.
Köszönöm szépen a szót. Tisztelt Elnök Úr! Tisztelt Országgyűlés! Tisztelt Képviselő Úr! Először is, mielőtt a konkrét Veszprém megyére térünk, azért az országos helyzetről is egy mondatot szeretnék mondani. Úgy állunk ma a vírussal, hogy van 1600 szociális intézményünk, idősotthon, fogyatékosotthonok, és ebből 112-ben van jelen a vírus, tehát ez azt jelenti, hogy a 7 százalékában az intézményeknek. Azt tudjuk mondani, hogy országosan 100-ból 93 intézményben még nincs ott, nem jelent meg a vírus. A másik, amit szeretnék ezzel kapcsolatban mondani, Darvastót és Dákát kérdezte, ha jól értem a képviselő urat. Úgy nézünk ma ki, hogy 213 a pozitív Darvastón, és Dákán pedig 8 fő ha jól értem, akkor ez volt a kérdés. [[15.50]] Mind a két helyen azt tudni kell, hogy Darvastó egy fogyatékosintézmény, tehát a fogyatékosintézmény meg az idősotthon szakmai kezelése jelentős mértékben eltér, tehát azért nyilván az átfertőződés is teljesen más egy idősotthonban, mint egy fogyatékosotthonban , mind a két intézményben az a helyzet, hogy a járványügyi hatósággal, a kormányhivatallal is megvan a kapcsolat. Mondta a kronológiát, képviselő úr, azért abban annyit muszáj vagyok helyesbíteni, hogy itt az első megbetegedések egyébként október 19-én voltak visszaigazolva, de akkor nem tömegesen. Nyilván minden intézménynél napról napra derül ki, amikor az NNK-tól megkapjuk az adatszolgáltatást. Tehát az első megbetegedések október 19-én voltak, a tömeges visszaigazolás pedig október 27-én, a honvédség pedig a hétvégén az egyik helyet fertőtlenítette, és a mai nappal került sor a másiknak a fertőtlenítésére. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Egyperces viszonválaszra Rig Lajos képviselő urat illeti a szó.
Köszönöm a szót. Tisztelt Államtitkár Úr! Nem nyugtatott meg Dákával kapcsolatban. 8 tesztet végeztek, vagy csak 8 pozitív van az egész intézetben? Akkor a következő kérdésem az, hogy mikor kezdik meg az egész intézményrendszer áttesztelését. Legyen akkor a lesencetomaji, ahol eddig még csak 12 tesztet végeztek, vagy mondjuk, a dákai. De nem válaszolt nekem a pozitív teszttel rendelkező dolgozókra. Elmondanám önnek, a jogszabály úgy szól, hogy: amennyiben az egészségügyi dolgozó klinikailag gyógyult vagy Covid-19-fertőzése tünetmentesen zajlik, akkor a munkavégzéshez, a közvetlen betegellátásba való visszatéréshez kettő darab negatív teszt kell; a tünetek megjelenését/fertőzést igazoló mintavételt követő 21. napon két negatív teszteredmény nélkül is fel kell oldani a foglalkoztatás alóli eltiltást. Tehát jelen pillanatban úgy dolgoznak ott dolgozók pozitív teszttel, hogy jogszabály ezt nem teszi lehetővé, bár az ÁNTSZ kiadott nekik egy ilyen engedélyt. Ön ezzel egyetért, államtitkár úr, hogy az általam most felolvasott jogszabályban foglaltak rá is vonatkoznak, tehát a munkáltatóra? [[Taps a Jobbik soraiban.]]
Köszönöm szépen, képviselő úr. Egyperces viszonválasz illeti meg államtitkár urat is. Parancsoljon!
Köszönöm a szót, elnök úr. Az előbb elmondtam, de akkor még egyszer megismétlem: Dákán 8 fő pozitív, egyébként ez egy 70 fős intézmény, amelyről beszélünk, de nyilvánvalóan napról napra változik, hogy melyik intézményben éppen hány fő pozitív, mint ahogy szerencsére gyógyulnak is folyamatosan.Az itt a napirend előtti kérdéseknél is felmerült már többször meg a mai napon is, hogy a teszteléseket hogyan igazolja valaki, hányszor teszi meg és mi annak a következménye. Még egyszer szeretném hangsúlyozni, hogy a tesztelés egy járványügyi kérdés, amiben a járványügyi hatóságnak van szava, és egyébként a tesztelés kialakítása és ennek a véghez vitele olyan típusú normákon nyugszik, amelyek szakemberek által előkészített normák. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Tisztelt Képviselőtársaim! 15 óra 53 perc van, és az elfogadott házszabályi előírásoktól való eltérésünknek megfelelően innentől, az azonnali kérdések második felében a miniszterelnök úr és a miniszterek helyettesítésére van lehetősége a kormánynak. Tisztelt Országgyűlés! Tisztelt Képviselőtársaim! Bangóné Borbély Ildikó képviselő asszony, az MSZP képviselője, azonnali kérdést kíván feltenni a Miniszterelnökséget vezető miniszternek: „Ki hazudik? Milyen következményei vannak ennek?” címmel. Tisztelt Képviselő Asszony! A miniszter úr távolléte miatt válaszadásra Orbán Balázs államtitkár urat jogosította fel. Bangóné Borbély Ildikó képviselő asszonyt illeti a szó. Parancsoljon!
Köszönöm szépen, elnök úr. Tisztelt Államtitkár Úr! Tisztelt Képviselőtársak! Ma az influenza elleni védőoltásra, ha be akarjuk adatni, akkor a szakma és az ÁNTSZ szerint a kora őszi időpont a legalkalmasabb. Ha felmegyünk az ÁNTSZ meg különböző szakmai csoportok honlapjára, ez található, hogy az oltás beadatásának legalkalmasabb pillanata kora őszre tehető, a védettség kialakulásához ugyanis kettő-három hétre van szükség. A szakma azt mondja, hogy november végén végül is ezt a védőoltást meg kellene kapnia azoknak a lakosoknak, akik ezt igénylik.Önök bejelentették, hogy közel 1 millió 400 ezer vakcina áll Magyarországon rendelkezésre, 1 millió 300 ezer háromkomponensű, 100 ezer négykomponensű vakcina. Kérték a lakosságot, teljesen jogosan, hogy aki csak teheti, oltassa be magát, sőt miniszterelnök úr élen járt, és az elsők között vette igénybe az ingyenes vakcinát Magyarországon, és oltatta be magát. Viszont nem készültek fel arra, hogy a járvány kapcsán igenis felelősen fognak gondolkodni a magyar emberek, és elkezdik beadatni ezt az influenza elleni védőoltást, és sokkal többen keresik majd ezt a védőoltást, mint évekkel előtte. Jelenleg 6506 betöltött háziorvosi körzet van és körülbelül 560 betöltetlen háziorvosi körzet. Ha ezt az 1 millió 400 ezer vakcinát elosztjuk, akkor 215 darab jut háziorvosi körzetenként, és a betöltetlen háziorvosi körzetekről nem beszélek. Felelőtlenség, amit önök kommunikálnak nap mint nap, sőt miniszterelnök úr bejelentette pénteken, hogy 360 ezer vakcinával már biztosan elegendő lesz a védőoltás, amit újrarendelnek. Közben a szakma hazudtolja a miniszterelnök urat, mert állítják, hogy nem lehet már beszerezni az idén vakcinát. Meddig folytatják a hazudozást? Miért nem állnak ki, és mondják azt [[Az elnök csengetéssel jelzi az időkeret leteltét.]] , hogy 1 millió 400 ezer vakcina van? És ami kérdésem van: készítetteke elsődlegesen felmérést a nyáron arról, hogy hányan fognak igényelni védőoltást az idei évben? Várom megtisztelő válaszát. Köszönöm, elnök úr.
Köszönöm szépen, képviselő asszony. A választ Orbán Balázs államtitkár úr fogja megadni. Parancsoljon, államtitkár úr, öné a szó.
Köszönöm a szót. Tisztelt Elnök Úr! Tisztelt Ház! Tisztelt Képviselő Asszony! Sajnálom a kérdés második felét, mert alapvetően egy fontos kérdésről és egy szakmai ügyről is van szó, de a hazugozással összefüggő állítását vissza kell utasítanom.A helyzet úgy áll, hogy a járványügyi szakemberek és az operatív törzs ajánlására döntött a kormány arról, hogy az idei évben az influenza elleni védőoltást nemcsak a leginkább sérülékeny társadalmi csoportok számára, hanem mindenki számára, aki ezzel élni kíván, ingyenesen elérhetővé teszi. Ennek megfelelően került sor az influenza-védőoltások beszerzésére is: több mint kétszer annyi oltóanyag került beszerzésre, mint amire a tavalyi évben szükség volt, ez 1 millió 400 ezer darab vakcinát jelent. Az a helyzet, képviselő asszony, az igaz, hogy a kormány látva a megnövekedett igényeket, további 360 ezer vakcina beszerzéséről döntött. A háziorvosi praxisok ellátása oltóanyaggal folyamatosan zajlik, ahogy elfogy a vakcina, továbbiakat lehet igényelni. A beszerzés is megoldott, ellentétben azzal, amit ön említett, illetőleg a gyártás is megoldott. Arra még felhívnám a figyelmet, hogy magyar vakcinagyár van Pilisborosjenőn, amely egyébként nemzetközi típusú kötelezettségeknek is eleget tesz, tehát például a NATO-nak is szállítanak ebből a vakcinából, valamint Debrecenben épül egy új oltóanyaggyár is. Mi azt gondoljuk, hogy tekintettel arra, hogy az influenzaszezon alapvetően azért januárra-februárra várható, ezért senki nincs elkésve. Arra szeretnénk kérni mindenkit, hogy oltassák be magukat az influenza elleni vakcinával, lesz elég vakcina a háziorvosoknál. Köszönöm szépen a szót. [[Taps a kormánypártok soraiban.]]
Köszönöm szépen, államtitkár úr. Egyperces viszonválaszra Bangóné Borbély Ildikó képviselő asszonyé a szó. Parancsoljon!
Államtitkár Úr! Nem tudom, hogy jön ki önnek a dupla adag. Akkor olvasnék az ÁNTSZ honlapjáról egy 2019-es bejegyzést: „Hazánkban az elmúlt évekhez hasonlóan 1,3 millió térítésmentes vakcina áll rendelkezésre a rizikócsoportokba tartozók influenza elleni védőoltásaihoz.” Az 1,3 millió most is 1,3 millió, plusz százezer van a négykomponensűből, amit három év alatti gyerekek kaphatnak meg, és súlyos betegségben szenvedők. Az 1,3 millió nem duplaannyi, mint az 1,3 millió, szerintem. Az más kérdés, hogy évente 700-800 ezren adatták be, az összes többit meg ki kellett dobni. És ön is tudja, hogy megint valótlanságot állított, hazudik, mert a szakma mondja…
Képviselő asszony!
…hogy újabb vakcinát gyártani körülbelül fél évbe kerül ezt a szakma állítja. Nem tudnak azonnal legyártani, hogy önök csettintenek egyet, vagy rákattintanak, mint a webshopban, és akkor majd veszünk vakcinákat! Ez komolyabb téma annál! Államtitkár Úr! Mondom, nagyon helyes, hogy felhívták a figyelmet arra [[Az elnök csengetéssel jelzi az időkeret leteltét.]] , hogy mindenki oltassa be magát, de az 1,3 millió nem 2,6 millió, államtitkár úr! És fejezzék be most már, mondják ki konkrétan, hogy nem lesz több vakcina! Köszönöm, elnök úr. [[16.00]]
Képviselő asszony, az indulatok nem jó tanácsadók. [[Dr. Lukács László György: Nem is tanácsért…]] Orbán Balázs államtitkár úré a szó.
Köszönöm a szót. Képviselő Asszony! Akkor mégiscsak arról van szó, hogy 1 millió 300 ezer vakcina állt rendelkezésre tavaly is, aminek körülbelül az 50-60 százalékát használták fel az elmúlt években. Tehát ahhoz képest az a több vakcina, amit rendeltünk, több mint kétszer annyi oltást tesz lehetővé. [[Bangóné Borbély Ildikó: De hogyan?]] És ráadásul pluszvakcinát is rendelünk. Képviselő asszony, tessék számolni: ha 600 ezer ember oltatta be magát a tavalyi évben [[Bangóné Borbély Ildikó: Ez felelőtlenség, amit mond!]] idén meg 1,4 millió embernek van első körben lehetősége beoltatni, akkor hányszorosa a számoknak? Ne haragudjon, képviselő asszony, azért Korózs Lajos-i magasságokba nem kellene menni. [[Bangóné Borbély Ildikó: Ne már!]] Tehát akik ebben a Házban az elmúlt hónapokban folyamatosan hazudoztak, és kamuvideókkal szórakoztatták a nagyérdeműt, ahelyett, hogy a járvány elleni védekezést segítették volna, azok önök. Úgyhogy azt szeretném kérni, hogy térjen vissza a szakma keretei közé, és hagyja ezeket az álhírgyártásokat. Köszönöm szépen. [[Bangóné Borbély Ildikó: Az 1,3 millió az 1,3 millió! Taps a kormánypártok soraiból.]]
Képviselő Asszony! Ne haragudjon, államtitkár úr egyszer sem kiabált közbe, míg ön mondta. Azért, mert a maszk fönn van, én nagyon jól hallom, hogy egyfolytában közbekiabált. Nagyon szépen kérem, hogy mellőzze ezt a fajta hozzáállást. Köszönöm szépen. Varga Zoltán képviselő úr, a DK képviselője, azonnali kérdést kíván feltenni az emberi erőforrások miniszterének: „Hány embernek kell még meghalnia?” címmel. Tisztelt Képviselő Úr! Miniszter úr távolléte miatt válaszadásra Fülöp Attila államtitkár urat jogosította fel. Parancsoljon, öné a szó.
Elfogadom, köszönöm szépen. Tisztelt Elnök Úr! Tisztelt Ház! Elképedve figyelem a kormány részleges amnéziáját, hiszen percenként halljuk azt, hogy elmúlt nyolc év, viszont valahogy arról elfeledkeznek, hogy 2008-ban a magyarok még meglehetősen elégedettek voltak az egészségüggyel. Az európai országok egészségügyi rendszerének rangsorában, amit nyilván az adott ország felmérései alapján és a szolgáltatásokat igénybe vevők véleménye alapján készítettek, Magyarország a 12. helyen állt, megelőztük ezzel például Írországot, Olaszországot, Spanyolországot vagy akár Portugáliát is. Azt már nem nagyon szeretik mondani, hogy a 2018-as jelentés szerint viszont már az egész Európai Unióban csak Románia egészségügye bizonyult nyomorúságosabbnak a miénknél. Bár tagadják, az egészségügyi kiadások az önök kormányzása alatt süllyedtek a GDP 7 százaléka alá. [[Nacsa Lőrinc: Ez nem igaz!]] Bármennyit is gépészkednek a százmilliárdos propagandájukkal, a magyar egészségügyet bizony önök rohasztották le. Sikerült összehozni a kórházi fertőzéseknek azt a szintjét, hogy ha valaki bemegy a kórházba, akkor gyakran betegebben jön ki onnan, mint ahogy bemegy, már abban az esetben, ha egyáltalán kijön. [[Dr. Völner Pál: A stílus maga az ember.]] Nevezzük nevén a gyereket: évente szekszárdnyi ember hal meg, akit megfelelő orvosi kezeléssel még meg lehetett volna menteni. Az orvosok, a szakdolgozók a megélhetés reményében eddig is Angliába, Németországba, Norvégiába, Svédországba, az ég tudja, hova menekültek, és az önök egészségügyi szolgálati jogviszonyról szóló friss törvénye ezt minden felmérés szerint csak fel fogja gyorsítani. Félezer háziorvosi praxis betöltetlen, kórházaink romokban, lassan nemcsak gyógyszert, kötszert, vécépapírt, de orvost és ápolót is a betegnek kell magával vinnie. Államtitkár úr, önök azt ígérték, aki megfertőződik, mindenkit meggyógyítanak. Mára meghalt megint 70 beteg. Még mindig nem halnak meg elegen ahhoz, hogy végre tegyenek valamit a magyar egészségügyben? Köszönöm szépen.
Köszönöm szépen, képviselő úr. A választ, mint említettem, Fülöp Attila államtitkár úrtól fogjuk hallani. Parancsoljon, államtitkár úr, öné a szó.
Köszönöm a szót, elnök úr. Tisztelt Országgyűlés! Tisztelt Képviselő Úr! Azért egy mondatot engedjen meg bevezetésnek! Azt, hogy 2008-ban mennyire voltak elégedettek a magyar emberek az egészségügy helyzetével meg egyébként az ország helyzetével, szerintem a 2010-es választás tökéletesen megmutatta. Azt, hogy ki rohasztotta le az egészségügyi rendszert, azért hadd mondjam el még egyszer önnek, mert mégiscsak ott ül, azon a helyen, a baloldali ellenzéknél: ez úgy történt, hogy 2010 előtt történt meg a svábhelyi gyerekkórház, az Országos Pszichiátriai és Neurológiai Intézet, a Szabolcs Utcai Kórház vagy a Schöpf-Merei bezárása, akkor vontak ki 600 milliárd forintot az egészségügyből. [[Nacsa Lőrinc: Így van!]] [[Nacsa Lőrinc: Így van!]] Az elmúlt tíz évben 915 milliárd forinttal több van az egészségügyben, mint volt 2010-ben. (Nacsa Lőrinc: Így van!) Az a helyzet, hogy az OECD adatai alapján tehát még azt se lehet mondani, hogy magyar adat vagy a KSH az egy főre jutó egészségügyi kiadások 2003 és 2009 között egyedül Magyarországon csökkentek az egész OECD-ben, 2010 és 2018 között pedig az EU-tagállamok között nálunk volt a hetedik legmagasabb ütemű a növekedés. És akkor említhetném képviselő úrnak azt is, hogy az elmúlt években milyen infrastrukturális fejlődés történt meg: több mint 500 milliárd forint értékben felújításra került 91 vidéki kórház, 54 rendelőintézet, 107 mentőállomás, és létrejött 23 új rendelőintézet, 34 új mentőállomás. Azaz azt tudom mondani, hogy a tények mégiscsak azt támasztják alá, hogy 2010 óta jelentősen több forrás jut az egészségügyre. Köszönöm szépen. [[Taps a kormánypártok soraiból.]]
Köszönöm szépen, államtitkár úr. Egyperces viszonválaszra Varga Zoltán képviselő úré a szó. Parancsoljon!
Köszönöm szépen. Tisztelt Ház! Tisztelt Államtitkár Úr! Nem velem kell hogy vitatkozzon, hanem a jelenleg köröttünk dúló helyzettel, a járvánnyal. Tíz éve harcolnak önök által kreált, mondvacsinált démonokkal és fantomokkal, most, hogy egy valódi válsággal szembesülnek, egyszerűen tehetetlennek látszanak. Teljesen egyértelmű, hogy a járvány elszabadult, megfékezni nem tudják, erre alkalmas intézkedést egyáltalán nem hoznak. Látjuk, hogy az új megbetegedések száma hatszorosa a tavaszinak, a halálozási arány meg valami elképesztő. A tesztelések száma nevetségesen alacsony, és még ennek a nevetségesen alacsony számnak is a hatodrésze sajnos pozitív. Látjuk, hogy nem rendeltek elég influenzaoltást, de van több tízezer lélegeztetőgépünk, amit most megpróbálnak valakire rásózni, mert egyszerűen értelmetlen módon rendelték ezt a sokat. A tesztelési kapacitást nem növelték, sőt inkább írattak olyan cikkeket, amelyekben azt lehet olvasni, hogy különben ez tönkretenné az országot. Közben látjuk azt, hogy Szlovákia ezt meg tudja csinálni. Államtitkár úr, higgye meg, hogy nincsen már becsülete annak a mundérnak, amit ön védeni próbál. De nemhogy a mundérnak nincs becsülete, de önöknek se és a kormánynak se. Köszönöm szépen.
Köszönöm szépen. [[Nacsa Lőrinc Varga Zoltánhoz: Hol a sisak?]] Egyperces viszonválaszra államtitkár urat illeti a szó. Parancsoljon!
Köszönöm szépen a szót, elnök úr. [[Varga Zoltán Nacsa Lőrinc felé: Gyere, adok egyet!]] Képviselő Úr! Szerintem harmadszorra hangzik el a mai délután folyamán, de azért még egyszer szeretném elmondani, mert mégiscsak az ismétlés meg a tudás között elég komoly korreláció tekinthető: szóval, Magyarország az egymillió lakosra jutott elhunytak számában korántsem szerepel rossz helyen, ha az EU-s átlagot nézzük, akkor ez hazánkénak a kétszerese, és tőlünk keletre és nyugatra is olyan országok helyezkednek el, ahol kétszerese, háromszorosa, négyszerese vagy éppen Belgiumban öt és félszerese. Tehát hiába fogják többször elmondani ezt a Parlament falai között, attól még ez a valótlan állítás nem válik igazzá. A másik kérdés pedig, hogy a járvány megfékezésére mit tett a kormány: erről is sokat beszéltünk, március óta rengeteg intézkedést tett, törvényeket is előterjesztett, amit a parlamentben egyébként önök nem támogattak, önök voltak azok, akik a megfékezés érdekében nem nyújtottak segítő együttműködést. Köszönöm szépen a szót. [[Taps a kormánypártok soraiból.]]
Köszönöm szépen, államtitkár úr. Tisztelt Országgyűlés! Tisztelt Képviselőtársaim! Ungár Péter képviselő úr, az LMP képviselője, azonnali kérdést kíván feltenni az emberi erőforrások miniszterének: „Ki gondoskodik a gondoskodókról?” címmel. Tisztelt Képviselő Úr! Miniszter úr távollétére tekintettel válaszadásra Fülöp Attila államtitkár urat jogosította föl. Ungár Péter képviselő urat illeti a szó. Parancsoljon!
Köszönöm a szót. Tisztelt Államtitkár Úr! Tisztelt Országgyűlés! Az a helyzet, hogy amikor önök kormányra kerültek, az átlag szociális dolgozó jövedelme 70 százaléka volt a mediánjövedelemnek, ez most 40 százalék. Tehát mielőtt elmondja azt a panelt, ami a 110 százalékos béremelésre oda van írva a papírjába, gondolja végig azt, hogy kevesebb mint felét keresik a szociális dolgozók annak, ami a nemzetgazdasági átlagbér, és ez az önök felelőssége. A napokban elismerték azt, és ön is az előbb elismerte azt, hogy milyen hihetetlen munkát végeznek a szociális dolgozók járványhelyzetben, úgy, hogy a legveszélyeztetettebbekért felelnek, hiszen elmondta, hogy 112 intézményben, szociális intézményben jelen van a koronavírus. Ennek ellenére nem tudnak egy épeszű, magyar nyelven megfogalmazott érvet elmondani, hogy miért nem kapják meg az egyszeri 500 ezer forintos bérkiegészítést, amit ugyanúgy megérdemelnek, mint ahogy helyesen megkapták az egészségügyi dolgozók. Az, hogy Gyurcsány Ferenc, nem egy érv, hanem egy személynév. Az a helyzet, hogy tíz éve önök kormányoznak, úgyhogy jó lenne valami olyat mondaniuk, hogy a 45 milliárdot, ami kevesebb, mint a Hajdú megyei MotoGP-pálya, miért nem adják oda azoknak a magyar embereknek, akik a legrosszabb fizetésért az egyik leggyönyörűbb munkát végzik, különleges megterheléssel most. [[16.10]] Az MKKSZ összeszedte, hogy mire költenék a szociális dolgozók ezt az egyszeri 500 ezer forintot. Olyanokat mondtak, mint hogy új szemüveget vennének, megcsináltatnák a fogaikat, vagy elmennének végre a gyermekükkel nyaralni három év után először. Ilyen dolgokra költenék ezek a dolgozók ezt az egyszeri 500 ezer forintot, amit önök egyszerűen azért nem adnak meg, mert folyamatosan az elmúlt tíz évben elfeledkeztek a szociális szektorról. Az a helyzet, hogy ha önök november 12-éig még mindig elfeledkeznek a szociális szektorról, a szociális szektor emlékezni fog önökre 2022-ben a választásokkor. Köszönöm szépen.
Köszönöm szépen, képviselő úr. A kormány nevében miniszter úr megbízásából Fülöp Attila államtitkár úr válaszol az elhangzottakra. Parancsoljon!
Köszönöm szépen a szót, elnök úr. Tisztelt Országgyűlés! Tisztelt Képviselő Úr! Az elején engedje meg csak azért, mert szociális kérdésekben mégiscsak gyakran intéz kérdést hozzánk, és érzékeny ez iránt a terület iránt, de azt gondolom, hogy a területen dolgozók iránti megbecsülés ott kezdődik, ha valós adatokkal beszélünk arról, hogy mi zajlik a területen. Többedszerre hallom azt az összehasonlítást, hogy 70 százaléka volt a nemzetgazdasági átlagbérnek a szociális bér 2010-ben, ma pedig 40 százalék. Az igazság az ezzel szemben, hogy az átlagbér 2010-ben 137 ezer forint volt a szociális területen [[Ungár Péter közbeszól.]] , ma pedig közel 300 ezer forint. A nemzetgazdasági átlagbér 2010-ben 202 ezer forint volt, tehát helyes, hogy akkor 70 százalék volt, ma pedig a nemzetgazdasági átlagbér bruttóban 406 ezer forint. Tehát, nemhogy nőtt volna ez az olló, de csökkent. Ez statisztikai adat, nyugodtan meg lehet nézni. Azt tudom, hogy szeretik azt a statisztikai adatot használni, ahol a szociális dolgozók bére együtt van a közfoglalkoztatottak bérével, de ez nem jó, mert az egy másik terület. Tehát, ha csak azt nézik meg, hogy a szociális területen ki dolgozik, akkor az a helyzet, hogy az elmúlt tíz évben közel 120 százalékkal nőtt a bér, ami a nemzetgazdasági átlaghoz képest magasabb bérnövekedést jelent. Ezt szerintem azért fontos tisztázni. Mint ahogy azt is: az, hogy elfelejtette volna a kormány a területet, 2010 óta minden évben történt béremelés ezen a területen. Világos, hogy ez egy olyan terület, ahol mindenki, akinek van hozzátartozója, vagy ismeri a területet, az azt mondja, hogy a világ minden pénzét odaadná azért, hogy a közeli hozzátartozóját jól ápolják, tehát ennek nyilván van egy érzelmi oldala is, a másik oldalon pedig van egy költségvetési vonzata is. Köszönöm szépen egyelőre. [[Taps a kormánypártok soraiban.]]
Köszönöm szépen, államtitkár úr. Egyperces viszonválaszra Ungár Péter képviselő urat illeti a szó. Parancsoljon!
Akkor vegyünk egy olyan adatot, amit az EMMI honlapjáról szedtem, tehát remélhetőleg nem lesz ebben vita. 78 százaléka a szociális dolgozóknak a garantált bérminimumnak megfelelő bérezést kap. Remélem, ezt az állítást elfogadja, és remélem, elfogadja, hogy ez egy súlyos probléma. Önök azt szokták mondani, hogy a szociális szektorban dolgozók nem a pénzért dolgoznak, hanem elhivatottságból. Ez így van, ezek az emberek elhivatottságból dolgoznak, de most már olyan helyzetet teremtettek, hogy az elhivatott szakmájukat a pénz miatt nem tudják végezni. Ki kell fizetni a rezsit, kell a gyermekek iskoláztatására pénzt adni! Az ön szavaiból például a legszörnyűbb az volt, hogy elmondják mindig ezt a 14 százalékos emelést, amit a koronavírus-járvány előtt megtettek a szociális dolgozóknak. Ön is pontosan tudja, hogy ebből 8 százalék a minimálbér éves emeléséből jött, tehát 6 százalékot emelkedett a szociális dolgozók bére, ami az átlagdolgozónak kilencezer forint. Tehát, amikor elmondja, hogy évente ez emelkedett, akkor tudja, hogy a legtöbb évben ez tízezer forint alatt volt nominálisan. Úgyhogy ne bűvészkedjen a számokkal, hanem adják meg az egyszeri [[Az elnök a csengő megkocogtatásával jelzi az idő leteltét.]] 500 ezer forintos bérkiegészítést!
Köszönöm szépen, képviselő úr. Egyperces viszonválasz illeti meg államtitkár urat is. Parancsoljon!
Köszönöm a szót, elnök úr. Az utolsó mondatnál hadd folytassam, hogy milyen bűvészkedés zajlik. Az idei évben a 14 százalék átlag 30 ezer forintot jelentett [[Ungár Péter: Nem.]] nem tízezer forintot. Tehát az 30 ezer forintot jelentett, ezt korábban is elmondtuk. Az a helyzet, hogy a szociális területen mindenkinek a keresete úgy áll össze, hogy van egy bruttó bér, és van egy kiegészítő pótlék, ami nem a műszakpótlék, nem az esti pótlék, hanem mindenki megkapja a kiegészítő pótlékot. A kettő összesen jelenti valakinek a jövedelmét, és az a helyzet, hogy ebben a tekintetben az elmúlt tíz évben minden évben történt emelés.Az pedig, hogy idén megtörtént a járvány előtt, azt gondolom, pontosan azt bizonyítja, hogy a területen lévőkről nem feledkezünk el. Amikor a szociális munka napját említi, az a helyzet, hogy a szociális munka napját is ez a kormány vezette be, egyébként azon a napon munka nélküli napot biztosítva a területen dolgozóknak, akiknél mindez lehetséges. Ezt meg lehetett volna tenni 2010 előtt is, de mégis csak most történt meg [[Az elnök a csengő megkocogtatásával jelzi az idő leteltét.]] ami azt gondolom, hogy jelképes. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Képviselőtársaim! Mellár Tamás képviselő úr, a Párbeszéd képviselője, azonnali kérdést kíván feltenni a belügyminiszternek: „Mi folyik itt?” címmel. Tisztelt Képviselő Úr! Miniszter úr távollétére tekintettel Kontrát Károly államtitkár urat jogosította föl a válaszadásra. Parancsoljon, képviselő úr, öné a szó.
Köszönöm szépen, elnök úr. Tisztelt Ház! Kedves Államtitkár Úr! A koronavírus-járvány második hullámában milyen intézkedéseket tervez a kormány annak érdekében, hogy könnyítse az önkormányzatok munkáját? Ezt a kérdést szeretném föltenni azért is, mert igen indokolt a kérdés, hiszen az elmúlt hónapokban azt lehetett látni, hogy az Orbán-kormány igen kreatív volt a tekintetben, hogy hogyan vonjon el forrásokat az önkormányzatoktól, és hogyan lőcsöljön rájuk újabb és újabb feladatokat. Azt gondolom, hogy a cél elég nyílvánvaló volt: ellehetetleníteni az ellenzéki önkormányzatokat. Azonban ne felejtsék el önök ott kormányzati oldalon, hogy az ellenzéki városok produkálják Magyarország teljes GDP-jének több mint 50 százalékát. Tehát akkor, amikor megszorításokat foganatosítanak, amikor meg akarják keseríteni és nehezíteni az önkormányzatok dolgát, akkor gyakorlatilag magának az országnak a termelési potenciálját rongálják. Tehát ez a fajta önkormányzat-csonkítás egyben öncsonkítás is.Azt szeretném megkérdezni öntől, államtitkár úr, hogy egyetérte ön azzal, hogy az európai uniós védekezési pénzek fele közvetlenül az önkormányzatokhoz jusson, tekintettel arra, hogy mind a javak megtermelésében, mind a járvány elleni védekezésben legalább ilyen arányban részt vesznek. És vajon egyetérte azzal, hogy a Szabad Városok Szövetsége által kezdeményezett helyi népszavazások eredménye a kormány számára is kötelező érvényű legyen, tehát, hogy a kormány ezt fogadja el, és ennek megfelelően kerüljenek ezek a források szétosztásra? Köszönöm szépen.
Köszönöm szépen, képviselő úr. Mint említettem, a választ Kontrát Károly államtitkár úr fogja megadni. Parancsoljon, államtitkár úr, öné a szó.
Köszönöm a szót, elnök úr. Tisztelt Elnök Úr! Tisztelt Országgyűlés! Tisztelt Képviselő Úr! Legelőször is azt szeretném elmondani, hogy a járvány elleni védekezés sikerének kulcsa a maszkviselési szabályok betartása. A mai naptól szigorítunk, mert szigorítani kell. Kötelező a maszk használata az üzletek és tömegközlekedési eszközök mellett a mozikban, a színházakban, a bevásárlóközpontok területén, az egészségügyi és szociális intézményekben, ügyfélfogadási irodákban, a szabadtéri rendezvényeken, sportrendezvényeken, valamint a vendéglátóhelyeken és szórakozóhelyeken is. Eddig a rendőrség felvilágosítást adott, most pedig szigorúan ellenőrizni és büntetni fogja azokat, akik a maszkviselési szabályokat megszegik. Mától új világ kezdődött, a rendőr eddig segített, magyarázott és kért, mától pedig büntetni kell.A rendőrség a szórakozóhelyekre, vendéglátóhelyekre és a sportrendezvényekre kiterjesztett maszkhasználati kötelezettséget saját hatáskörben ellenőrizheti és ellenőrizni is fogja. Szabályszegés esetén egymillió forintos bírságig terjedhet a büntetés, de akár be is zárhatják az üzleteket. A rendőrségnek tehát megvan a joga, hogy bezárja akár az éttermet vagy boltot, javaslatot tegyen a kulturális rendezvények bezárására. Biztosíthatom önöket, tisztelt képviselő úr, önt is, hogy a rendőrség teljesíteni fogja és végre fogja hajtani ezt a feladatát. Ami pedig az önkormányzatokat érinti, szeretnék köszönetet mondani azoknak az önkormányzatoknak, akik valóban kivették részüket a vírus elleni védekezésből, hiszen ez közérdek, mondhatni: ez nemzeti érdek, de azt tapasztaljuk, hogy a baloldali önkormányzatok vagy az ön által használt kifejezéssel az úgynevezett szabad önkormányzatok lövészárkokat építenek ki, és nem az együttműködést keresik. Az ön által felvetett javaslatokkal nem értek egyet, hiszen Magyarország Kormánya az elmúlt tíz esztendőben az önkormányzatokat közel 1400 milliárd forintos adósságtól mentesítette, és a 2020-as [[Az elnök a csengő megkocogtatásával jelzi az idő leteltét.]] költségvetésben pedig 16 százalékkal magasabb támogatást biztosít az önkormányzatok számára, mint a 2019-esben. [[16.20]] Tehát az ön javaslatai megalapozatlanok, azokat nem tudjuk elfogadni. Arra kérem önt, hogy azoknak az úgynevezett szabad önkormányzatoknak a figyelmét, amelyeket ön képvisel, hívja fel arra, hogy vegyék ki a védekezésből a részüket. Köszönöm szépen. [[Taps a kormánypárti padsorokban.]]
Köszönöm szépen. Egyperces viszonválaszra megadom a szót Mellár Tamás képviselő úrnak. Parancsoljon!
Köszönöm szépen, államtitkár úr. Egy dologban egyetértünk: valóban szükség van központi intézkedésekre, mert azok nélkül a dolog nem megy. Azonban hogy az állami segítségnyújtás, pláne a címzett állami segítségnyújtás mennyire hathatós az önkormányzatok számára, a tekintetben nekünk, pécsieknek van negatív tapasztalatunk, hiszen 2014-ben, amikor rendezték az adósságállományt, azt követően, ’14-19 között a pécsi önkormányzatnak sikerült 20 milliárd forint adósságot újból fölhalmoznia, mert ezek címkézett pénzek voltak, pontosan ugyanolyanok, mint amit most ad a kormányzat a Pécsi Tudományegyetemnek 5,7 milliárd forintot. De ez az 5,7 milliárd forint nem szabadon felhasználható, hanem egyenesen tovább kell hogy utalják Mészáros Lőrinc építőipari cégének azért, mert megemelkedtek az építőipari költségek. Tehát azért szerettem volna azt kérni önöktől, hogy legyen egy ilyen megosztás [[Az elnök a csengő megkocogtatásával jelzi az időkeret leteltét. Nacsa Lőrinc közbeszól.]] hogy az önkormányzatok saját maguk tudják eldönteni, hogy mire akarnak költeni. Elnézést kérek a túllépésért, bocsánat.
Köszönöm szépen, képviselő úr. Egyperces viszonválasz illeti meg az államtitkár urat is.
Tisztelt Képviselő Úr! Azt gondolom, hogy az ön korábbi munkássága alapján ez a megállapítása vagy ez a hozzászólása nem egy megalapozott hozzászólás, hiszen ön sem gondolja komolyan, hogy az megfelel a valóságnak.Hadd mondjak egy nagy különbséget. 2010-ben az önkormányzatok olyan helyzetben voltak, hogy egy adósságátvállalási csomagot ahogy mondtam, 1400 milliárd forintot kellett átvállalni. 2010-ben Budapest Főváros Önkormányzata több száz milliárd forintos adósságot hagyott az új vezetésre, Tarlós Istvánra, most pedig, amikor 2019. október 13-át követően átvette az új fővárosi főpolgármester a város vezetését, akkor több mint 165 milliárd forint plusszal vette át. Ez a különbség önök között és közöttünk. Azt mondják a választópolgárok egyébként, hogy a baloldal rontani tud, a jobboldal, a Fidesz pedig építeni tud. [[Az elnök a csengő megkocogtatásával jelzi az időkeret leteltét.]] Ez a különbség köztünk, tisztelt képviselő úr. [[Taps a kormánypárti padsorokban.]]
Köszönöm szépen, államtitkár úr. Tisztelt Országgyűlés! Képviselőtársaim! Dunai Mónika képviselő asszony, a Fidesz képviselője, azonnali kérdést kíván feltenni az igazságügyi miniszternek: „Végezhete bármilyen feladatot önkormányzatoknál egy felfüggesztett ügyvéd?” címmel.Tisztelt Képviselő Asszony! Tájékoztatom önt, hogy a miniszter asszony távolléte miatt válaszadásra Völner Pál államtitkár urat jogosította föl. Dunai Mónika képviselő asszonyé a szó. Parancsoljon!
Köszönöm szépen a szót. Tisztelt Elnök Úr! Tisztelt Államtitkár Úr! Tisztelt Ház! Kemény két évet kellett várnunk arra, hogy az Ügyvédi Kamara felfüggessze Gyurcsány Ferenc hatmilliárdos költségvetési csalással vádolt ügyvédjének, a baloldali önkormányzatok által közpénzből eltartott Czeglédy Csabának a tagságát.Mindez már megtörténhetett volna akkor, amikor vádat emeltek ellene bűnszervezetben, különösen jelentős értékre elkövetett költségvetési csalás bűntette miatt. A törvény ugyanis mérlegelési lehetőséget biztosít a kamarának a tagság felfüggesztését illetően akkor, ha egy gyakorló ügyvéd ötévnyi vagy annál súlyosabb börtönbüntetéssel fenyegetett bűncselekmény vádlottja. Hozzátenném, egy normális ügyvéd ilyen esetben önként függeszti fel tagságát és tevékenységét. A felfüggesztésre Czeglédy kétségbeesett tombolással reagált. [[Közbeszólások a Jobbik padsoraiból. Nacsa Lőrinc: Hogy védi!]] Méltatlan hangnemet ütött meg a kamara elnökével szemben, koncepciós perről zagyvált, sőt még azt is bejelentette, hogy zugügyvédként fogja folytatni pályafutását. [[Nacsa Lőrinc: Bűnöző! Az elnök csenget.]] A baloldal persze most mély hallgatásba burkolózik. Abszurd, hogy a jogállamiság vészharangjait naponta kongató baloldal továbbra is a keblén melengeti Gyurcsány Ferenc ügyvédjét, aki az állam mellett a társadalom legvédtelenebb csoportjait is megkárosította. Szégyenteljes, hogy az adócsaló ügyvéd irodáját közpénzből tartják el a baloldali önkormányzatok azzal, hogy milliós nagyságrendű szerződéseket kötnek vele. Az elhangzottakra tekintettel kérdezem a tisztelt államtitkár urat, hogy végezhete bármilyen feladatot önkormányzatnál egy felfüggesztett ügyvéd. Várom megtisztelő válaszát. [[Taps a kormánypárti padsorokban.]]
Köszönöm szépen, képviselő asszony. A választ Völner Pál államtitkár úr fogja megadni. Parancsoljon, államtitkár úr, öné a szó.
Köszönöm a szót, elnök úr. Tisztelt Ház! Tisztelt Képviselő Asszony! Valóban sokat kellett arra várni, hogy az Ügyvédi Kamara végre felfüggessze Czeglédy Csaba kamarai tagságát. Mindez hivatalosan azt jelenti, hogy sem az önkormányzatnál, sem máshol nem folytathat a jövőben ügyvédi tevékenységet. Persze joggal várhatnánk, hogy egy olyan ügyvédet, akit már korábban adócsalás, magánokirat-hamisítás, számviteli fegyelem megsértése és más bűncselekmények miatt jogerősen elítéltek, jelenleg pedig 6 milliárd forintos, bűnszervezetben elkövetett költségvetési csalással vádolnak, ilyet nem alkalmaz senki, főleg nem az önkormányzatok. Nem is alkalmazhatnának, hiszen egy olyan ügyvéd, aki ellen büntetőeljárás folyik, kizárás esetén alapból nem praktizálhat. A baloldalon azonban mindez nem számít. Ha valaki Gyurcsány Ferenc jóbarátja, akkor mindegy, milyen bűncselekményeket követett el korábban. Mindent be is vetettek, hogy a bukott miniszterelnök cégétől kölcsönöket kapó Czeglédyt megvédjék. Még az európai parlamenti listájukra is felvették, hogy a mentelmi jog mögé bújva kivonhassák a büntetőeljárás alól. Gyurcsányék erkölcsi mércéjét egyébként jól jellemzi, hogy Niedermüller Péter, a VII. kerület DK-s polgármestere azt mondta, soha, de soha nem fogja megengedni, eltűrni, hogy az önkormányzatban, annak környékén bárki is lopjon vagy bármilyen törvénytelenséget kövessen el, aki pedig mindennek ellenére ezt teszi, attól azonnal elválnak és utána szerződést köt egy büntetőeljárás alatt álló ügyvédi iroda tagjával. A DK-s polgármester Budai Gyula képviselőtársamnak írt válaszlevelében most azzal a nevetséges érvvel védekezik, hogy nem Czeglédyvel, hanem ügyvédi irodájával kötöttek szerződést, hogy az ügyvédnek nem fizet megbízási díjat. Nem hagyhatjuk figyelmen kívül, hogy nemcsak az erzsébetvárosi, hanem az újbudai önkormányzat DK-s önkormányzat is busás megbízásokkal látta el Gyurcsány háziügyvédjét. Gyakorlatilag összefüggnek a dolgok. Egyik nap egy bűnöző ügyvédet fizetnek, másnap áramot lopnak bitcoinbányászatra hivatkozva. Mit tudhat Czeglédy Csaba, hogy ennyi pénzt fizetnek neki? [[Taps a kormánypárti padsorokban.]]
Köszönöm szépen, államtitkár úr. Egyperces viszonválaszra Dunai Mónika képviselő asszonyt illeti a szó. Parancsoljon!
Köszönöm szépen a szót. Tisztelt Elnök Úr! Tisztelt Államtitkár Úr! Köszönöm szépen a választ, azt elfogadom. Azonban továbbra is várjuk az érintett polgármesterek nyilatkozatait arról, hogy meddig fogják még ezt a pénzpumpát a Czeglédy Irodával kapcsolatban továbbra is működtetni. Ezzel kapcsolatban, amint államtitkár úr is elmondta, a minap dr. Budai Gyula képviselőtársam írásbeli kérdést intézett két budapesti polgármesterhez: Niedermüller Péterhez és László Imréhez. Azt szerette volna megtudni, és erre várjuk mi is a választ, hogy mikor szüntetik meg ezeket a szerződéseket Czeglédy irodájával. Meddig tudjuk még azt látni, és meddig kell azt eltűrnünk nemcsak nekünk itt, a parlamentben, hanem minden magyarnak, hogy közpénzből, minden magyar pénzéből fogják továbbra is működtetni azt a pénzpumpát, amely a baloldal által támogatott Czeglédy Csaba irodájába vándorol? Köszönöm szépen a figyelmet. [[Taps a kormánypárti padsorokban.]]
Köszönöm szépen, képviselő asszony. Egyperces viszonválasz illeti meg Völner Pál államtitkár urat is. Parancsoljon!
Köszönöm a szót, elnök úr. Tisztelt Ház! Nagyon érdekes jelenség, hogy általában egy ügyvédet azért foglalkoztatnak, hogy a jogszerűséget be lehessen tartani, úgy, hogy ezeknél az önkormányzatoknál, melyeket a DK vezet, egy olyan emberre bízzák az önkormányzatnál ezeket az ügyeket, aki bűncselekményeket követett el, illetve büntetőeljárás alatt áll. De hát madarat tolláról, embert barátjáról, pártot ügyvédjéről, ha tovább akarjuk mondani a népi mondást, vagy hát, tovább is mehetnénk, megint csak a baloldal mondásához igazodva: elvtárs, segítsd a lebukottakat! [[Derültség és taps a kormánypártok padsoraiban.]]
Köszönöm szépen, államtitkár úr. Tisztelt Országgyűlés! Képviselőtársaim! Vejkey Imre képviselő úr, a KDNP képviselője, azonnali kérdést kíván feltenni a belügyminiszternek: „Mit tesznek a hatóságok a maszkviselésre vonatkozó szabályok betartása érdekében?” címmel. [[16.30]] Igen tisztelt Képviselő Úr! A miniszter úr távolléte miatt válaszadásra Kontrát Károly államtitkár urat jogosította föl. Most Vejkey Imre képviselő urat illeti a szó. Parancsoljon!
Tisztelt Elnök Úr! Köszönöm a szót. Tisztelt Államtitkár Úr! Napjainkban a világjárvány elleni küzdelemben immár a második hullámban vagyunk, mely Európa-szerte újult erővel tombol. Ma az életek megóvása az elsődleges feladatunk, ahogy az ország működőképességének fenntartása is, a Fidesz-KDNP-kormány pedig minden döntésével ezt a két célt igyekszik elérni. Eközben pedig a baloldali politikusok folyamatosan akadályozni próbálják a kormány vírus elleni védekezését, és egyre abszurdabb nyilatkozatokat tesznek, sőt még arra is van energiájuk, hogy újabb és újabb álvideókat készítsenek, vagy éppen a hívőket provokálják Müller Cecília keresztje miatt. Tisztelt Államtitkár Úr! Mindezen provokációk közepette is mi, a Fidesz-KDNP arra törekszünk, hogy az egyéni felelősség, a közös felelősség, a hatóságok felelőssége határozza meg napjainkban a védekezést. Sajnos napról napra nő a koronavírus-fertőzöttek száma, egyre több új esetet igazolnak a laboratóriumi vizsgálatok, nő a kórházi kezelésre szorulók száma. Ezért döntő fontosságú az egyéni felelősség, a maszkhasználat, a megfelelő távolságtartás és a gyakori kézmosás. A maszkviselés bizonyítottan, szinte 80 százalékban megakadályozza a vírus továbbadását. Aki viszont nem hordja, és esetleg nem tartja be az előírásokat, az felelőtlenül, mások egészségével is játszik. Jelenleg hatéves kortól kötelező a maszkhasználat az üzletek és a tömegközlekedési eszközök mellett a mozikban, színházakban, bevásárlóközpontok területén, az egészségügyi és szociális intézményekben, az ügyfélfogadási irodákban, szabadtéri rendezvényeken, sportrendezvényeken, vendéglátóhelyeken és szórakozóhelyeken is. Tisztelt Államtitkár Úr! Mialatt a Fidesz-KDNP küzd a magyar emberek érdekében, addig a magyarországi baloldal nem szavazta meg a vonatkozó szigorító rendelkezéseket. [[Az elnök csengetéssel jelzi az idő leteltét.]] Tavasszal sem támogatták a rendkívüli jogrend meghosszabbítását, nem szavazták meg a koronavírus-törvényt. Tisztelt Államtitkár Úr! Azt kérdezem, mit tesznek a hatóságok a maszkviselésre vonatkozó [[Az elnök kikapcsolja a mikrofont.]] szabályok betartása érdekében. Várom válaszát. [[Taps a kormánypártok padsoraiból.]]
Köszönöm szépen, képviselő úr. Mint említettem, Kontrát Károly államtitkár úr válaszol az elhangzottakra. Parancsoljon, államtitkár úr!
Köszönöm a szót, elnök úr. Tisztelt Elnök Úr! Tisztelt Országgyűlés! Tisztelt Képviselő Úr! A járvány elleni védekezés sikerének kulcsa most a maszkviselési szabályok betartása. A mai naptól szigorítunk, mert szigorítani kell. Ezért a kormány rendeletében többek között kötelező a maszk használata az üzletek és a tömegközlekedési eszközök mellett a mozikban, a színházakban, a bevásárlóközpontok területén, az egészségügyi és szociális intézményekben, az ügyfélfogadási irodákban, a szabadtéri rendezvényeken és sportrendezvényeken, valamint a vendéglátóhelyeken és szórakozóhelyeken is.Az ellenőrzések tekintetében tehát mától új világ kezdődik: a rendőr eddig segített, magyarázott és kért, mától azonban büntetni kell, mert aki nem viseli, nem hordja a maszkot, az nemcsak saját egészségével, hanem a másokéval is játszik. A védekezés közös felelősség, mindenkinek része van benne. A rendőrség a szórakozóhelyekre, a vendéglátóhelyekre és a sportrendezvényekre kiterjesztett maszkhasználati kötelezettséget saját hatáskörben ellenőrizheti, és ellenőrizni is fogja. Szabályszegés esetén pedig akár egymillió forintig terjedő bírságot is kiszabhat, de akár be is zárhatják az üzletet. A rendőrségnek tehát megvan a joga, hogy bezárja adott esetben az éttermet, bezárja a boltokat, ahol nem tartják be a szabályokat, javaslatot tegyen, és bezárja a kulturális rendezvényeket. Tisztelt Képviselő Úr! Tisztelt Országgyűlés! Biztosítani tudom önöket, hogy a rendőrség, Magyarország rendőrsége ezt a feladatot is végrehajtja, közös célja, közös célunk, a kormány célja az, hogy megvédjük a magyar embereket. Együtt sikerülni fog. Bízunk abban, hogy ezeknek az új szabályoknak, ezeknek a szigorú szabályoknak a betartásával sikerül elérni közös célunkat, a magyar emberek megvédését. Köszönöm kérdését. [[Taps a kormánypártok padsoraiból.]]
Köszönöm szépen, államtitkár úr. Egyperces viszonválaszra Vejkey Imre képviselő urat illeti a szó. Parancsoljon!
Tisztelt Államtitkár Úr! Mindenekelőtt köszönöm megtisztelő válaszát. Már a nemzeti konzultáció is megmutatta, hogy a közös védekezés különböző szintjei és formái közül a felelős védekezés jegyében a polgárok legnagyobb arányban a maszkviselést támogatják. Ennek fontosságát a járványügyi szakemberek is minden alkalommal hangsúlyozzák. Tavasz óta rengeteg tapasztalat gyűlt össze a megbetegedésekről, ami ellen az egyik legfontosabb védekezési eszköz, és ami talán a legkevesebb kellemetlenséggel is jár, maga a maszkviselés. A szabályok szigorításával a jelen helyzetben a Kereszténydemokrata Néppárt is teljes mértékben egyetért. Kérem a kormányt, továbbra is szerezzen érvényt a szabályok betartásának. Köszönöm.
Köszönöm szépen, képviselő úr. Egyperces viszonválaszra államtitkár urat illeti a szó. Parancsoljon!
Köszönöm a szót, elnök úr. Tisztelt Elnök Úr! Tisztelt Országgyűlés! Tisztelt Képviselő Úr! Bízunk abban, hogy az állampolgárok megértik saját érdekükben is a maszkviselési szabályok szigorításának fontosságát, és eleget tesznek ennek. És azt is tudom ígérni, hogy a hatóságok ellenőrzési tevékenységükkel hozzájárulnak ahhoz, hogy ezek a szigorú szabályok megvalósuljanak, hiszen úgy gondoljuk, hogy az új típusú koronavírus-járvány második hullámának leküzdéséhez a meghozott szabályok betartása a legfontosabb, közérdek, nemzeti érdek az, hogy meg tudjuk állítani a vírus terjedését, és meg tudjuk védeni a magyar embereket. Ha pedig azt tapasztaljuk, hogy ezeket a szigorú maszkviselési szabályokat nem tartják be, akkor erőből kell ezeket betartatnunk. Bízunk abban, hogy közösen, összefogva, a hatósággal is együttműködve betartják az állampolgárok ezeket a szabályokat, és meg tudjuk védeni a magyar embereket. Köszönöm az azonnali kérdését, hogy erre a nagyon fontos szabályra felhívta a parlamentben a figyelmet. Köszönöm szépen. [[Taps a kormánypártok padsoraiból.]]
Köszönöm szépen, államtitkár úr. Tisztelt Országgyűlés! Lukács László György képviselő úr, a Jobbik képviselője, azonnali kérdést kíván feltenni az emberi erőforrások miniszterének: „Milliók.” címmel. Tisztelt Képviselő Úr! Miniszter úr távolléte miatt válaszadásra Fülöp Attila államtitkár urat jogosította föl. Lukács László György képviselő urat illeti a szó. Parancsoljon!
Köszönöm szépen a szót. Tisztelt Elnök Úr! Tisztelt Államtitkár Úr! Amikor a fideszes képviselőtársaink két héttel ezelőtt örömködtek, hogy a brutálisan nagy, 600 ezer forintos bírságok nem fognak vonatkozni a maszkviselési szabályt megsértőkre, csak a karanténszabályt megsértőkre, akkor még mindenki bizakodott, és mindenki úgy gondolta, hogy rendben lesz a helyzet. Mára kiderül, hogy ez nem igaz: a maszkviselési szabályok megsértéséért a mai naptól akár egymillió forintra is büntethetik a magyar állampolgárokat, illetve azokat a boltokat, ahol ezt tapasztalják, egy évre is bezárhatják. Érdekes pálfordulás ez fideszes képviselőktől, különös tekintettel arra, hogy Gulyás Gergely szavaira mindannyian emlékszünk, aki a koronavírus-járványról azt mondta, hogy valójában mi, akik itt a teremben jelen vagyunk, még ha a hölgyek kortalanok is, nyugodtan összevissza fertőzhetjük egymást, abból legfeljebb egy kellemetlen influenza tünetei következnek, ha valaki nem beteg egyébként. Müller Cecília a maszkról egyébként pedig azt mondta, tudják, arról a maszkról, amiről azt mondták most, hogy egymillió forintos büntetés jár, ha valaki nem viseli, szóval, ő azt mondta, még tavasszal: a szájmaszk viselése, ami a védettség hamis illúzióját kelti, még káros is. Sőt, azt mondta, önmagában ez nem elégséges a biztonságunkhoz, mert a maszk viselése nem fogja megállítani a járvány terjedését. Úgy tűnik, Farkas Őrs, a kormányzati propaganda egyik szóvivője komolyan is vette ezt a kijelentését, hiszen a Fradi-meccsen maszk nélkül szelfikirálykodott a páholyban. Ehhez képest Orbán Viktor az elmúlt napokban pedig már azt mondja, hogy a maszkviselésen múlik a járvány megfékezése, sőt azt is mondja, hogy mindenkinek az egyéni felelőssége az, hogy mi lesz a járvánnyal, holott neki kellene védekeznie. Pedig valójában mit kellett volna tenni? Ingyenes, minden állampolgárnak járó maszkot kellett volna adni a tonnaszámra Magyarországra behozott maszkokból, a nemzeti konzultáció helyett vagy a mellé egyébként nyugodtan juttathattak volna minden háztartásba maszkot, ha ennyire fontos annak a viselése. Márpedig fontos annak a viselése. De világos, önök a bírságolástól várják, hogy az emberek szabálykövetőek legyenek. Mindezt teszik úgy, hogy Orbán Viktor egész Európában a leglátványosabban hagyja, hogy a vírus diktálja a tempót, ezt a tempót pedig nem fogjuk bírni, sem a hazai kórházak, sem az ellátók, sem pedig végső soron az emberek. A kérdés annyi, tisztelt államtitkár úr: mennyi pénzt akarnak behajtani a magyar emberektől bírságokból? [[Taps a Jobbik soraiból.]]
Köszönöm szépen. Tisztelt Képviselő Úr! A választ Fülöp Attila államtitkár úr fogja megadni. Parancsoljon, államtitkár úr! Öné a szó. [[16.40]]
Köszönöm szépen a szót, elnök úr. Tisztelt Országgyűlés! Tisztelt Képviselő Úr! Az utolsó mondata az volt, hogy a leglátványosabban Orbán Viktor miniszterelnök úr, illetve a magyar kormány nem foglalkozik a járvánnyal vagy hagyja magára az érintetteket. Rengeteg statisztika elhangzott itt az elmúlt órákban is, hogy ez az állítás miért nem valós és miért nem így van. Az a helyzet, hogy azoknak a járványügyi intézkedéseknek, amelyeket a kormány megtett, és amelyeket a parlament megszavazott, pontosabban a baloldali ellenzék kivételével megszavazott, azoknak pont az volt a céljuk, hogy márciustól kezdve legyen egy folyamatos rend abban, hogyan kezeljük a járványt. A mostani része arról szól, hogy bízunk abban a felelősségteljes magatartásban, amivel mindenki hozzá tud járulni ahhoz, hogy megfékezzük ezt a járványt, ennek egy fontos eleme az, hogy egyébként most mindenki maszkot viseljen. Azért történik a mai naptól egy új korszak, mert most már nemcsak kérni szeretnénk, hanem mögötte szankció van azért, hogy mindenki tartsa be. Mindannyiunkon múlik, tízmillió emberen, hogy ezt a járványt mennyire sikerül izolálni, mennyire sikerül karanténban tartani, mennyire sikerül mindenkinek az egészségét és az életét megóvni. Kontrát képviselő úr, államtitkár úr az előbb kifejtette pontosan azt, hogy november 2-ától ez miért lépett életbe, miért lépett az életbe, hogy a vendéglátóhelyeken és a szórakozóhelyeken is kötelező a maszkot viselni. Még egyszer szeretném felhívni a figyelmet arra, hogy meg lehet nézni nyugat-európai országokat, amelyek valóban úgy festenek, hogy egyre drasztikusabb intézkedéseket hoznak, teszik ezt azért, mert addig nem tudták megállítani, és egyébként a mostani drasztikus intézkedések kapcsán igazából az az elvárásuk, hogy majd megállítsák a járványt. De egyelőre azt látjuk, hogy ha a hozott intézkedés nincs betartva, akkor egy lépést kell tenni, a hozott intézkedés betartásáért kell lépést tenni. Köszönöm szépen. [[Taps a kormánypártok padsoraiból.]]
Köszönöm szépen, államtitkár úr. Egyperces viszonválaszra Lukács László György képviselő úré a szó. Parancsoljon!
Köszönöm szépen. Egy dologban biztosan egyetérthetünk: igenis fontos, hogy mindenki viseljen maszkot.Nem olyan régen Orbán Viktorral pont ebben a Házban vitáztam ebben a témában. Ő azt mondta emlékeztetem rá , hogy „nem tudom garantálni a magyaroknak azt, hogy lesz elég védőmaszk az országban”. Úgy tűnik, Orbán Viktor azt tudja garantálni cserébe, hogy bírságból viszont mindenkinek jutni fog, és azt a maszkokkal szemben még meg is fogják kapni az emberek. Hogy egyértelmű legyen, a helyes megoldás, tisztelt államtitkár úr, az lenne, hogy széles körű maszkhasználatot propagálnának, ezt a kezdetektől fogva jó példával elöl járva tartanák be, és szükség lenne széles körű, kiterjedt tesztelésre. Ha ez nincs, akkor hagyjuk, hogy a vírus diktálja a tempót, azt a tempót, amit nem fogunk bírni. Tisztelt Államtitkár Úr! Még egy utolsó kérdés, hiszen erre nem sikerült válaszolnia: mennyi bírságot akarnak beszedni az emberektől most ősszel? [[Taps a Jobbik padsoraiból.]]
Köszönöm szépen, képviselő úr. Egyperces viszonválasz illeti meg Fülöp Attila államtitkár urat is. Parancsoljon, államtitkár úr!
Köszönöm a szót. Tisztelt Elnök Úr! Tisztelt Képviselő Úr! Önök bírságban gondolkodnak, mi meg abban gondolkodunk, hogy megállítsuk a járványt. Tehát az intézkedés azért született, hogy mindenkinek a figyelmét most már felhívjuk komolyan és súlyosan arra, hogy ahhoz, hogy megállítsuk a járványt, szükséges ez az intézkedés is, illetve ennek a betartása; mint ahogy márciustól kezdődően különböző fázisa és különböző fertőzöttségi rátája volt ennek a vírusnak, úgy születtek különböző intézkedések. Úgyhogy továbbra is azt tudom mondani, hogy ez egy szükséges intézkedés, és azt reméljük tőle, hogy a társadalom ebben partner lesz és be fogja tartani a saját védelme érdekében. Köszönöm szépen. [[Taps a kormánypártok padsoraiból.]]
Köszönöm szépen, államtitkár úr. Tisztelt Országgyűlés! Képviselőtársaim! Bősz Anett képviselő asszony, a DK képviselője, azonnali kérdést kíván feltenni a pénzügyminiszter úrnak: „Mikor reagál a kormány érdemben a kialakult helyzetre?” címmel. Tisztelt képviselő asszony, a miniszter úr távolléte miatt válaszadásra Tállai András államtitkár urat jogosította fel. Bősz Anett képviselő asszonyt illeti a szó. Parancsoljon!
Köszönöm a szót, elnök úr. Tisztelt Képviselőtársaim! Tisztelt Államtitkár Úr! A kormány büszkén hirdeti, hogy nyár végén már többen dolgoztak, mint januárban. Ez jól hangzik, de messze nem a teljes igazság. A károk korrekt feltérképezése nélkül aligha lehetséges a sikeres válságkezelés. A munkaerőpiacnak természetes ingadozása van, a nyári hónapokban jellemzően többen dolgoznak, mint a téliekben, az adatokat ezért meg kell tisztítani a szezonális hatásoktól. A tavaly júniusi 3,2 millió főhöz képest a foglalkoztatottak száma 192 ezerrel csökkent, ez a veszteség ráadásul úgy jött ki, hogy a teljes állásban dolgozók létszáma egy év alatt 335 ezerrel csökkent, a legalább 60 órát, de nem teljes munkaidőben dolgozóké pedig 142 ezerrel nőtt. Ledolgozott munkaidőben mérve tehát a visszaesés akár további 100 ezerrel is nagyobb lehet. A meghirdetett, de a német mintától messze elmaradó kurzarbeitprogram tehát a statisztikai adatsorokban megtette a hatását, de ismert tény, hogy a magyar lakosság kétharmada nem képes arra, hogy egy váratlan kiadást korrigáljon, ilyen módon tehát a munkahelye hirtelen elvesztését sem tudja jövedelmi értelemben korrigálni. Ezek az emberek egyébként hozzájárulnak majd a kereslet elégtelenségéhez és ahhoz, hogy hazánkban beinduljon az a negatív gazdasági spirál, amely végül mindnyájunkat érinteni fog. Szeptemberben berobbant a járvány második hulláma, és a KSH gyorsjelentése szerint ennek megfelelően ismét 32 ezerrel csökkent a foglalkoztatottak száma augusztushoz képest. A probléma tehát ismét előttünk áll, hogy ennek a 32 ezer embernek meg kellett volna jelennie az álláskeresők számának növekedésében, ehelyett viszont azok száma is csökkent egy hónap alatt 21 ezerrel, legalábbis a kormány kimutatásai szerint. Tisztelt államtitkár úr, mindig azon az állásponton vagyok, hogy szembe kell néznünk a problémával. Tisztelettel kérdezem önt tehát, hogy mikor kívánnak érdemben reagálni a kialakult helyzetre. Várom megtisztelő válaszát.
Köszönöm szépen, képviselő asszony. Mint említettem, Tállai András államtitkár úr válaszol az elhangzottakra. Parancsoljon, államtitkár úr, öné a szó.
Köszönöm szépen, elnök úr. Tisztelt Országgyűlés! Tisztelt Képviselő Asszony! Először is tisztázzuk azt, hogy nem jó minisztériumhoz tette fel a kérdését, hiszen 2020. január 1-jétől a foglalkoztatáspolitikáért az innovációért és technológiáért felelős miniszter felel. De megtisztel, hogy ön a pénzügyminiszternél keresi a megoldást a foglalkoztatásra. Azonban úgy gondolom, hogy ha valóban végigolvasta volna az október 29-ei statisztikai jelentést a foglalkoztatottságról és a munkanélküliségről, akkor talán nem tette volna fel ezt a kérdést. Ugyanis valóban úgy van, ahogy mondja: augusztusban csúcson volt a foglalkoztatás, több mint 4,5 millióan dolgoztak, köszönhetően a szezonális hatásoknak, és 35 ezerrel csökkent a szeptemberi foglalkoztatás. Azonban ha ezt hasonlítjuk, akkor azt gondolom, hogy ezzel sem szégyenkezhet a kormány, hiszen egyrészt csökkent a közfoglalkoztatottak száma, másrészt a külföldön dolgozóké is. A 15-64 éves korosztály aktivitási rátája egy év alatt 0,7 százalékponttal, 73,5 százalékra emelkedett. Ugyanez a szám a 20-64 éves korosztálynál 75,5 százalék, ami meghaladja az Európai Unió stratégiájában meghatározott 75 százalékot. A munkanélküliség egy év alatt valóban nőtt és 4,4 százalékon áll, ami a válságot is figyelembe véve, még az európai uniós számokat is összevetve, igen kedvezőnek tekinthető. Köszönöm szépen.
Köszönöm szépen, államtitkár úr. Egyperces viszonválaszra Bősz Anett képviselő asszonyé a szó. Parancsoljon!
Köszönöm, elnök úr, és köszönöm a válaszát, államtitkár úr. Bodó Sándor államtitkár úrral egyébként nagyjából egy héttel ezelőtt nagyjából ugyanezeket a kérdéseket beszéltek át. Azt gondolom, mindig megéri másik minisztériummal is párbeszédet folytatni egy azonos problémáról, ugyanis azt gondolom, hogy gazdaságstratégiai tervezésért együtt felelős a két minisztérium.De a részletekbe menve is próbálok válaszolni ez alatt a fél perc alatt, ami hátravan. Államtitkár úr említette a külföldön dolgozókat és a közfoglalkoztatottakat. Én mindig amellett érveltem, hogy őket ne soroljuk a foglalkoztatottak közé, a közfoglalkoztatottak bére egész egyszerűen messze elmarad a kívánatostól, a külföldön dolgozóké pedig nem a magyar nemzetgazdaságban csapódik le, sem a keresleti oldalon, sem pedig az adózás oldalán. Tehát ilyen értelemben becsapjuk magunkat. Kérdezem én, hogy mi van azokkal, akik például fizetés nélküli szabadságra kényszerültek menni a karantén alatt, velük is kezdeni kell valamit, és azzal is, hogy rendkívül rövid a hazai álláskeresési járadék, ezzel is tovább növelve a válság veszélyét. Várom a megtisztelő válaszát.
Köszönöm szépen, képviselő asszony. Egyperces viszonválasz illeti meg Tállai András államtitkár urat is. Parancsoljon, államtitkár úr! [[16.50]]
Köszönöm szépen, elnök úr. Az álláskeresési járadék idejének és összegének az emelése egy nagyon régi vita közöttünk. Véleményünk szerint nem ez a megoldás. Nem az a megoldás, hogy az embereket arra ösztönözzük, hogy maradjanak otthon, és hosszabb ideig még nagyobb juttatást fognak kapni azért, hogy ne keressenek munkát, és ne próbáljanak a munkaerőpiacon elhelyezkedni. Pontosan ezek a számok, amelyeket az előbb ismertettem, bizonyítják azt, hogy a kormány stratégiája jó, jó az új álláshelyre létrehozott támogatási rendszer, és jó a munkahelyeket védő támogatási rendszer is, továbbá a szociális hozzájárulási adó 2 százalékpontos csökkentése is hozzájárul ahhoz, hogy kedvezőbb legyen a foglalkoztatási adat. Egyébként a kormányzati intézkedéseknek köszönhetően már 900 ezren részesültek valamilyen munkaerőpiaci képzési vagy egyéb támogatásban. Ez is a kormány foglalkoztatáspolitikai stratégiáját igazolja teljes mértékben. Köszönöm szépen. [[Taps a kormánypárti padsorokból.]]
Köszönöm szépen, államtitkár úr. Tisztelt Ház! Képviselőtársaim! Böröcz László képviselő úr, a Fidesz képviselője, azonnali kérdést kíván feltenni a Miniszterelnökséget vezető miniszternek: „Megengedhetőe, hogy a baloldal vezetője állami tisztviselőket fenyegessen?” címmel. Tisztelt Képviselő Úr! A miniszter úr távolléte miatt válaszadásra Orbán Balázs államtitkár urat jogosította fel. Most Böröcz László képviselő urat illeti a szó. Parancsoljon!
Köszönöm szépen a szót. Tisztelt Elnök Úr! Tisztelt Államtitkár Úr! Tisztelt Képviselőtársaim! Fekete-Győr András, a Momentum elnöke a minap egyértelmű kijelentést tett a víziójáról, hogy mi fog történni akkor, ha 2022-ben, ne adj’ isten, a baloldal nyeri meg a választásokat. Ezzel kapcsolatban idéznék néhány mondatot a Momentum elnökétől. „Orbán Viktor elutazik örökre keletre. Az ellenzéknek meglesznek azok az eszközei, amelyekkel fideszteleníteni tudja a magyar gazdaságot és a magyar államot. Rendszert, korszakot fogunk váltani mondta , és látható a történelemből, hogy ilyen helyzetekben ritka, hogy a funkcionáriusok hosszú távon kitartanak a bukott oldal mellett. Átállnak, de ez nem jelenti azt, hogy mondjuk, Polt Péter maradhat, hanem valamilyen alku keretében ő el tud távozni szabadon, de cserébe feladott embereket a jogállam számára, akiket különben nem tudtunk volna megszorongatni”. Hozzátette: „Köztársasági elnököt is nyilvánvalóan cserélni kell”.Kérdezem tisztelettel államtitkár urat, hogy mi ez, ha nem Magyarország legfőbb ügyészének és az állam vezetőjének nyilvános megfenyegetése. Azt gondolom, Fekete-Győr András ismételten átlépett egy határt, miközben pártja Brüsszelben mondvacsinált okokkal próbálja meg lejáratni Magyarországot, eközben itthon teljesen törvénytelenül mozdítanának el megválasztott állami tisztségviselőket. Vajon ehhez mit szólnának az Európai Bizottság Magyarország miatt folyton aggódó tagjai? Ezen túlmenően, mint az látszik, a baloldal egy esetleges ’22-es győzelem esetére, azon kívül, hogy gyűlöletet kelt és hergeli a Fidesz ellen az embereket, semmilyen érdemi koncepcióval nem rendelkezik az ország jövőjével kapcsolatban. Az elhangzottakra tekintettel kérdezném tisztelettel államtitkár urat, megengedhetőe, hogy a baloldal egyik vezetője állami tisztségviselőket fenyegessen azzal, hogy kormányváltás esetén zsarolással, törvénytelenül le fogják őket váltani. Köszönöm.
Köszönöm szépen, képviselő úr. A választ Orbán Balázs államtitkár úrtól fogjuk hallani. Parancsoljon, államtitkár úr, öné a szó.
Köszönöm a szót. Tisztelt Elnök Úr! Tisztelt Ház! Tisztelt Képviselő Úr! Én az Alaptörvényből tudok kiindulni, ami azzal összefüggésben kulcsfontosságú, hogy a legalitás talaján áll. A korábbi alkotmányban rögzített szabályok szerint fogadta el az Országgyűlés, tehát egy hatályos, érvényes és mindenki számára kötelező jogi dokumentumnak minősül. A közjogi tisztségek betöltésének rendjét, illetőleg az ezen tisztségekben a váltást az Alaptörvény rendezi. Tehát minden olyan politikai javaslat, amely ezen szabályok megsértésével szeretne közjogi tisztségeket betöltő személyeket megváltoztatni, az alaptörvény-ellenes, ilyen módon a hatalom kizárólagos megsértésének tekinthető, és alkotmányellenesnek minősül.Éppen ezért azt gondolom, egyrészt komolyan kell venni ezeket a típusú fenyegetőzéseket, és nem pártpolitikai alapon, hanem pártpolitikai logikán túlmutatóan, a legalitás és a józan ész talaján állva vissza kell utasítani. Másrészt viszont Fekete-Győr András és a Momentum, illetőleg a baloldal elmúlt hónapokban nyújtott politikai teljesítményét látva szerencsére túlzottan komolyan sem kell venni, rájuk kell legyinteni, szélsőséges provokációnak kell ezeket a megszólalásokat minősíteni. Egyébként pedig nagyon félelmetes precedens ez nemcsak abban az értelemben, hogy a közjogi tisztségviselőket fenyegeti, és a munkájukba beavatkoznak kívülről, hanem azért is, mert az egyszerű állampolgároknak sok mindent elmond, hogy ha a baloldal hatalomra kerülne, az milyen típusú hatalomgyakorlást jelentene. Azt hiszem, egyikünk sem akar se baloldaliak, se jobboldaliak ilyen országban élni. Köszönöm szépen a szót.
Köszönöm szépen, államtitkár úr. Egyperces viszonválaszra van lehetősége képviselő úrnak, úgyhogy Böröcz László képviselő úr következik. Parancsoljon!
Köszönöm szépen a szót. Tisztelt Elnök Úr! Tisztelt Államtitkár Úr! Abszolút egyetértünk abban, hogy azt hiszem, a Fidesz azt a politikát képviselte az elmúlt 30 évben, hogy a választásokat nyilván meg kell nyerni, és a megadott jogi keretek között az alkotmányosságot betartva nyilván lehet módosításokat eszközölni egyes struktúrákon az ország működése szempontjából, de be kell tartani azokat a legfontosabb alapvető szabályokat, amelyek által hosszú távú és kiszámítható jogállam lehet Magyarország. Már csak azért is bosszantó ez az egész ügy, mert Fekete-Győr András és a Momentum valóban az egyik élharcosa annak, hogy Brüsszelben a DK-val és az MSZP-s, jobbikos képviselőkkel karöltve folyamatosan feljelentik Magyarországot, és a jogállamiságra hivatkozva támadják Magyarországot. Nem elég, hogy Donáth Anna lebukott nem is olyan rég egy kikerült videófelvételnek köszönhetően, azért ha megnézzük, hogy ez a típusú gondolkodás honnan ered, hogy a szabadságra és az egyenlőségre való hivatkozással kik próbálnak meg kit eltörölni, akkor az egyértelműen a kommunizmushoz és a kommunista diktatúrához vezethető vissza. Ha még egy másodperc türelmet megengednek, egyetlenegy mondatot olvasnék fel: „Nekünk az ellenség nem oroszlán [[Az elnök a csengő megkocogtatásával jelzi az idő leteltét.]] hanem a patkány, mégpedig a döglődő patkány” mondta Donáth Ferenc 1948-ban. Köszönöm szépen. [[Taps a kormánypárti padsorokból.]]
Köszönöm szépen, képviselő úr, de önnek is felhívom a figyelmét az időkeretre. Egyperces viszonválaszra van lehetősége Orbán Balázs államtitkár úrnak is. Parancsoljon, államtitkár úr!
Egyik alkotmányjogász tanáromtól hallottam azt a mondást az egyetemen, hogy a hülyeség nem alkotmányellenes, és ez ilyen értelemben igaz, tehát mindenkinek joga van sületlenséget beszélni. Azt gondolom, fontos is, hogy ezt a jogot mindenki számára megvédjük, mert ez is a szabadsághoz kapcsolódik, és éppen ezért nagyon veszélyesek ezek a precedensek és ezek a megszólalások, mert nemcsak az állami funkciót betöltőket, hanem az egyszerű embereket is fenyegetik. Azt üzenik, hogy ebben az országban nem lehet másképpen gondolkozni, nem érdemes szabadon véleményt nyilvánítani, nem érdemes és nem szabad kiállni keresztény jobboldali magyar értékek mellett. Azt hiszem, ez egy olyan üzenet, amelyet mindannyiunknak még egyszer mondom, pártpolitikai hovatartozástól függetlenül vissza kell utasítani. Köszönöm szépen a szót. [[Taps a kormánypárti padsorokban.]]
Köszönöm szépen, államtitkár úr. Tisztelt Képviselőtársaim! 16 óra 58 perc van. Ezzel az azonnali kérdések időszakának a végéhez értünk.Most bizottsági jelentések és az összegző módosító javaslatok vitáival folytatjuk munkánkat. Tisztelettel felhívom szíves figyelmüket a pandémiás helyzet szabályainak fokozott betartására. Tisztelt Országgyűlés! Soron következik a szociális igazgatásról és szociális ellátásokról szóló 1993. évi III. törvény és a Magyarország 2020. évi központi költségvetésének megalapozásáról szóló 2019. évi LXVI. törvény módosításáról szóló előterjesztéshez benyújtott bizottsági jelentés vitája. A kormány-előterjesztés T/13259. számon a Ház informatikai hálózatán valamennyiünk számára elérhető. [[17.00]] Most megkérdezem az előterjesztőt, Orbán Balázs államtitkár urat, hogy kíváne felszólalni. [[Dr. Orbán Balázs jelzésére:]] Igen. Mielőtt megadnám a szót, felhívom szíves figyelmét, hogy a vitában történő felszólalásra és az esetleges zárszó ismertetésére összesen 15 perces időkeret áll rendelkezésére. Tisztelt államtitkár úr, öné a szó.
Köszönöm a szót. Tisztelt Elnök Úr! Tisztelt Ház! Az előttünk fekvő törvényjavaslatból is látszik, Magyarország Kormányának továbbra is kiemelt célja, hogy a falvak népességmegtartó képessége erősödjön, ismét vonzóvá váljanak az alacsonyabb lélekszámú települések a fiatalok, a családok, a letelepedni vágyók körében, amelyhez a falu- és tanyagondnoki szolgálat működése megítélésünk szerint hatékony eszközként járul hozzá. 1990 augusztusában, tehát a rendszerváltoztatás idején indult a kezdeményezés a falu- és tanyagondnoki szolgálatról. Mára több mint 1100 falugondnoki szolgálatot és közel 500 tanyagondnoki szolgálatot foglal magába ez a hálózat. Ennek a szolgáltatásnak a célja, hogy az aprófalvak külterületi és egyéb belterületi, valami tanyasi lakott helyek intézményhiányából és a közösségi közlekedés nehézségeiből eredő hátrányokat enyhíteni tudjuk, az alapvető szükségletek kielégítését segítő szolgáltatásokhoz, az egyéb közszolgáltatásokhoz, valamint bizonyos alapszolgáltatásokhoz való hozzájárulás biztosított legyen, továbbá minden típusú egyéni közösségi szintű szükségletek teljesítését segítse ez a hálózat. Ennek a szolgáltatásnak a bővítéséről rendelkezik az önök előtt fekvő törvényjavaslat, melynek eredményeképpen 2021. január 1-jétől az ezer lakosnál kisebb települések számára is elérhető lenne a szolgálat azzal, hogy a szolgáltatás működéséhez szükséges központi költségvetési támogatás is növekszik. A 2021. évi központi költségvetésről szóló törvény alapján 2021-ben 4 millió 479 ezer forint lesz szolgálatonként a falu- és a tanyagondnoki szolgáltatás után járó támogatási összeg. A törvényjavaslatban megfogalmazottak azt is jelentik, hogy az eredetileg 2022-ben megvalósuló, ezer fő lakosságszámra vonatkozó településkeretet egy évvel korábban, 2021. január 1-jétől be tudjuk vezetni, amelynek hatására ettől az időponttól, tehát az eredetileg tervezetthez képest egy évvel korábbi időpontban további, összességében több mint 200 településen nyílik meg a falugondnoki szolgáltatás igénybevételének lehetősége. A törvényjavaslat elfogadása esetén 2021-ben a falu- és tanyagondnoki szolgálat biztosítása érdekében legfeljebb 958 millió 506 ezer forint többletforrás, valamint a gépjárművek beszerzése érdekében egyszeri kiadásként több mint 3 milliárd 200 millió forint biztosítása szükséges, amelyet a kormány kész megtenni. A jövőre nézve pedig azt tudom önöknek mondani, hogy folyamatosan vizsgáljuk a szolgáltatás további bővítésének a lehetőségét több irányból is. Így akár annak is lehet realitása, hogy ezer fő lakosságszámnál magasabb lakosságszámú településeken is megvalósuljon a szolgáltatás. Itt a kulcsfontosságú a központi költségvetési támogatásból történő finanszírozás. Most is erről van szó. Vizsgáltuk a lehetőségeket, és a koronavírus-járvány miatti nehéz gazdasági helyzet ellenére is a szolgáltatás bővítésének egy évvel történő előrehozására tennénk javaslatot. Megköszönöm az általános vitában úgy a kormánypárti, mint az ellenzéki oldalról elhangzott konstruktív hozzászólásokat. Figyelemmel arra, hogy a törvényjavaslathoz nem érkezett módosító javaslat, bízom abban, hogy bírni fogja az önök pártpolitikai logikán túlmutató támogatását. Kérem, hogy támogassák a törvényjavaslat elfogadását, a vidék további fejlesztését és fejlődését. Köszönöm szépen a szót. [[Taps a kormánypártok soraiban.]]
Köszönöm szépen. Megköszönöm Orbán Balázs államtitkár úrnak mint előterjesztőnek a felszólalását. Tájékoztatom, hogy a vitában történő további hozzászólásra, ha jól számoltam, 11 perc 40 másodperc időkeret áll rendelkezésére. Mielőtt továbbhaladnánk a munkánkban, megköszönöm együttműködésüket, és az elnöklést átadom Jakab István alelnöktársamnak. [[Az elnöki széket Jakab István, az Országgyűlés alelnöke foglalja el.]]
Köszöntöm képviselőtársaimat. Tisztelt Országgyűlés! A kijelölt Népjóléti bizottság nem állított előadót. Most a képviselői felszólalások következnek a napirend szerinti időkeretekben. A vita során kétperces hozzászólásra nincs lehetőség. Megadom a szót Keresztes László Lóránt képviselő úrnak, frakcióvezetőnek, LMP-képviselőcsoport. Parancsoljon, frakcióvezető úr! [[A jegyzői székben dr. Szűcs Lajost Gelencsér Attila váltja fel.]]
Köszöntöm elnök urat és köszönöm szépen a szót. Tisztelt Országgyűlés! Tisztelt Államtitkár Úr! A rövid felvezetőjében elhangzott, hogy egy igen részletes általános vitát folytattunk. Gyakorlatilag egy vidékpolitikai általános vitától jutottunk el addig, hogy maximálisan egyetértünk azokban a célokban, hogy a magyar vidék fejlődéséért tennünk kell, és a kistelepüléseknek is meg kell adnunk újra minden lehetőséget, hogy prosperálhassanak. Ezekkel a célokkal egyetértünk, és úgy gondoljuk, hogy az előttünk fekvő konkrét javaslat is maximálisan támogatható. Természetesen ezt a szavazásnál is érvényesíteni fogjuk. Azt ugyanakkor most is szeretném nagyon röviden aláhúzni, azzal együtt, hogy a célokban egyetértünk, nagyon komoly viták vannak közöttünk a problémák súlyát tekintve. Beszéltünk itt nagyon sokat az alsóbbrendű utakról, a közműhálózat problémáiról, tehát mindazokról a kérdésekről, amelyek alapvető fontosságúak ahhoz, hogy a kistelepülések leszakadását meg tudjuk állítani. Több körben beszéltünk már arról államtitkár úrral, hogy a koronavírus-járványhoz kapcsolódó gazdasági intézkedéseknek milyen hatása lehet a kistelepülésekre, mint például a különböző adók elvonása. Államtitkár úr megerősítette, hogy van lehetőségük a kistelepüléseknek különböző források útján pályázni, ha komoly működési problémákat okoznak ezek az elvonások. Én azt tudom megerősíteni az elmúlt időszakban, az elmúlt napokban, tehát az általános vitát követően is jó pár kistelepülés vezetőjével konzultáltam ezekről a kérdésekről , s most is szeretném hangsúlyozni, hogy nagyon-nagyon sok kistelepülés van olyan nehéz helyzetben, hogy valóban szükség van arra, hogy ilyen módon egy külön támogatásban részesülve meg tudjanak birkózni a saját feladatukkal. S ha tekintetbe vesszük, hogy most milyen kihívás előtt állnak az egész országban az önkormányzatok, a kistelepülések, a városok, a középvárosok és a nagyvárosok, akkor azt hiszem, érdemes a kormánynak átgondolni, hogy ne ilyen különleges pályázatokon kelljen kuncsorogniuk a kistelepüléseknek, hogy forrásokhoz jussanak, hanem úgy kellene a rendszert átalakítani, hogy általában is stabilabban szembe tudjanak nézni ezekkel a kihívásokkal, és meg tudják oldani a saját kötelező feladataikat is. Azt gondolom, óriási szükség van arra, hogy növeljük, növelje a kormány és növelje az Országgyűlés a kistelepülések bevételeit, forrásait. De ismétlem, ez a törvényjavaslat maximálisan támogatandó és támogatni is fogja az LMP-frakció. Köszönöm szépen.
Köszönöm szépen, képviselő úr. Tisztelt Országgyűlés! Megkérdezem képviselőtársaimat, hogy kíváne még valaki felszólalni. [[Nincs jelentkező.]] Jelentkezőt nem látok, a vitát lezárom. Megkérdezem államtitkár urat, hogy kíváne reagálni. [[Dr. Orbán Balázs: Köszönöm, nem.]] Államtitkár úr jelzi, hogy nem kíván reagálni. Tisztelt Országgyűlés! A határozathozatalokra a holnapi ülésnapon kerül sor. Tisztelt Országgyűlés! Soron következik a pénzügyi közvetítőrendszer egyes elemeit érintő törvények jogharmonizációs célú módosításáról szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/13105. számon a parlamenti informatikai hálózaton elérhető. Bejelentem, hogy az előterjesztést uniós napirendi pontként tárgyalja az Országgyűlés. Tisztelt Országgyűlés! A vitában elsőként a Törvényalkotási bizottság álláspontjának ismertetésére kerül sor. Megadom a szót Héjj Dávid Ádám képviselő úrnak, a bizottság előadójának. Parancsoljon, képviselő úr!
Köszönöm szépen a szót. Tisztelt Elnök Úr! Tisztelt Képviselőtársaim! Tájékoztatom önöket, hogy a Törvényalkotási bizottság 2020. október 29-én tartott ülésén megtárgyalta a pénzügyi közvetítőrendszer egyes elemeit érintő törvények jogharmonizációs célú módosításáról szóló T/13105. számú törvényjavaslatot. Az összegző módosító javaslatot és az összegző jelentést a bizottság a házszabály 46. §-a alapján 23 igen szavazattal, ellenszavazat nélkül, 10 tartózkodás mellett elfogadta. Tisztelt Országgyűlés! Az előttünk fekvő törvényjavaslatban foglalt módosítások az uniós pénzügyi szabályozás szélesebb körű felülvizsgálatának részei, amelyek a pénzügyi ágazat kockázatainak csökkentésére és a gazdasági tevékenység fenntartható finanszírozásának elősegítésére fókuszálnak. A javaslat többek között magában foglalja a befektetési vállalkozások prudenciális felügyeletéről szóló szabályokat, amelyek a befektetési vállalkozásokra vonatkozóan az eddig alkalmazott, a hitelintézeti szabályokhoz képest enyhébb, a kockázatokhoz viszont jobban igazodó előírásokat tartalmaznak. Szükséges továbbá a hitelintézetek és befektetési vállalkozások helyreállítását és szanálását célzó keretrendszer létrehozásáról szóló európai uniós irányelv, valamint a hitelintézetek és befektetési vállalkozások megfelelő mértékű veszteségviselő és feltőkésítő képességét célzó irányelvi módosítások hazai jogba való átültetése is. [[17.10]] A biztosítási területen a jogharmonizációs jellegű módosítás célja a határon átnyúló biztosítási tevékenység tekintetében a felügyeletek közötti együttműködés elősegítése, valamint a biztosításközvetítők szakmai felelősségbiztosítási összegének felülvizsgálata. Tisztelt Ház! A törvényjavaslat kapcsán elmondható, hogy a jogharmonizációs kötelezettségeken túl a törvényjavaslatban szereplő rendelkezések építenek a Magyar Nemzeti Bank felügyeleti tapasztalatára, és figyelembe veszik a fogyasztóvédelmi szempontokat is. A javaslatok támogatják és erősítik továbbá a banki digitalizációt, így ilyen irányú lakossági igény esetén az egyes szolgáltatások igénybevételére új módon is sor kerülhet. Az elhangzottakra tekintettel a benyújtott javaslat támogatandó. Köszönöm megtisztelő figyelmüket. [[Taps a kormánypártok soraiban.]]
Köszönöm szépen, képviselő úr. Tisztelt Országgyűlés! Megkérdezem Gion Gábor államtitkár urat, hogy a vita e szakaszában kíváne felszólalni. [[Jelzésre:]] Igen, az államtitkár úr jelzi, hogy a vita e szakaszában szólni kíván. Tájékoztatom az államtitkár urat, hogy a mostani, a vita e szakaszában történő felszólalásra, valamint az esetleges felszólalásra még a vita további szakaszában, illetve a zárszóra összesen 15 perc áll a rendelkezésére. Ön a szó.
Tisztelt Elnök Úr! Tisztelt Országgyűlés! Tisztelt Képviselők! A parlamenti vita lezárása kapcsán szeretném megköszönni az eddigi támogató hozzáállásukat, és a törvényjavaslathoz érkezett módosításokról szeretnék pár szót szólni.A módosítások túlnyomó része pontosító és kodifikációs jellegű rendelkezéseket tartalmaz a törvényjavaslat belső összhangjának biztosítása érdekében. Ami a tartalmi módosításokat illeti, azok alapvetően a törvényjavaslat európai uniós jogharmonizációs kötelezettségeinek megvalósítását célozzák, illetve azok aktualizálásával függnek össze. Az utóbbira példa egy 2020. október 9-én megjelent uniós jogszabállyal kapcsolatos módosítás, amely szintén bekerült a Törvényalkotási bizottság által benyújtott módosítások közé. Ez az egyes fizetési szolgáltatásokról szóló törvény módosítására tesz javaslatot annak okán, hogy a vonatkozó irányelv alapján egy tagállam kizárólag abban az esetben írhatja elő másik EGT-, azaz Európai Gazdasági Térség-államban található pénzforgalmi közvetítő révén a tagállamban is szolgáltató pénzforgalmi intézmény, elektronikus pénzkibocsátó intézmény számára kapcsolattartó pont kijelölését, ha megfelel a bizottsági felhatalmazó rendeletben rögzített kritériumoknak. Itt tehát egy új európai uniós rendeletről van szó, amely időközben jelent meg, és ezt ültetjük be a törvényjavaslatba. Ezen túl már csak egy további módosító javaslatot szeretnék megemlíteni. Ez a módosítás azt kívánja biztosítani, hogy a szanálási törvény szavatolótőke-követelményt érintő részei két további EU-rendelettel, a befektetési vállalkozások prudenciális szabályait rögzítő új rendelettel, valamint a hitelintézetek prudenciális szabályait rögzítő rendelettel összhangban legyenek. Összességében, úgy gondolom, a módosító javaslatok is hozzájárulnak ahhoz, hogy mint ahogy az általános vitában is elhangzott a törvényjavaslat a pénzügyi közvetítőrendszer további biztonságos működését szolgálja. Tisztelt Országgyűlés! Köszönöm megtisztelő figyelmüket, és kérem, hogy a módosító javaslatokkal együtt a törvényjavaslatot fogadják el. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! A kijelölt Gazdasági bizottság nem állított előadót. Most a képviselői felszólalások következnek. Megadom a szót Z. Kárpát Dániel képviselő úrnak, Jobbik-képviselőcsoport.
Tisztelt Elnök Úr! Tisztelt Ház! Tettem egy ígéretet saját magamnak, és mint ahogy nem vagyok ellendrukker a hasonló javaslatokat illetően, igyekeztem minél kevesebb olyan kapaszkodót találni, amelybe esetleg bele lehet kötni, hiszen nem ez volt a célom. Viszont az általános vita óta eltelt időszak kapcsán meg kell jegyezzem, számtalan olyan kérdésre nem kaptam, nem kaptunk választ, amelyet adott esetben kormánypárti képviselőtárs vetett fel. Így nem tartom elvetendőnek azt, hogy körülbelül a tizenötödik, a pénzügyi intézményeket szanáló vagy azt célzó, azt segítő javaslat fekszik előttünk, és azt is látom, hogy van ennek azért számos alpontja, amelyekre kitértünk a vitában, de itt az MNB-be beszuszakolt fogyasztóvédelem kapcsán muszáj néhány megjegyzést tennem. Látom, hogy több kormánypárti képviselőtársam üdvözli azt, hogy a fogyasztóvédelem egész rendszere a Magyar Nemzeti Bank alá került, és azt is látom, hogy sokan ezt nem úgy veszik, minthogyha a „rabló”-ra bíznánk a „pandúr” szerepet. Én sem egyszerűsíteném le ennyire ezt a képet, bár hozzáteszem, nem feltétlen tartom szerencsés lépésnek azt, hogy a teljes pénzügyi fogyasztóvédelem bekerül egy olyan nagygömböcbe, amelynek adott esetben saját magát is ellenőriznie kéne, de elismerem és elfogadom, hogy ez részben kodifikációs feladat, a parlamentnek a Magyar Nemzeti Bankról szóló törvényt és egyéb jogszabályokat kellene, lehetne úgy módosítania, átírnia, hogy ez a szabályozás teljes legyen. Hogy miért lenne ez fontos, azt pont napjainkban látjuk, akkor, amikor rekordalacsony a forint árfolyama az euróhoz képest. Egy olyan katasztrofális helyzet következett be, amelynek az előszobájakor ez a mostani kormány és annak vezetői teljes joggal lázadtak még 2010 előtt, és az én szimpátiámat bírták akkoriban, amikor azt mondták, hogy gyenge forintot csak gyenge emberek akarnak. Azt is látjuk, hogy 2010 óta egy teljesen tudatos gazdaságpolitikai tézis mentén amely egyébként szerintem téves tudatosan engedték a forintot gyengülni. Nem azt akarom sejtetni és vizionálni, hogy kizárólag a Fidesz-KDNP felelős a forint gyengüléséért, az nem lenne egy szakmai érv, nem lenne önmagában egy szakmai megszólalás, hiszen tudjuk, hogy a forint árfolyamát legalább négy-öt olyan faktor befolyásolja, amelyekből egy-kettő lehet a kormányhoz köthető, de néha az az egy-kettő is elég a bajhoz. Azt látjuk, hogy ez a rekordalacsony forintárfolyam, akár elismerik kormánypárti képviselőtársaim, akár nem, egy brutális büntetőadóként csapódik le. Hol? A magyar lakosság oldalán. Hiszen hiába szeretnénk, én magam is szeretném, nem tudjuk elkerülni az importcikkeket, legyen szó okostelefonról, ruházati cikkekről vagy éppen alapvető élelmiszerről nagyon szeretnék alapvető élelmiszerekből úgy bevásárolni, hogy legyen mindenhol minőségi magyar termék a boltokban, sajnálatos módon nincsen , de azt is látjuk, hogy még a hazai élelmiszert előállító üzemek árai is fölfelé mennek a gyenge forint miatt, hiszen külföldről szereznek be gépeket, növényvédő szert, technológiát, és a többi. Látjuk tehát, hogy ez az elképesztő büntetőadó túlzás nélkül ezermilliárdos nagyságrendben az embereken csapódik le. És amikor megkérdezzük a Magyar Nemzeti Bankot, hogy mégis mit szól a forint-euró árfolyamhoz szerencsére az utóbbi időben egyszer már beavatkozott, és ezt én nagyon fontosnak tartottam , mindig megjegyzik, hogy sem nekik, sem pedig Magyarország Kormányának nincsenek árfolyamcéljaik, az MNB pedig arra való hivatkozással szokta ezt megjegyezni, hogy az Országgyűlés, tehát 2010 óta a Fidesz-KDNP-s kormánytöbbség nem írta bele a Nemzeti Bankról szóló törvénybe azt, hogy, barátaim, legyenek árfolyamcéljaitok. Ily módon mindenki el tudja hárítani magától ezt a felelősséget, és nyilvánvaló módon az exportáló cégek érdekében folyamatosan, tudatosan gyengítik a forintot. Hozzáteszem azt is, hogy az Unióból idehozott eurótömeg egy kicsit többet fog érni a forint folyamatos leértékelődése mellett, de ez nem lehet a mi nemzetgazdasági érdekünk, főleg azért nem, mert az említett exportáló cégek több mint 80 százaléka olyan, hazánkban működő multinacionális társaság, amely tetemes profitot termel meg Magyarországon, ezen profit jó részét adózatlanul viszi ki az országból valódi patrióta gazdaságpolitika esetében ez nem fordulhatna elő , és miután kiviszik ezt a megint csak ezermilliárdos nagyságrendű profitot, jellemzően adózás nélkül, még azt is látjuk, hogy egyoldalú kedvezményeket, munkahelyteremtési támogatásokat kapnak, szerintem indokolatlan mértékben, és még a nagyon gyenge forint is az ő malmukra hajtja a vizet. Nem túlzás tehát kijelenteni, hogy a multi cégek, illetve a bankok paradicsoma található Magyarországon, hozzáteszem, nem csak 2010 óta, de 2010 óta felpörgetett tempóban. Éppen ezért szimpatizálnék egy olyan változással, amely a pénzügyi fogyasztóvédelem egészét a kormánypárti hivatkozásokkal ellentétes irányban önálló szervezeti struktúrába alakítaná. Az államtitkár úrnak címzem: nekem például nagyon szimpatikus volt most az, hogy a Magyar Nemzeti Bank, amikor eredményt realizált, egy 250 milliárd fölötti tételről beszélünk, abból 250-et befizetett gyakorlatilag osztalék gyanánt a közös kasszába. Államtitkár úr, kérem a véleményét és kérem, hogy járjon el ez ügyben, hogyha egyetért ezzel , miért nem tudunk egy olyan módosítást keresztülvinni, amely német mintára nem lehetővé tenné a Magyar Nemzeti Bank számára, hogy az eredményét mindenkor befizesse a költségvetés irányába, hanem köteleznénk erre. Adott esetben ugyanis nem feltétlenül amellett húzódik a nemzetgazdasági érdek, hogy a Magyar Nemzeti Bank fialtassa ezeket az összegeket, műkincseket vegyen, egy új irodaházat avasson, vagy adott esetben konferenciákat szervezzen, hanem főleg most, a válság sújtotta időszakokban a költségvetésnek nagyon nagy szüksége van erre a forrásra. Ha a német nemzetgazdaság valamiért úgy gondolta, hogy a mindenkori magyar nemzeti banki eredmény kötelezően befizetendő, érdeklődnék nagy tisztelettel, hogy Magyarország miért nem mer elindulni ezen az úton. [[17.20]] Hiszen azt látom, hogy most az aranykészlet árfolyamváltozásokat illető különböző momentumai okoztak egy nagy eredménykiugrást, és mellette a saját tevékenység kisebb részben, ez a több mint 250 milliárd forint nyilván most jól jön a járványügyi védekezéshez. Más években, korábban például a devizahiteleseket nagyon károsan érintő átváltásból származott egy olyan több száz- vagy akár ezermilliárdos többlet az MNB-nél, amit ilyen nyomokban nem láttunk viszont a költségvetésben, pedig legalább a hitelkárosultak nehéz helyzetét csillapítandó többféle intézkedésre elegendő lett volna. Nem kívánok pontonként belekötni ebbe az előterjesztésbe, mert vannak ennek jó irányú javaslati pontjai is, ezeket ne vitassuk el. Már beszéltünk arról, hogy örökbefogadás esetén a családi pótlékot ne csak az kaphassa, aki a paragrafus szerint jogosult rá, hanem az is, aki valóban az oktatást-nevelést végzi, ezt például szerintem mindannyian jóérzésű családos emberként, szülőként, vagy aki közöttünk egyedülálló, biztos, hogy úgy is tudja támogatni. De azt látom, hogy rendszerszintű problémák vannak. Arra a Magyar Nemzeti Bankra bízzák a pénzügyi fogyasztóvédelmet, amely szervezeti struktúráját és legyünk őszinték viselkedését tekintve sokszor alkalmatlan erre a szerepre, akkor is, ha kijönnek onnan nagyon jó ötletek, aztán kijönnek olyan vérfagyasztó elemzések, amelyekkel nagyon nehéz mit kezdeni. Önálló szervezeti struktúrában, mi úgy gondoljuk, sokkal hatékonyabb lenne a pénzügyi ellenőrzést foganatosítani, és talán jó pár tízezer devizahitel-károsult is nyugodtabban hajtaná álomra a fejét, ha ugyanezzel az információval találkozna, akár kormánypárti részről, egy olyan szándékkal, amely a pénzügyi ellenőrzést önálló, független szférában tartaná, nem pedig beszuszakolná egy mamutszervezetbe. Köszönöm a figyelmet. [[Taps a Jobbik soraiban.]]
Köszönöm, képviselő úr. Tisztelt Országgyűlés! Megkérdezem, kíváne még valaki szólni e napirendi pont keretében. [[Nincs jelentkező.]] Jelentkezőt nem látok. A vitát lezárom. Megkérdezem az államtitkár urat, kíváne válaszolni a vitában elhangzottakra. [[Jelzésre:]] Igen. Államtitkár úr, öné a szó.
Köszönöm szépen. Köszönöm Z. Kárpát képviselő úrnak a felvetéseit. Igen széles spektrumot fognak át a felvetések, és értelmezésem szerint a jelenlegi törvényjavaslathoz, illetve módosításokhoz kevésbé kapcsolódnak. Nagyon szívesen megvitatjuk bármelyik tételét, nyilván bármilyen egyéb körülmény között, most itt az idő szűkössége miatt csak egy dologra hadd térjek ki.Amikor azon vitatkozunk, hogy a pénzügyi fogyasztóvédelem hol legyen, a pénzügyi fogyasztóvédelem hagyományosan és ez az általános gyakorlat a pénzügyi rendszer felügyeleténél van. Tehát ott van, ahol a felügyelet. Tehát ha ezt a vitát meg akarjuk nyitni, akkor arról kell vitatkoznunk, hogy vajon a felügyelet hol legyen. [[Z. Kárpát Dániel: Így van.]] Tehát én így vetném fel ezt a problémát, ha ez felvetendő probléma. Az általános vitában is elmondtam, hogy nincs egységes jó recept, hogy a felügyelet adott jegybankon belül vagy kívül működik a világban. Van, ahol a jegybank részeként működik, és van, ahol a jegybankon kívül működik. Én személy szerint azt gondolom, hogy nem annyira azon múlik, hogy milyen szervezeti egységben működik, hanem hogy milyen minőségben működik, és azon kell igazából mindnyájunknak dolgozni, hogy ezt a minőséget folyamatosan javítsuk, és a naponta jelentkező új kihívásokra választ tudjunk adni felügyeleti szinten is. Köszönöm szépen. [[Szórványos taps a kormánypártok soraiban.]]
Köszönöm szépen, államtitkár úr. Tisztelt Országgyűlés! A határozathozatalokra a holnapi ülésnapon kerül sor. Tisztelt Országgyűlés! Soron következik az ENSZ libanoni békefenntartó missziójában való magyar részvételről szóló 44/2006. OGY határozat hatályon kívül helyezéséről szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés H/13107. számon a parlamenti informatikai hálózaton elérhető. Tisztelt Országgyűlés! A vitában elsőként a Törvényalkotási bizottság álláspontjának ismertetésére kerül sor. Megadom a szót Héjj Dávid Ádám képviselő úrnak, a bizottság előadójának. Parancsoljon, képviselő úr!
Köszönöm szépen a szót. Tisztelt Elnök Úr! Tisztelt Képviselőtársaim! Tájékoztatom önöket, hogy a Törvényalkotási bizottság 2020. október 29-én tartott ülésén megtárgyalta az ENSZ libanoni békefenntartó missziójában UNIFIL való magyar részvételről szóló 44/2006. október 10-ei országgyűlési határozat hatályon kívül helyezéséről szóló H/13107. számú határozati javaslatot. Az összegző módosító javaslatot és az összegző jelentést a bizottság a házszabály 46. §-a alapján 28 igen szavazattal, ellenszavazat nélkül, 5 tartózkodás mellett elfogadta.Tisztelt Országgyűlés! Az ENSZ libanoni békefenntartó missziója, az UNIFIL, vagyis a United Nations Interim Force in Lebanon 1978 óta van jelen Libanonban. Az izraeli erők Dél-Libanonból történő kivonásának ellenőrzésére jött létre, és azóta is felügyeli a békemegállapodások betartását. Ez az ENSZ egyik leghosszabb ideje működő missziója. Magyarország 2006 óta vesz részt a misszió végrehajtásában, a 44/2006. országgyűlési határozat szerint legfeljebb tíz fő, a Magyar Honvédség állományába tartozó katona teljesíthet szolgálatot az UNIFIL kötelékében. A magyar emberek biztonsága érdekében a kormány vallja, hogy a problémákat a konfliktusok keletkezési helyén kell megoldani, hogy azok ne érhessék el hazánkat. Hazánk, összhangban vállalt kötelezettségeivel, ennek szellemében veszi ki részét a nemzetközi válságkezelési feladatokból. E megfontolások mentén a kormány a libanoni misszióban történő részvétel növelését célozta meg. A libanoni kontingens további erősítése ENSZ-tagállami felelősségvállalásunk fontos lépése lenne, ugyanakkor elősegítené az érintett régiókban található országokkal fenntartott kétoldalú kapcsolataink fejlesztését is. Fontos azt is megjegyezni, hogy Libanon erején felül vállal szerepet a közel-keleti konfliktuszónákból menekülők befogadása és ellátása terén, így stabilitásának megőrzésében minden támogatás különös jelentőséggel bír. A szerepvállalás növelésének kvázi jogtechnikai akadályát képezi egy 2009-es alkotmánymódosítás, amit a 2009. évi XXX. törvény vezetett be. A kormány hatáskörébe rendelte a külföldi katonai missziókban történő szerepvállalásunkkal kapcsolatos döntéseket. Ezt az elemet az Alaptörvény is átvette 47. cikk (1) bekezdés , viszont a régi, 1949-es alkotmány 2006 őszén hatályos szövege szerint az ENSZ-műveletekre az Országgyűlésnek volt jogköre. Ahhoz tehát, hogy a jogilag helyes módon megtehetőek legyenek a bővítés lépései, hatályon kívül kell helyezni a már említett 2006-os országgyűlési határozatot. Tisztelt Ház! Az elhangzott indokokra tekintettel a benyújtott javaslat támogatandó. Köszönöm a megtisztelő figyelmüket. [[Taps a kormánypártok soraiban.]]
Köszönöm szépen, képviselő úr. Tisztelt Országgyűlés! Megkérdezem Németh Szilárd István államtitkár urat, miniszterhelyettest, most kíváne szólni a vitában. [[Jelzésre:]] Az államtitkár úr jelzi, hogy a vita későbbi szakaszában kíván szólni. Tisztelt Országgyűlés! A kijelölt Honvédelmi és rendészeti bizottság nem állított előadót. Most a képviselői felszólalásokra van lehetőség. Kérdezem a képviselőtársaimat, kíváne valaki élni ezzel. [[Nincs jelentkező.]] Jelentkezőt nem látok. A vitát lezárom. Vita nem volt, tehát nyilván válaszokra sem kerül sor. Tisztelt Országgyűlés! A határozathozatalokra a holnapi ülésnapon kerül sor. Tisztelt Országgyűlés! Soron következik az állattenyésztők napjáról szóló előterjesztéshez benyújtott bizottsági jelentés vitája. A Horváth István és Font Sándor fideszes képviselők által benyújtott előterjesztés H/13099. számon a parlamenti informatikai hálózaton elérhető. Megkérdezem Font Sándor képviselő urat, kíváne az előterjesztők nevében felszólalni. [[Jelzésre:]] Igen. Képviselő úr, bizottsági elnök úr, öné a szó.
Köszönöm a szót, elnök úr. Csak röviden összefoglalva: mindenki előtt ismert a határozati javaslat lényege, amelyben a magyar állattenyésztőknek szeretnénk tisztelegni azzal, hogy szeptember 29-ét, Szent Mihály napját az állattenyésztők napjává szeretnénk minősíttetni. Gyakorlatilag ellentmondó vitára, felvetésre nem került sor az elhangzott általános vita és az október 14-én lezajlott részletes vita alatt; a Mezőgazdasági bizottságban történt ez. Nem volt a Mezőgazdasági bizottságban elfogadott módosító indítvány, és gyakorlatilag az ott nyilatkozó frakciók tagjai is támogatták ezt az indítványt. Én itt meg szeretném köszönni nekik is ezt az előterjesztést, és bízom abban, hogy jövőre, szeptember 29-én, Szent Mihály napján egyrészt egy vírusmentes, másrészt egy igazi, az ő méltatásukra alkalmat adó ünnepnapon vehetünk majd részt. Köszönöm szépen.
Köszönöm szépen, képviselő úr. Tisztelt Országgyűlés! Megadom a szót Farkas Sándor államtitkár úrnak, miniszterhelyettesnek, aki a kormány nevében kíván felszólalni. Parancsoljon, miniszterhelyettes úr! [[17.30]]
Tisztelt Elnök Úr! Tisztelt Képviselőtársaim! Rendkívül nagy örömmel tölt el az mindannyiunkat, akik az agráriumban dolgozunk, éltünk, cselekszünk és cselekedtünk, akár talán múlt időben is mondhatom, hogy ez az ünnep, a magyar állattenyésztők ünnepe elfogadásra fog kerülni várhatóan a holnapi napon, az ellenzék támogatásával is együtt. Ez egy megbecsülése a magyar állattenyésztőknek, a magyar szakmai szervezeteknek és mindenkinek, aki ebben az ágazatban, ezen a területen dolgozik. Sokszor elmondtuk már, hogy az agrárium nehézipara gyakorlatilag az állattenyésztés, amelyben nagyon sok állatfaj tenyésztése történik és nemcsak tenyésztése, hanem nevelése is. Fontos az, hogy ebben a munkában az év 365 napján, ünnepnapokon is ezeket az állatokat akár etetni, akár itatni, gondozni, ápolni kell vagy netalántán még gyógyítani is ezek az emberek nagyszerűen helytálltak, helytállnak, éppen ezért ez az ágazat számára egy kitüntető ünnepnappá fog válni. Köszönöm a képviselőtársaimnak, az ellenzéki képviselőtársainknak is a támogatását, a bizottsági elnök úr által javasolt, illetve előterjesztett köszönetet is. Kérem azt, hogy a holnapi nap során ezt valósítsuk meg, hogy valóban ünnepnappá váljon Szent Mihály napja. Köszönöm szépen.
Köszönöm szépen miniszterhelyettes úr válaszát, felszólalását. Tisztelt Országgyűlés! A Mezőgazdasági bizottság nem állított előadót. Most a képviselői felszólalások következnek a napirend szerinti időkeretekben. Megadom a szót Keresztes László Lóránt képviselő úrnak, frakcióvezetőnek, LMP-képviselőcsoport. Parancsoljon!
Köszönöm a szót. Tisztelt Elnök Úr! Tisztelt Országgyűlés! Tisztelt Államtitkár Úr! Hát, én meg szeretném köszönni az előterjesztőnek, hogy gondolt erre a javaslatra, előterjesztette. Azt gondolom, az általános vitában is elhangzott, hogy ez konszenzusos, nagyon bízom benne, hogy konszenzusos lesz a szavazás. Azt el tudom mondani, hogy az LMP-frakció természetesen támogatni fogja a holnapi szavazáson ezt a javaslatot.Valóban, ahogy államtitkár úr is most, illetve az általános vitában jelezte, ez egy olyan állandó figyelmet igénylő kihívás, amelynek a művelői kapcsán csak a hála nyelvén vagy a hála szavaival szólhatunk. Azt szeretném külön megjegyezni, hogy mi külön tisztelettel adózunk azon tenyésztők felé, akik az őshonos vagy éppen a kihalófélben lévő állatfajták fennmaradásán dolgoznak. Nagyon bízunk benne, hogy ez egy fontos, örömteli, szimbolikus lépés, és egyre több olyan intézkedés fogja követni, ami a gyakorlatban is meg tudja adni a segítséget azoknak, akik ezt a nehéz hivatást választották. Még nagyon röviden egy dologra szeretnék utalni. Ugye, elhangzott államtitkár úr felvezetőjében, hogy az állattenyésztők napja Szent Mihály napja lett az előterjesztés szerint, ez hagyományosan az állatok legelőről való behajtásának az időpontja, a legelési évad lezárása, a pásztorok elszámolásának az ideje. Sajnos, azt megállapíthatjuk, hogy a hagyományos, gyepre alapozott állattartás és az ehhez kapcsolódó pásztorhagyományok, a csikósok, gulyások, juhászok, kanászok hagyománya gyakorlatilag kihalófélben van, és nagyon kevesen viszik tovább ezt a hagyományt. Azt elmondhatjuk, hogy nyilván a gyepjeink fenntartása szempontjából és a környezeti értékek védelme szempontjából óriási jelentősége van, úgyhogy mindenképpen indokolt lenne minél több olyan intézkedést megtenni, amelyek ezeknek a hagyományoknak a továbbélését biztosítják. Erre kérem a kormányzatot, és bízom benne, hogy az ilyen nagyon fontos hagyományok és a nagyon fontos, már-már kihalóban lévő hivatások, az ilyen archaikusnak tekinthető tevékenységek megmentése érdekében születnek a következő időszakban olyan döntések, amelyek az ilyen fontos, konszenzusos és szimbolikus lépéseken túl a gyakorlatban is érdemi segítséget tudnak adni. Megismétlem röviden: a holnapi napon támogatni fogjuk ezt a javaslatot. Köszönöm szépen.
Köszönöm szépen, képviselő úr. Tisztelt Országgyűlés! Megkérdezem, kíváne még valaki élni a felszólalás lehetőségével. [[Senki sem jelentkezik.]] Jelentkezőt nem látok, a vitát lezárom.Megkérdezem a miniszterhelyettes urat, hogy a kormány nevében kíváne válaszolni az elhangzottakra. [[Farkas Sándor jelzésére:]] Miniszterhelyettes úr jelzi, hogy nem kíván reagálni. Tisztelt Országgyűlés! Megkérdezem Font Sándor képviselő urat mint az előterjesztő képviselőjét, hogy kíváne szólni. [[Font Sándor jelzésére:]] Szintén jelzi képviselő úr, hogy nem kíván szólni. Tisztelt Országgyűlés! A határozathozatalokra a holnapi ülésnapon kerül sor. Tisztelt Országgyűlés! Soron következik a vad védelméről, a vadgazdálkodásról, valamint a vadászatról szóló 1996. évi LV. törvény módosításáról szóló előterjesztéshez benyújtott bizottsági jelentés vitája. A Simicskó István és Nacsa Lőrinc, KDNP, képviselők által benyújtott előterjesztés T/13109. számon a parlamenti informatikai hálózaton elérhető. Tisztelt Országgyűlés! Megkérdezem az előterjesztőt, Nacsa Lőrinc képviselő urat, kíváne a vita e szakaszában szólni. [[Nacsa Lőrinc jelzésére:]] Képviselő úr jelzi, hogy a vita későbbi szakaszában kíván szólni. Tisztelt Országgyűlés! Megkérdezem, hogy a kormány nevében miniszterhelyettes úr kíváne szólni. [[Farkas Sándor jelzésére:]] Jelzi miniszterhelyettes úr, hogy a vita e szakaszában nem kíván szólni. Tisztelt Országgyűlés! A kijelölt Mezőgazdasági bizottság nem állított előadót. Most a képviselői felszólalások következnek. Megadom a szót Font Sándor képviselő úrnak, a Mezőgazdasági bizottság elnökének. Parancsoljon, elnök úr!
Igen, köszönöm szépen, és valóban nem a bizottság elnökeként szólalok most itt meg, hiszen nem volt a benyújtott indítványhoz elfogadott módosító indítvány a 2020. október 14-én tartott ülésünk alkalmával. Hozzáteszem, hogy általában a bizottság tagjai és ahogy figyeltem, a parlamentben ülő képviselőtársaink részéről is, önmagában az a cél, hogy az erdélyi kopókat mentsük meg, és adjunk inspiratív lehetőséget a tulajdonosoknak a tovább tenyésztésre, általában elfogadott tény volt, aztán itt a mély… a vadászatok, a vadterelési és a kutyákat veszélyeztető vadászatok felé is elindult a vita, talán olyan környezetben, ahol éppen nem biztos, hogy a legfelkentebbek voltunk ennek a kérdéskörnek a megvitatására, de a jó szándék egyértelmű volt mindenki részéről. Én magam tiszta lelkiismerettel támogatom ezt az előterjesztést, és a frakciónk is ezt jelezte, hiszen ezzel egy lehetőséget adunk annak, hogy az erdélyi kopók újra esetleg nagyobb számban kerüljenek évente törzskönyvezésre, azaz legyen motiváló annak a nagyon kevés erdélyikopó-tartónak, aki még ezzel az ősi fajtával foglalkozik, és lássanak benne fantáziát. Nem akarok én statisztikai adatokkal élcelődni, de aki ismeri, hogy milyen kutyafajták törzskönyvezése történik meg ma Magyarországon és ez hány ezres darabszám a hobbikutyák tekintetében, az viszont tudja, hogy ez messze nem a kilenc őshonos magyar kutyafajta közül kerül ki, hanem inkább hobbi- és luxuskutyák azok, amelyek aztán esetleg egy szoba sarkában vagy egy belterületi lakásban élik majd le az életüket. Hát, az erdélyi kopó nem ilyen, azt nem erre teremtette a Jóisten, és a genetikája sem ilyen, úgyhogy teljes mértékben azt gondoljuk, hogy jogos ez a felvetés, amelyben a vadászati alkalmat is engedélyezzük az erdélyi kopóknak. Köszönöm szépen.
Köszönöm szépen, elnök úr, képviselő úr. Tisztelt Országgyűlés! Megkérdezem, hogy kíváne még valaki élni képviselőtársaim közül a felszólalás lehetőségével. [[Senki sem jelentkezik.]] Jelentkezőt nem látok, a vitát lezárom.Megadom a szót Nacsa Lőrinc képviselő úrnak, aki az előterjesztők képviseletében kíván válaszolni. Parancsoljon!
Köszönöm szépen a szót. Tisztelt Elnök Úr! Tisztelt Országgyűlés! Simicskó István frakcióvezető úr nevében is szeretném megköszönni mindenkinek az általános vitában való részvételt, illetve a bizottsági szakaszban is. Azt gondolom, komoly szakmai vita indult el az őshonos magyar kutyafajták megmentése érdekében. Sok fontos meglátás, sok szempont és sok értelmes hozzászólás hangzott el az általános vitában és a bizottsági szakaszban is. Azt gondolom, hogy az erdélyi kopó egy nemzeti kincs, közös felelősségünk van a megmentésében, vadászati, kultúrtörténeti szempontból is kötelességünk a megmentése, ebben áll a parlament mostani törvényjavaslatában is a közös felelősségünk. Ez a mostani törvényjavaslat egy jó irány ebben az ügyben, jó irány abban, hogy megmentsük az erdélyi kopót. Arra kérek mindenkit, hogy a holnapi szavazáson ezt a törvényjavaslatot majd támogassa, és akkor egy újabb ügyben lehet parlamenti egység, ami az őshonos magyar kutyafajták megmentését illeti. Köszönöm szépen. [[Taps a kormánypártok soraiban.]]
Köszönöm szépen, képviselő úr. Tisztelt Országgyűlés! Megadom a szót Farkas Sándor miniszterhelyettes úrnak, aki a kormány nevében kíván válaszolni. [[17.40]]
Köszönöm szépen. Tisztelt Elnök Úr! Tisztelt Képviselőtársaim! Sok magyarázatra már nincs szükség, mivel látjuk azt, és azt hiszem, minden képviselőtársam, aki a korábbi vitákban is részt vett, gyakorlatilag mindenki elismeri azt, hogy ennek a fajtának milyen jelentősége van, és a jelentősége mellett pedig azt, hogy azok a nagyszerű védett, őshonos fajtáink, amelyek még rendelkezésre állnak… hogy milyen felelősségünk van ezeknek a fajtáknak, a fajoknak a megmentésében. És azt hiszem, hogy itt kapcsolódhatok az előbbi napirendi ponthoz egy fél mondattal, amikor LMP-s frakcióvezető úr a hagyományokra utalt. Én úgy gondolom, hogy ez is idetartozik, és azt hiszem, ebben közös az álláspontunk, hogy amikor van egy nagyszerű értékünk, mondhatnám azt, hogy kihalófélben vagy kisebb elismertséggel, akkor ezeket természetesen meg kell hogy őrizzük. Én úgy gondolom, hogy a leendő tenyésztők ezt nagyra fogják értékelni, és bízom abban, hogy az elkövetkezendő időszakban majd a tenyészetekből kikerült törzskönyvezett állatok fogják igazán bebizonyítani a mi döntésünk helyességét. Köszönöm szépen.
Köszönöm szépen miniszterhelyettes úrnak a felszólalását. Tisztelt Országgyűlés! A határozathozatalokra a holnapi ülésnapon kerül sor. Tisztelt Országgyűlés! Mai napirendi pontjaink tárgyalásának végére értünk. Most a napirend utáni felszólalások következnek. Napirend utáni felszólalásra jelentkezett Keresztes László Lóránt frakcióvezető úr, LMP-képviselőcsoport: „A mi városunk, Pécs 29.” címmel. Öné a szó, frakcióvezető úr.
Köszönöm a szót. Tisztelt Elnök Úr! Egy olyan problémakörről szeretnék beszélni, ami aktuálissá vált az elmúlt időszakban, mondhatjuk, hogy az elmúlt bő fél évben. 2019-ben az önkormányzati választásokon nagyon sok helyen történt jelentős változás, sok helyen volt valamiféle helyi együttműködés, és így nagyon sok helyen a nem kormánypárti városvezetői többségek vették át különböző települések, városok, kerületek vezetését. Már az önkormányzati választásokat megelőzte egy vita, hogy jogosak vagy kevésbé jogosak azok a félelmek, miszerint, ha majd a kormány elveszíti az önkormányzati választásokat vagy bizonyos helyeken elveszíti, akkor kormányzati, központi intézkedésekkel élni fog és megnehezíti ezeknek a városoknak működését. Összességében az elmúlt egy év után, én azt gondolom, elmondhatjuk azt, hogy valóban, ez a félelem beigazolódott. Azt a múlt évben még nem láttuk előre, ez mindannyiunkat, sőt nemcsak Magyarországot, hanem Európát, sőt az egész világot váratlanul érte, a koronavírus-járvány, az az elképesztő kihívás, amellyel mindannyian szembesülünk. Maga a járvány egy olyan mély gazdasági krízist hozott magával, amely az eddigi nehéz feladatok mellett nagyon komoly új kihívásokkal szembesítette az önkormányzatokat. Elmondhatjuk azt és ez a járvány első időszakában is látható volt , hogy a legtöbb önkormányzat valóban példaértékűen vette fel a küzdelmet, a védekezés első számú bástyáiként kezdték el erőn felül azokat az intézkedéseket végrehajtani, amivel az ott élő emberek életét, egészségét meg tudják menteni, illetve a gazdasági károkat megpróbálják mérsékelni. Ugyanakkor láthatjuk, hogy a kormány az elmúlt időszakban rengeteg olyan megszorító intézkedést hozott, ami ellentétes ezzel a közös érdekkel, és konkrétan nagyon sok szempontból nehezítette az önkormányzatok védekezését, nagyon sok forrást elvont a védekezéstől. A mai napon az azonnali kérdések órájában Mellár Tamás képviselőtársam már utalt arra, hogy városom, Pécs milyen helyzetben volt, és akkor Kontrát Károly államtitkár úr utalt erre, egy ilyen nagyon-nagyon leegyszerűsítő, sematikus képpel, hogy a Fidesz épít, a baloldal pedig rombol a városokban. Nyilván sok szempontból lehetne vitatkozni ezzel a megállapítással, Pécs esetében azt mondhatjuk, hogy sok-sok ideig a baloldal rombolt, majd a Fidesz rombolt tíz évig. Tehát én azt gondolom, hogy mind a két domináns politikai oldal számára jogos a kritika. És nagyon sok szempontból az eddigi hosszú-hosszú évek, évtizedek dilettáns, hozzá nem értő, korrupt és felelőtlen városvezetői többségének köszönhetően Pécs város igen nehéz helyzetben van, és a múlt évi váltás nagyon-nagyon nehéz helyzetben találta a várost. Azt gondolom, hogy az elmúlt időszakban, az elmúlt hetekben kiéleződött helyi politikai vita, amelynek messze-messze országos jelentősége van, azt mutatta, hogy a tíz év után múlt év tavaszán leköszönt fideszes városvezetőkből, fideszes politikusokból nemhogy a bűnbánat, de még az önkritika is teljes mértékben hiányzik, konkrétan semmit nem ismernek el abból a rombolásból, amit elkövettek. És most indult el, néhány nappal ezelőtt a rendszerváltás utáni egyik legsúlyosabb korrupciós ügy bírósági szakasza, amely abszolút a fideszes időszakhoz kötődik. Nos, én azt aláhúzom, hogy a 2009 előtti váltást megelőző balliberális városvezetői többségek is alapvetően romboltak, ott is óriási és döbbenetes korrupciós ügyek voltak, ugye, a mai napig nem történt meg az elszámoltatás, de azt mindenképpen el kell mondani, hogy a Fidesz tíz éve alatt Pécs minden szempontból rosszabb helyzetbe került. A regionális nagy vidéki központok közül a város gazdasága immár a leggyengébb, Baranya az egy főre jutó ipari teljesítmény tekintetében az utolsó helyre került. 2014-ben volt az a bizonyos nagy állami adósságátvállalás, akkor közel 50 milliárd forintot államosítottak a város hitelállományából, de 2019-re ismét bőven 20 milliárd fölé rúgott az adósságállomány. A közműfenntartásból 15 éves távlatban 20 milliárd forint hiányzik. És ennek a rengeteg sok gazdasági problémának az eredőjeként láthatjuk a döbbenetes mutatókat, a város ez alatt a tíz év alatt 14 ezer főt veszített, tehát 14 ezer fő vándorolt el, egyébként jellemzően gazdasági okok miatt. És láthatjuk azt is, hogy a városban önálló városként értelmezhető Pécsi Tudományegyetem, az egykor bőven 30 ezer fölötti hallgatói létszámmal rendelkező egyetem hallgatói létszáma ma már 20 ezer alá apadt. Tehát rendkívül nehéz helyzetbe került a város, és ezért nagyon-nagyon aggasztó látni azokat a folyamatokat, hogy az elmúlt egy évben sorra érik a várost a megszorító intézkedések. Ugye, elvonta a kormány a gépjárműadót, amely Pécs városának 500 milliós elvonást jelentett; láthatjuk, hogy a Pécsi Tudományegyetemtől közel 2 milliárd forintot vontak el. Ugye, nem közvetlenül az önkormányzatot érinti, de teljesen világos, hogy az egyetemet érintő megszorítások és elvonások konkrétan hatással lesznek a város minden lakójára. Én azt el tudom mondani, hogy támogatjuk azt az irányt, hogy a városok, az önkormányzatok minél nagyobb részben tudjanak az európai uniós forrásokból gazdálkodni, azt viszont ugyanakkor el tudom mondani, hogy nemcsak a központi kormányzatok felelőssége, hanem a helyi városvezetői többségek felelőssége is az, hogy az így rendelkezésre bocsátott forrásokkal felelősen gazdálkodjanak. Ezzel a kérdéssel kapcsolatban még a jelenlegi pécsi városvezetői koalíciót is érheti kritika. [[Az elnök a csengő megkocogtatásával jelzi az idő leteltét.]] Sajnos, és ezt szomorúan látom, felbukkantak 2009 után, az egykori balliberális időszak baljós ígéretű, emlékű figurái. Én nagyon remélem, hogy ha kell, önkritikával fog a jelenlegi regnáló független polgármester és a városvezetői többség viszonyulni ezekhez a lehetőségekhez. Köszönöm szépen. És köszönöm a türelmet is, elnök úr.
Köszönöm, képviselő úr. Tájékoztatom képviselőtársaimat, hogy öt perc a felszólalási időkeret. Tisztelt Országgyűlés! Napirend utáni felszólalásra jelentkezett Fülöp Erik, független képviselő: „Mikor állítja fel a Kormány az állatrendőrséget?” címmel. Megadom a szót ötperces időkeretben. Parancsoljon!
Köszönöm szépen, elnök úr. Tisztelt Képviselőtársak! Az utóbbi idők egyik legbrutálisabb állatkínzásos esete történt a napokban Pusztaszabolcson. A Fema állatmentők találtak rá egy borzalmasan megkínzott kutyára, amelyet először mellkason szúrtak, majd ezt követően valami éles tárggyal szétvágták a fején a bőrt, szinte megskalpolták, ezt követően pedig eltörték ennek a szerencsétlen kutyusnak a hátsó lábait. Az országos horrorisztikus hír hallatára állatmentők vérdíjat tűztek ki az elkövetőre, és nyomravezetői díj kapcsán gyűjtést szerveztek. Jómagam is, és tudok arról, hogy több politikustársam is beszállt ebbe a gyűjtésbe, hogy legyen megfelelő nyomravezetői díj. Sajnos, mind a mai napig nem sikerült elkapni az elkövetőt. Az orvosoknak mindenféle lelkes, odaadó munkájától függetlenül sajnos az állat elpusztult néhány nappal ezelőtt. Azt gondolom, hogy nemcsak ez az egyetlen olyan eset, amely az elmúlt hetekben történt, számos ehhez hasonló, sokkoló esetet is fel tudok sorolni legnagyobb bánatomra és legnagyobb sajnálatunkra. Füzesabonyban néhány nappal ezelőtt egy 22-es kis golyós puskával fejbe lőttek egy kutyát, Szekszárdon egy hurokcsapdába esett kutyát szinte a felismerhetetlenségig összevertek, Apcon fél kilométeren keresztül a gazdája vonszolta a fuldokló kutyáját, Niklán pedig egy macska szemét lőtték ki légpuskával. Ezek az esetek mind az elmúlt két hét történései. Mindezen felháborító és sokkoló eset kapcsán, én azt gondolom, hogy érdemes Mahatma Gandhi, a történelem egyik legnagyobb állatbarátjának a szavaira emlékeznünk. Gandhi mondta azt, hogy egy nemzet nagysága és erkölcsi fejlettsége híven tükröződik abban, ahogyan az állatokkal bánik. Sajnos láthatjuk, hogy a magyar társadalom most egy rendkívül nehéz morális és erkölcsi válságban van, hiszen látjuk, hogy az állampolgárok hogy bánnak egyes állatokkal. [[17.50]] Azt is megállapíthatjuk, hogy a magyar állatvédelem sajnos romokban hever, és éppen időszerű, sőt már talán késő, hogy a kormány döntsön és a parlament segítségével felállítsa az önálló intézkedési jogkörrel rendelkező állatrendőrséget. Azt a szervezetet, amely kifejezetten állatvédelemre specializálódik, hatáskörrel, intézkedési jogosítványokkal rendelkezhet, nemcsak felderíti, hanem megpróbálja megakadályozni az ehhez hasonló szörnyű és brutális állatkínzásos és állatgyilkosság-eseteket. Fontos arra is felhívnom a közvélemény figyelmét, hogy nagyon sok nemzetközi tanulmány mutat arra rá, hogy azok a gyilkosok, azok a sokszor elmebeteg emberek, akik először állatokon töltik ki a dühüket és az aberrációjukat, előbb vagy utóbb nagyon nagy számban fordulnak a gyengébbek, idősebb embertársaik ellen, akár gyerekek, akár védtelenek, akár pedig idősek ellen. Éppen ezért szükségszerű, hogy minél hamarabb megakadályozzuk ezeket az embereket tetteik elkövetésében. Számos nemzetközi példa is mutatja, hogy az állatrendőrség mint önálló szervezet, jól működhet. Azt látjuk, hogy az Egyesült Államokban már nagyon-nagyon régi hagyománya van az önálló állatrendőrségnek. Néhány éve, 2015-ben Bulgáriában is állítottak fel egy hasonló szervezetet teljes körű intézkedési jogosítványokkal, teljes körű intézkedési jogkörrel. Nem olyan régen kaptuk a hírt, az örömteli hírt, hogy Romániában is a jövő évben állatrendőrséget állítanak fel, amely intézkedhet, kényszerítő eszközeit használhatja, és természetesen a célja az, hogy minden állatkínzót nemcsak hogy felderítsenek, hanem megakadályozzák ezeknek az eseteknek a későbbiekben történő elkövetését. Azt gondolom, több alkalommal is kifejeztem már azon örömömet, hogy látjuk, hogy a kormány és a parlament is foglalkozik vagy próbál foglalkozni most már az állatvédelem helyzetével. Rendkívüli örömmel üdvözöltük Ovádi Péter személyében az állatvédelmi biztos úr kinevezését. Rendkívüli örömmel üdvözöltük azt, hogy valami elkezdődött, valami elindult, viszont a szaporítótelepek felszámolása mellett, az állatvédelmi szervezetek nagymértékű anyagi és erkölcsi támogatása mellett, a letöltendő börtönbüntetés követelése mellett és az országos ivartalanítási akció elindítása mellett, azt hiszem, hogy nem mehetünk el szó nélkül, és követelnünk kell az állatrendőrség felállítását is. Ebben nagyon sok civil szervezet és rendkívül sok állatvédelmi képviselő a segítségét ajánlja fel, ahogy én magam is ezt teszem. Letöltendő börtönbüntetést az állatkínzóknak! Köszönöm szépen, elnök úr.
Köszönöm, képviselő úr. Tisztelt Országgyűlés! Napirend utáni felszólalásra jelentkezett Varju László képviselő úr, DK-képviselőcsoport: „Mi történik Újpesten?” címmel. Öné a szó, képviselő úr.
Köszönöm szépen a szót, elnök úr. Tisztelt Ház! Igyekszem rendszeresen beszámolni a választókerületemet érintő jelentős eseményekről önöknek. Erre azért van szükség, mert az újpesti önkormányzat, és azt gondolom, hogy nagyon sok önkormányzat került abba a helyzetbe, hogy a forráselvonások eredményeként az önkormányzatoknak meg kell küzdeni a mindennapokkal, és hogy hogyan tudják a lehető legjobb szolgáltatást az egyre csökkenő forrásokból megoldani. Ezek az egyre csökkenő források lényegében azok a megszorítások, amelyekről a kormány dönt, és az önkormányzatokat érintik, igazából nem az önkormányzatról szólnak, hanem az emberekről, akik egyébként az adott településen, az adott kerületben élnek. Ez ellen kell küzdeni és lényegében jó megoldásokat találni az adott önkormányzatnak, jelen esetben az újpesti önkormányzatnak.A képviselő-testület egyébként az elmúlt időszakban több döntést hozott, több testületi ülést is tartott. Ezek közül a döntések közül emelek ki néhányat, ami részben jó példaként, részben pedig, azt gondolom, hogy mindannyiunk számára olyan lehetőségként áll előttünk, amit érdemes megfontolni. Ezek közül kiemelem például azt, hogy zöld utat kapott az oltástámogatási rendszer. Ez és még a további példák is mutatják, hogy mennyire családközpontú és mennyire a gyermekekre figyelő megoldás van és kerül előtérbe egy olyan helyzetben is, amikor egy járványveszély sújtotta környezetben kormányzati megszorításokat követően mit tesz, és mire ad lehetőséget a helyzet egy ilyen kerületben. Itt most konkrétan arról van szó, hogy a 2020. január 1-je után született gyermekeket nevelő újpesti családokat tehermentesíti az önkormányzat azzal, hogy a rotavírus és az agyhártyagyulladás elleni védőoltások beadása során támogatást biztosít a családok számára. De döntés született arról is, hogy a szociális önkormányzati lakások 10 százalékos lakbércsökkentéséről hozott döntést az önkormányzat a koronavírus-járványra való tekintettel, ezzel is támogatva a legrászorultabbakat. Ez továbbra is jelentős kedvezményt jelent az ilyen módon lakást bérlők számára. Éppen ezért azt hiszem, hogy magát a rendszert egészében kell nézni, amely a szociális rászorultságon túl figyelembe veszi azokat, akik egyébként a költségelvű megoldást tudják választani, vagy azt választják, de ez is, ez a költség is vagy ez a bérleti díj is a ma a piacon található bérleti díjaknak a harmadát teszi ki. Ezenfelül van a több mint kétezer lakással gazdálkodó újpesti önkormányzatnak a piaci elvű lehetősége, amely magas színvonalú lakásokat biztosít az eziránt érdeklődőknek. Létrejött egyébként az önkormányzat döntésével az Újpest Gyermekeiért Jótékonysági Alap, amely kifejezetten a hátrányos helyzetű újpesti gyermekek esélyegyenlőségét hivatott javítani. A kétmillió forinttal létrehozott alap önmagában a mindenkori pályázattal és döntéssel ad lehetőséget arra, hogy a legrászorultabbakat sikerüljön támogatni. Azt hiszem, ebből is egyértelmű és látszik, hogy az újpesti önkormányzat a rászorultság elve mellett nagy energiát és figyelmet fordít önmagában a családokra és azon belül a gyerekekre. De eldőlt az is, hogy a IV. kerület részt vesz az Európai Unió LIFE éghajlat-politikai alprogramjában is, amely az alacsony szén-dioxid-kibocsátású, megújuló energiára épülő mintaberuházások újpesti megvalósulását támogatja, ezzel is hozzájárulva az élhetőbb környezethez a zöldítésen túl, amely, azt gondolom, hogy Káposztásmegyertől kezdve számos területén Újpestnek látható és tapasztalható annak, aki arra jár. Kérem, látogassanak és nézzenek meg bennünket! Annak ellenére tehát, hogy a kormány mindent elkövet azért, hogy az önkormányzatok és köztük Újpest önkormányzata ne legyen könnyű helyzetben, úgy gondolom, hogy az önkormányzat mindent megtesz az ott élőkért, az itt élőkért, és köszönöm szépen az önkormányzat munkáját. Köszönöm szépen.
Köszönöm, képviselő úr. Tisztelt Országgyűlés! Napirend utáni felszólalásra jelentkezett Varga Zoltán képviselő úr, DK-képviselőcsoport: „Fideszes őrvárost, propaganda-fővárost, régióközpontot álmodtak. Rémálom lett belőle. A debreceni valóság inkább a csődhöz közelít” címmel. Megadom a szót ötperces időkeretben.
Köszönöm szépen, elnök úr. Tisztelt Ház! Kormányzati konvojok, miniszterek, államtitkárok, de maga a nagyságos nemzeti gázszerelő is egymásnak adják a kilincset a városban, és itt jobb híján adnak át vagy jelentenek be valamit. Mi, debreceniek meg csak kapkodjuk a fejünket, hogy előbb mi lettünk a habonyi propagandában megidézett fideszes őrváros, majd újabban azt olvashatjuk a kormánypárti hírekben, hogy a nemzet leendő fővárosa is mi vagyunk. Állítólag mondom: állítólag az mutatja a kormánypárt komoly szándékát ez ügyben, hogy hihetetlen mennyiségű pénzt fognak majd Debrecenbe talicskázni, mint fideszes őrváros, propaganda-főváros felépítésébe.Nézzük meg akkor, hogy valójában ebből mi is az igaz! Előre itt most le is lőném a poént: nagyjából pont semmi. Kétségtelen ugyan, hogy felépült Debrecenben az elhíresült debreceni nemzetközi iskola, az a mára már kacsalábon forgó, minden létező technikai oktatási eszközzel és hatalmas kasszával rendelkező közintézmény, amelyből a milliárdos csemeték és a fideszes elit gyermekein kívül szinte mindenki ki van zárva, de a debreceniek mindenféleképpen. Egy olyan, a politikai, gazdasági hatalom birtokosainak fenntartott gyermekmegőrzőről beszélek már régóta különben, hiszen többször is említettem ezt, ami Debrecennek, a debreceni melósoknak évente minimum 230 millió forintjába kerül úgy, hogy oda összesen négy debreceni gyerek járhat ösztöndíjjal. Arra is hivatkoznak időnként a kormánypárti politikusok, hogy a kormány csillogó külsőségek és nyílvánosság biztosítása mellett bejelentette a „Debrecen 2030” programot is. Így van, kérem szépen, bár a program jelenleg leginkább a Kádár-korszakot megidéző ötévesterv-szerű mesehalmaz, mint valós tartalommal bíró és megalapozott koncepció. [[18.00]] Írd és mondd: 600 milliárd forintnyi támogatásról beszélünk. Ennek a tervét lobogtatták meg a kormánypárti képviselők, a kormány tagjai, és a mézesmadzagról nem hiányzott a ködös ígéret sem: a „Debrecen 2030” program olyan életminőséget hoz majd a város lakóinak, amelyhez hasonló nem lesz a régióban. Hozzá kell hogy tegyem, nem is lett, mivel a D2030 programból egyetlen konkrét sort sem ismerhettünk meg a szokásos állampárti propagandán kívül. Amikor mégis sikerült legalább vázlatszerűen valami programfélét eszkábálni az Innovációs Minisztérium valamelyik gyakornokának itt, fönt Pesten valamelyik irodában, akkor kiderült, ami eddig csak gyanú volt: az egész nem más, mint színes sztaniolpapírba csomagolt, olyan újramelegített beruházásoknak a fölsorolása, amelyek eddig nem vagy csak részlegesen valósultak meg az elmúlt évtizedben Debrecenben. Pénz persze egyelőre semmi, távoli ígéret annál több. Mára pedig mindenki látja, aki nyitott szemmel jár a városban, hogy Debrecen nemhogy kivételezett zászlóshajója lenne a Fidesz politikájának, de ugyanolyan megszorításokkal lehetetleníti el a kormány a működését, fejlődését, lassan már a létét is, mint bármelyik másik önkormányzatnak, annak a 3200 önkormányzatnak, ami a kormány önkormányzatokat sújtó politikájának issza most a levét. Nézzük, miről is beszélek! Elvonta a kormány a gépjárműadót. Ez nagyjából Debrecen vonatkozásában 720 millió forint. A sokszorosára emelte városunkban is a szolidaritási adót. Nesze neked, fideszes őrváros! Az iparűzési adó befizetésének határidejét nálunk is eltolták, ami miatt Debrecen újabb 1,4 milliárd forintos hitel felvételére kényszerült. Köszönjük neked, Orbán Viktor! A legújabb övön aluli ütés pedig az önkormányzatok, köztük Debrecen felé az a célzott, a közösségi közlekedés támogatásának elvétele volt, ami városunk tekintetében egy újabb 450 millió forintos költségelvonást jelent majd. Mindezt úgy, hogy a Kósa Lajos nevével fémjelzett városi tömegközlekedést alapjaiban hibás jellegére már a kezdet kezdetekor is emlékezhetünk, a hazugságra, megtévesztésre épülő koncepció miatt , a debreceni tömegközlekedést tudniillik évente többmilliárdos veszteségkompenzációval segíti az önkormányzat a törvényszerű csőd elkerülésétől. És akkor ezek után mondja azt bárki is, hogy Debrecen a Fidesz őrvárosa, az ígéret földje. Szó sincs erről! Debrecen a példája annak, hogy az önkormányzatokat szükséges rossznak gondolja és fejőstehénnek tartja a kormányfő. Debrecen sem kivétel ez alól. Ugyanúgy isszuk annak a levét, amit a kormány csinál, mint az összes többi önkormányzat Magyarországon. Köszönöm szépen, hogy meghallgattak.
Tisztelt Országgyűlés! Szintén napirend utáni felszólalásra jelentkezett Steinmetz Ádám képviselő úr, Jobbik-képviselőcsoport: „Mi lesz a Marcali Kórházzal?” címmel. Öné a szó, képviselő úr.
Köszönöm a szót, elnök úr. Tisztelt Országgyűlés! „Mi lesz a Marcali Kórházzal?” teszem fel a kérdést immár évek óta az Országgyűlésben, és teszik fel azok a tízezrek Marcali térségében, akik rendszeresen ebbe a kórházba járnak gyógyulni.Mint azt önök is biztosan tudják, ez a kórház korábban hatvanezer ember egészségügyi ellátását biztosította, és ez az a kórház, amely 2012 óta éli meg kálváriáját vagy egyesek szerint drámáját. Azóta növekednek a várólisták, azóta jelentős az orvoselvándorlás, azóta szűntek meg osztályok, és azóta kell egyre többször az embereknek Kaposvárra utazniuk az egészségügyi szolgáltatások igénybevételéért. Nos, hát, Móring József Attila, aki, mint tudjuk, folyamatosan figyelemmel kíséri a történéseket, 2018-ban ismerte el, hogy az integráció megbukott. Képviselő úr ugyanekkor jelentette be és ígérte meg a marcaliaknak azt, hogy 2019. év elején a kórház önállóvá fog válni, de ez nem valósult meg. A képviselő úr idén júliusban is megígérte, hogy önállóvá válik a marcali kórház, és ezúttal bejelentette, hogy november 1-jén, azaz a tegnapi nap alkalmával fog ez megtörténni. Hát, ez sem valósult meg, és igazából fölmerül a kérdés, hogy a képviselő úr miért csapja be az embereket. Tehát nagyon keveset ígér a marcaliaknak, de rendszeresen azt sem tartja be, és nem értjük, hogy ennek mi az oka. Nem értjük, hogy a kormányzat felhatalmazása nélkül miért ígérget, miért mond valótlanságokat. Tisztelt Képviselőtársaim! Ezek nagyon fontos kérdések. De talán még fontosabb kérdések ennél a gyakorlati kérdések. Ha meg is valósul és bízunk benne, hogy megvalósul a marcali kórház önállósága , mit is fog jelenteni ez a gyakorlatban? Milyen hatással lesz a térségben élő emberek mindennapi életére ez a változás? Lesz több orvos? Csökkennek a várólisták? Újranyitják a szülészet-nőgyógyászatot? Újranyitják a gyermekosztályt? Lesz végre CT? Tisztelt Képviselőtársaim! Nagyon bízom benne, hogy ezekre a konkrét és világosan megfogalmazott kérdésekre mihamarabb konkrét és világos válaszokat is fogunk kapni. Én addig megyek el, amíg ez meg nem történik. Köszönöm, hogy meghallgattak.
Köszönöm, képviselő úr. Tisztelt Országgyűlés! A mai napirend utáni felszólalások végére értünk. Megköszönöm munkájukat, az Országgyűlés reggel 9 órakor folytatja ülését. Az ülésnapot bezárom.